iifa award 2017 - TrendingRED\n20 ޖުލައި 2017 - 08:51\nއަހަރަކު އެއްފަރު މުޅި ބޮލީވުޑް އަށް އަންނަ އީދެއްފަދައިން އައިފާ އެވޯޑް ފާހަގަ ކުރެވިގެންދަނީ އެންމެ ކުލަގަދަކޮށެވެ. ދުނިޔޭގެ ކޮންމެ ވެސް އެއް ޤައުމެއްގައި އަހަރަކު އެއްފަހަރު މި އެވޯޑް ޝޯ ފާހަގަކުރެއެވެ. 2016 ވަނަ އަހަރު ސްޕެއިން ގެ މެޑްރިޑް ގައި ފާހަގަ ކުރެވުނު އިރު މިއަހަރު މި ޝޯ ފާހަގަކުރެވިގެން ދިޔައީ ޔުނައިޓެޑް ސްޓޭސްގެ ނިއުޔޯކް ސިޓީގެ ހަލަބޮލި މައުހާލުގައެވެ. ބޮލީވުޑްގެ ތަރިންނަށް ސަޕޯޓްކުރާ ގިނަ ބަޔަކު މި ޝޯ ބެލުމަށާ ތަރިންނާއިއެކު ފޮޓޯނެގުމަށާއި އޮޓޯގްރަފު ހޯދުމަށްޓަކައި މި ޝޯ އަށް ޒިޔާރަތް ކުރިއެވެ.\nއައިފާ އެވޯޑް އަކީ "އިންޓަނޭޝަނަލް އިންޑިއަން ފިލްމް އެކަޑަމީ އެވޯޑްސް" ގެ ނަމުގައި، އާޓިސްޓުންގެ މޮޅުކަމާއި އަދި އެހެނިހެން ޓެކްނިކަލް މަސައްކަތްކުރާ ފަންނުވެރިންގެ ހުނަރުވެރިކަން ފާހަކަ ކުރުމަށްޓަކައި އިންޑިއަން ފިލްމް އިންޑަސްޓްރީއަށް ބޭއްވޭ ޙާއްސަ ޝޯއެކެވެ.\n2017 ވަނަ އަހަރު އެވޯޑް ދިން ރޯލް ތަކާއި ކާމިޔާބު ކުރި ދަރިން.\n1. ބެސްޓް ފީމޭލް ޕްލޭބެކް\nކަނިކާ ކަޕޫރް (ދާ ދާ ދައްސައޭ) މިލަވައަށް އަދި ތުލްސީ ކުމާރް (ސޯޗްނާ ސަކޭ) މިލަވައަށެވެ.\n2. ބެސްޓް މޭލް ޕްލޭބެކް\nއަމިތް މިޝްރާ (ބުލެޔާ) މިލަވައަށެވެ.\n3. ބެސްޓް ލިރިސިސްޓް\nއަމީތާބް ބައްޓަޗަރިޔާ (ޗައްނަ މޭރޭޔާ)\n4. ބެސްޓް އެކްޓާ\nޝާހިދް ކަޕޫރް (އުދްތަ ޕަންޖާބް)\n5. ބެސްޓް އެކްޓްރެސް\nއާލިޔާ ބަޓް (އުދްތަ ޕަންޖާބް)\n6. ސްޓާ ޑެބިއުޓް އޮފް ދި އިޔާ - ފީމޭލް\nދިޝާ ޕަޓާނީ (އެމް.އެސް. ދޯނީ: ދި އަންޓޯލްޑް ސްޓޯރީ)\n7. ސްޓާ ޑެބިއުޓް އޮފް ދި އިޔާ – މޭލް\nދިލްޖީތް ދޮސާންޖީ (އުދްތަ ޕަންޖާބް)\n8. ބެސްޓް ޕާފޯމެސް އިން އަ ކޮމިކް ރޯލް\nވަރުން ދަވަން (ދިޝޫމް)\n9. ބެސްޓް ޕާފޯމެސް އިން އަ ނެގެޓިވް ރޯލް\nޖިމް ސާބް (ނީރްޖާ)\n10. ބެސްޓް ސަޕޯޓިގް އެކްޓްރެސް\nޝަބާނާ އާޒްމީ (ނީރްޖާ)\n11. ބެސްޓް ސަޕޯޓިގް އެކްޓާ\nއަނޫޕަމް (އެމް.އެސް. ދޯނީ: ދި އަންޓޯލްޑް ސްޓޯރީ)\n12. ބެސްޓް ސްޓޯރީ\nޝަކުން ބަޓްރާ އަދި އައިޝާ ދެވިތްރެ (ކަޕޫރް އެންޑް ސަންސް)\n13. ބެސްޓް މިއުޒިކް ޑިރެކްޓާ\nޕްރިތަމް ޗަކްރަބޯޓީ (އޭދިލްހެ މުޝްކިލް)\n14. ބެސްޓް ޑިރެކްޓާ\nއަނުރިއްދާ ރޯއި ޗޯދްރީ (ޕިންކް)\n15. ބެސްޓް މޫވީ\nނީރްޖާ (ސްޓާ ސްޓޫޑިޔޯޒް)\nމުޅި ޖުމްލަ ފަނަރަ އެވޯޑާއެކު ކުރިއަށް ގެންދިޔަ މި ޝޯގައި ބޮލީވުޑްގެ މަޝްހޫރު ގިނަ ފައްނާނުންތަކެއް ބައިވެރިވެފައިވާ އިރު ޝޯގައި ބައިވެރި ނުވެވޭ ފަންނާނުންގެ އަދަދުވެސް ފާހަގަ ކުރެވޭވަރަށް ގިނައެވެ. އޭގެތެރޭގައި ކަރީނާ ކަޕޫރް އަދި ޕިރިޔަންކާ ޗޯޕްރާ ހިމެނެއެވެ. އަދި މީގެ އިތުރުން ފާހަގަ ކޮއްލެވޭ ކަމަކީ ބޮލީވުޑް އަދި ހޮލީވުޑްގެ ތަރި ޕިރިޔަންކާ ޗޯޕްރާ މި ޝޯ ދޫކޮށްލައި ރާއްޖޭގައި އާއިލާ އެކު ޗުއްޓީ ހޭދަކުރަމުން ދާ ކަމެވެ.


މަޤާމުގެ ނަންބަރު: J-290759\nވަޒީފާ އަދާކުރަންޖެހޭ ތަން: މާލެއަތޮޅު ހިންމަފުށި ކައުންސިލްގެ އިދާރާ\nމުސާރަ: މަހަކު 6295.00 ރުފިޔާ\nސަރވިސް އެލަވެންސް: މަހަކު 2000.00 ރުފިޔާ\nއެހެނިހެން އެލަވެންސް: ސަޕޯޓިންގް ކޯ އެލެވަންސް އެއްގެގޮތުގައި މަހަކު 900.00 ރުފިޔާ\nމަޤާމުގެ މައިގަނޑު މަސްޢޫލިއްޔަތުތަކާއި، ވާޖިބުތައް:\n1- ކައުންސިލްގެ އިދާރާއަށް ލިބޭ އެންމެހާ ފައިސާ ބަލައިގަތުން.\n2- ކައުންސިލް އިދާރާއަށް ލިބޭ އެންމެހާ ފައިސާގެ ހިސާބުތައް ބެލެހެއްޓުމާއި، ރިޕޯޓް ފޮނުވަންޖެހޭ ފަރާތްތަކަށް ރިޕޯޓް ފޮނުވުން.\n3- ކައުންސިލް އިދާރާގެ ބަޖެޓް ތައްޔާރުކުރުމާއި ބަޖެޓް ބެލެހެއްޓުން.\n4- ޕޭމަންޓް ވައުޗަރ ހެދުމާއި، އެކަމާއި ބެހޭ ރެކޯޑްސް ބެލެހެއްޓުން.\n5- ރައްޔިތުންގެ މާލިއްޔަތުގެ ހިސާބުތައް ބެލެހެއްޓުން.\n6- ކޮންމެ އަހަރެއްގެ މާރޗް މަހުގެ 10 ވަނަ ދުވަހުގެ ކުރިން ކައުންސިލުން ފާއިތުވި އަހަރުގެ އޮޑިޓް ރިޕޯޓް ތައްޔާރުކުރުމުގެ އެންމެހާ މަސައްކަތް ކުރުން.\n7- ކޮންމެ އަހަރަކު ފެބްރުއަރީ މަހު ބާއްވާ ރައްޔިތުންގެ ބައްދަލުވުމަށް ހުށަހަޅަންޖެހޭ މާލީ ރިޕޯޓާއި، އޮޑިޓް ރިޕޯޓް ތައްޔާރުކުރުމުގެ ގޮތުން ކުރަންޖެހޭ މަސައްކަތް ކުރުން.\n8- ކައުންސިލް އިދާރާއަށް އަންގަންވާ ތަކެތި ގަތުމުގައި ބަޖެޓް ސެކްޝުން ކުރަންޖެހޭ އެންމެހާ މަސައްކަތް ކުރުން.\n9- ކައުންސިލްގެ ޚަރަދުތަކާއި، ލިބޭ އާމްދަނީގެ އަހަރީ ރިޕޯޓް އަތޮޅު ކައުންސިލަށް ފޮނުވަންޖެހޭ މުއްދަތަށް ފޮނުވުން.\n10- ކައުންސިލަށް ލިބޭ ފައިސާ ޤަވާއިދުން ތިޖޫރީއަށް ނުވަތަ އެކައުންޓަށް ޖަމާކުރުން.\n11- ސެކްޝަންގެ ވެރިޔާގެ މަޝްވަރާގެ މަތިން ސެކްޝަނަށްލިބޭ ސިޓީ މެސެޖު ފަދައެއްޗަކަށްޖަވާބުދިނުމާއި، އެތަކެތި ފައިލްކޮށް ބެލެހެއްޓުން.\n12- މީގެ އިތުރުންވެސް ކައުންސިލުން ކަނޑައަޅާ އިދާރާގެ މަސައްކަތްތަކާއި، ޒިންމާދާރުވެރިޔާ އަންގަވާ ރަސްމީ މަސައްކަތްތައް ކުރުން\n1 – ފުރިހަމަކޮށްފައިވާ ސިވިލް ސަރވިސްގެ ވަޒީފާއަށް އެދޭފޯމް ( މިފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި މިއިދާރާގެ ކައުންޓަރުން ލިބެން ހުންނާނެ )\n2- ވަޒީފާއަށް އެދޭ ފަރާތުގެ ވަނަވަރު ( ގުޅޭނެ ނަންބަރާއި އީމެއިލް އެޑްރެސް ހިމެނޭ ގޮތަށް )\n3- ވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ، މުއްދަތު ހަމަނުވާ، ކާޑުގެ ދެފުށުގެ ލިޔުންތައް ފެންނަ، އަދި ލިޔެފައިވާ ލިޔުންތައް ކިޔަން އެދޭފަދަ ކޮޕީއެއް.\n4- ސިވިލް ސަރވިސްއަށް / ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުއައްޒަފުން ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާއި މެދު އިޢުތިރާޟެއް ނެތްކަމަށް، ވަޒީފާ އަދާކުރާ އޮފީހުން ދޫކޮށްފައިވާ ލިޔުން.\n5- ލިބިފައިވާ ތަޢުލީމީ ސެޓުފިކެޓްތަކުގެ ކޮޕީ،\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު / ލެވަލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަ ކުރިކަމުގެ ލިޔުމާއި އެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކޮށްފައިވާ ލިޔުމެއް ކޮޕީ.\n(ށ) މަތީ ތަޢުލީމު ދޭ، ރާއްޖޭގެ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓްތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަ ކުރިކަމުގެ ލިޔުމުގެ ކޮޕީ.\n(ނ) ދަޢުލަތުގެ މުއައްސަސާއެއްގައި ނުވަތަ ސަރުކާރު ހިއްސާވާ ކުންފުންޏެއްގައި، ޤައުމީ ނުވަތަ ބައިނަލްއަޤްވާމީ ޖަމްޢިއްޔާ / ޖަމާއަތެއްގައި ވަޒީފާ އަދާކޮށްފައިވާނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު ބަޔާންކޮށް އެއޮފީހަކުން ދޫކޮށްފައިވާ ލިޔުން.\n(ރ) އަމިއްލަ ކުންފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން.\nވަޒީފާއަށް އެންމެ ޤާބިލް ފަރާތެއް ހޮވުމަށް ބެލޭނެ ކަންތައްތައް :\n(ނ) މުއައްޒަފުންނާއި ގުޅިގެން މަސައްކަތް ކުރުމުގެ ހުނަރު\n(ރ) އަދި، އިންޓަރވިއު\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 25 ސެޕްޓެމްބަރު 2019 ގެ 14:00 ގެ ކުރިން، ހިންމަފުށި ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށް ވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nއިންޓަރވިއު އޮންނާނެ ތަނާއި މުއްދަތު :\nމިމަޤާމަށް މީހުން ހޮވުމަށް ބޭއްވޭ އިންޓަރވިއު އޮންނާނީ، 29 ސެޕްޓެމްބަރު 2019 އިން ފެށިގެން7ދުވަހުގެ ތެރޭގައި، ހިންމަފުށި ކައުންސިލްގެ އިދާރާގައެވެ.\nމިވަޒީފާއަށް އެދި ހުށަހަޅާ ފަރާތްތަކުގެ ތެރެއިން ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ ފަރާތްތައް ޝޯޓް ލިސްޓް ކުރެވޭނެއެވެ.\nމިއިޢުލާނާއި ގުޅިގެން މަޢުލޫމާތު ސާފުކުރެއްވުމަށް ސަރުކާރުގެ ރަސްމީގަޑީގައި ގުޅުއްވާނީ (6642024) ނަންބަރު ފޯނާއެވެ.


Terrorism ge dhauvaa bodu sharafakah!\nރިޕޯޓު - ރާއްޖޭގައި ޓެރަރިޒަމް\nޓެރަރިޒަމްގެ ދައުވާ ބޮޑު ޝަރަފަކަށް!\nކުރީގެ ރައީސް މައުމޫނުގެ މައްޗަށް ވެސް ވަނީ ޓެރަރިޒަމްގެ ދައުވާ އުފުލާފައި\nކުރީގެ ޕޮލިސް ކޮމިޝަނަރާއި އުއްތަމަ ފަނޑިޔާރަކީ ވެސް ޓެރަރިސްޓުން ކަމަށް މި ސަރުކަރުން ދެކޭ\nސަރުކާރަށް ބަދު ބަހެއް ބުނާ ކޮންމެ މީހަކީ ޓެރަރިސްޓަކަށް ދަނީ ހަދަމުން\nކ. މާލެ 30 މާރޗް 2018 | ހުކުރު 17:33 10,102\nމި ސަރުކާރުން އެންމެ ބޮޑު ޓެރަރިސްޓުންގެ ގޮތުގައި ދެކޭ ކުރީގެ ރައީސް ނަޝީދަށް ބޭރު ގައުމުތަކުން މަރުޚަބާ ކިޔަނީ ރަތް ދޫލައިން - ޓްވިޓަރ\nޓެރަރިޒަމޭ ބުނުމުން ހިތަށް ސިފަވަނީ ކިހިނެއް ހެއްޔެވެ؟ ބިންލާދީނާއި މުއްލާ އުމަރު ހެއްޔެވެ؟ ނޫނީ 2003 ވަނަ އަހަރުގެ ސެޕްޓެމްބަރު މަހުގެ 11 ވަނަ ދުވަހު އެމެރިކާގެ ވޯލްޑް ޓްރޭޑް ސެންޓަރަށް ދިން ހަމަލާ ހެއްޔެވެ؟ ނޫނީ ފްރާންސާއި އެ ނޫން ވެސް ގައުމުތަކުގައި ދެމުން ގެންދާ ހަމަލާތައް ހިތަށް ސިފަވޭ ހެއްޔެވެ؟ އިރާގާއި ސީރިއާ، އަފްޣާނިސްތާނު ފަދަ ގައުމުތަކުގައި އޮހަރަމުންދާ ލޭ ކޯރުތައް ހިތަށް ސިފަވޭ ހެއްޔެވެ؟\nނޫނެކެވެ. ރާއްޖޭގައި ޓެރަރިޒަމޭ ބުމުން ހިތަށް ސިފަވަނި ކޮންމެ ވެސް ސިޔާސީ ބޭފުޅެކެވެ. ކުރީގެ ރައީސް މުހައްމަދު ނަޝީދަކީ ޓެރަރިސްޓެކެވެ. ކުރީގެ ރައީސް މައުމޫން އަބްދުލްގައްޔޫމާއި އެ މަނިކުފާނުގެ ދަރިކަލުން ފާރިސް މައުމޫނާއި ރައީސް މައުމޫންގެ ދަރިކަލުން ޔުމްނާގެ ފިރިކަލުން މުހައްމަދު ނަދީމާއި އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދާއި ކުރީގެ ޕޮލިސް ކޮމިޝަނަރު އަހްމަދު އަރީފާއި މެންބަރު ސިނާނާއި މެންބަރު އަބްދުﷲ ރިޔާޒްގެ އިތުރުން މެންބަރު އިލްހާމް އަހްމަދާއި ގަލޮޅު ދެކުނު ދާއިރާގެ މެންބަރު އަހްމަދު މަހްލޫފަކީ ވެސް މި ލިސްޓްގައި ހިމެނުމަށް ތައްޔާރުވެފައިވާ ބޭފުޅުންނެވެ. ދެން ވެސް މި ސަރުކާރަށް ބަދު ބަހެއް ބުނާ ކޮންމެ މީހަކީ ވެސް ސަރުކާރުގެ ޓެރަރިސްޓުންގެ ލިސްޓްގައި ހިމެނޭ ފަރާތްތަކެވެ.\nދުނިޔޭގެ ގައުމުތަކުން ޓެރަރިޒަމް މާނައަކީ އެންމެ ބޮޑު އެއް ކުށުގެ ގޮތުގައެވެ. ރާއްޖޭގައި ވެސް ލަފްޒީ މާނައިގައާއި ގާނޫނުތަކުގައި އެކަން އޮތީ އެ ގޮތަށެވެ. އަދަބު ވެސް ކަނޑައަޅާފައި އޮތީ އެ ގޮތަށެވެ. ނަމަވެސް ހަމައެކަނި ތަފާތަކީ އެގޮޅިއަށް ސަރުކާރުން ފައްތާ މީހުންނެވެ. ވެރިކަމަށް ބަދު ބަހެއް ބުނާ ކޮންމެ މީހަކީ ޓެރަރިސްޓަކަށް ހަދާ ސަރުކާރެއް މި ނޫނިއްޔާ އޮންނާނެ ކަމަކަށް ނުފެނެއެވެ.\nސިފައިންގެއަށް އެތައް ޚިދުމަތްތަކެއް ކުރެއްވުމަށް ފަހު މިހާރު ރައްޔިތުން މަޖިލީހުގެ އައްޑޫ ހިތަދޫ މެދު ދާއިރާގެ މެންބަރުކަން ކުރައްވަމުން ގެންދަވާ އިބްރާހީމް ދީދީ ވިދާޅުވަނީ ރަނގަޅަށެވެ. މިހާރު ރާއްޖޭގައި ޓެރަރިޒަމް ސިފަކުރެވެނީ ޝަރަފެއްގެ ގޮތުގައެވެ. ޓެރަރިޒަމްގެ ތުހުމަތަކީ އެ މީހަކަށް ލިބޭ ލަގަބަކާއި ރީތި ނަމެކެވެ. ސަބަބަކީ އެ ބިޔަ ކުށުގެ ތުހުމަތުގައި ތިއްބެވި ބޭފުޅުންގެ ތެރޭގައި ކުރީގެ ރައީސުންނާއި ޕޮލިސް ކޮމިޝަނަރުންނާއި އުއްތަމަ ފަނޑިޔާރާއި ސުޕްރީމް ކޯޓުގެ ފަނޑިޔާރަކާއި ސިފައިންނާއި ފުލުހުންގެ ގޮތުގައި ގައުމަށް އެތައް ޚިދުމަތްތަކެއް ކޮށްދިން ފަރާތްތައް ހިމެނުމެވެ. މިއިން ކޮންމެ ބޭފުޅަކީ ވެސް އެއްވެސް ކަހަލަ ކުށުގެ ރެކޯޑެއް އޮތް ބޭފުޅުންނެއް ނޫނެވެ. ނަމަވެސް ޓެރަރިސްޓުންގެ ތުހުމަތުކުރެވި ޖަލުތަކުގައި ދުވަސްތައް ހޭދަކުރައްވަން ޖެހިވަޑައިގެންފައިވާ ހަމައެކަނި ސަބަބަކީ މި ސަރުކާރާ ޚިޔާލު ތަފާތުވުމެވެ. ނުވަތަ ސަރުކާރުން ބޭނުންވާ ގޮތަށް ކަންކަން ނުކޮށް އިންސާފާއި ހަމައިގެ ތެރެއިން ނިންމުންތައް ނިންމަވައި އަނިޔާ އާއި ބޭއިންސާފާ ދެކޮޅަށް އަޑު އުފުއްލެވުމެވެ. މިއަށް ވުރެ ބޮޑު ޖޯކެއް ކޮބައި ހެއްޔެވެ؟\nNow I realized “been accused of terrorism” is an honor andaprevillage in Maldives ! I am sincerely proud to be among the “so called Maldives terrorism accusers”.... @MohamedNasheed @maumoonagayoom\n— Ibrahim M Didi (@ibrahimmdidi) March 20, 2018\nYes among them are Ex presidents , Siting Cheif Justice siting MPs Ex solders Ex CPs isn’t this hilarious! Whatanation\nމިގައުމުގައި ޑިމޮކްރަސީގެ ހަމަތަކުގެ މަތިން ސަރުކާރު ބަދަލުކުރުމުގެ ވާހަކަ ދެއްކުމަކީ ޓެރަރިޒަމެވެ. ގައުމުގައި ފަސާދަ އާއި ވައްކަން ކުރާ ވާހަކަ ދެއްކުމަކީ ޓެރަރިޒަމެވެ. ގާނޫނީ ގޮތުން އުފެދިފައިވާ ސަރުކާރެއް ހަމަ އެފަދަ ގާނޫނީ ހަމަތަކުގެ ތެރެއިން ބަދަލުކުރުމަށް ވާހަކަ ދައްކައި ކަނޑައަޅާފައިވާ އުސޫލްތަކުގެ ތެރެއިން މަޖިލީހުގެ ރައީސް އާއި ރައީސުލްޖުމްހޫރިއްޔާ އަޒުލުކުރުމުގެ ވާހަކަ ދައްކައި އަދި އެކަމާ މެދު ހިޔާލުފާޅުކޮށް އެ ކަމަށް މަސައްކަތްކުރުމަކީ ޓެރަރިޒަމެވެ. ނަމަވެސް ހަގީގަތުގައި މިއިން ކޮންމެ ކަމަކީ ވެސް ޑިމޮކްރަސީގެ ހަމަތަކުގެ މަތިން ރާއްޖޭގައި އަމަލުކުރަމުން އަންނަ ގާނޫނުއަސާސީ އާއި އެ ގާނޫނުއަސާސީގެ ދަށުން އިސްލާމީ ޝަރީއަތާ ޚިލާފު ނުވާނެ ގޮތަށް އެކުލަވާލައި އަމަލުކުރަމުން އަންނަ ގާނޫނުތަކުގައި ވަރަށް ސާފު ޞަރީހަ އިބާރާތުން ލިޔެވިފައި ހުރި ކަންކަމެވެ.\nސިޔާސީ ފަރާތްތަކަށް ފުލުފުލުގައި ޓެރަރިޒަމްގެ ދައުވާކުރަމުން ގެންދާ އިރު އެ ދައުވާގެ އަސްލު ހައްގުވެރިންތަކެއް މަގުމަތީގައި އެއްވެސް ބިރެއް ނެތި އެބަ ދުވެއެވެ. ބޮޑެތި ޖަރީމާތައް ހިންގަމުން ޖެހިލުމެއް ނެތި މީހުން ކަތިލަމުން އެބަ ދުވެއެވެ. ނަމަވެސް އެއިން ފަރާތެއްގެ މައްޗަށް ޓެރަރިޒަމްގެ ދައުވާކޮށްގެން އެ ސާބިތުކުރުން ވަނީ އުދައްޔަކުން ފަރުބަދަ ކެނޑުން ކަހަލަ ކަމަކަށެވެ. ގިނަ ފަހަރަށް ސާބިތުކުރެވޭ ވަރެއް ނުވެއެވެ. ފެންނަނީ އަނެއް ދުވަހު އަނެއްކާ ވެސް މަގުމަތީގައި ކޮންމެ ވެސް ޓެރަރިޒަމްގެ އަމަލެއް ކުރަން އުޅެނިކޮށެވެ.\nމިއީ ރާއްޖޭގެ މިހާރުގެ ހަގީގަތަށްވާއިރު ކުރީގެ ރައީސް މުހައްމަދު ނަޝީދުގެ މައްޗަށް ޓެރަރިޒަމްގެ ދައުވާކުރުމާ އެކު އެ ދައުވާގެ އަސްލު މަގުސަދު ވަނީ ވެއްޔާ މޮޑެވިފައެވެ. މިއަދު ޓެރަރިސްޓެކޭ ބުނެ އިނގިލި ދިއްކޮލާ ކޮންމެ މީހަކީ މި ގައުމަށް އަގު ނުކުރެވޭ ފަދަ ޚިދުމަތްތަކެއް ކޮށްދީފައިވާ އަދި ކޮންދިނުމުގައި ދެމި ތިބި ފަރާތްތަކެވެ. އެއީ އެއްވެސް ބަރުދަނެއް ނެތް، ރައްޔިތުން ގަބޫލުނުކުރާ އެއްޗަކަށް ވަނީ ވެފައެވެ. ޓެރަރިޒަމްގެ ދައުވާއަކީ މިއަދު ބޮޑު ޖޯކެކެވެ. ސިޔާސީ ފަރާތްތަކަށް ދެވޭ މެޑައްޔެކެވެ. އެ ފަރާތްކަށް ލިބޭ އިތުރު ޝަރަފެކެވެ. މިއީ ހަމައެކަނި ދިވެހިން ގަބޫލުރާ ގޮތެއް ނޫނެވެ. ރާއްޖޭގައި ޓެރަރިސްޓުންނޭ ކިޔަނީ މަތީ ލަގަބުތަކުގެ ޚިދުމަތްތެރިންނަށް ކަން ބައިނަލްއަގުވާމީ ފަރާތްތަކަށް ވެސް އެނގެއެވެ. އެހެންކަމުން އެފަދަ ބޭފުޅަކު ބޭރު ގައުމަށް ވަޑައިގެންނެވި ނަމަވެސް އުޅުއްވަނީ ވަރަށް އިއްޒަތާއި ޝަރަފުގައެވެ. ވަޒީރުންގެ ފެންވަރުގައެވެ. ނުވަތަ ރައީސުންގެ ފެންވަރުގައެވެ. މަރުޚަބާ ދަންނަވަނީ ވެސް އެ ފެންވަރުގައެވެ. އޭގެ އެންމެ ބޮޑު މިސާލަކީ މި ސަރުކާރުން އެންމެ ބޮޑު ޓެރަރިސްޓެއްގެ ގޮތުގައި ކަނޑައެޅި ކުރީގެ ރައީސް ނަޝީދެވެ. ދުނިޔޭގެ ގައުމުތަކުން އެ ޓެރަރިސްޓަށް މަރުޚަބާ ކިޔަނީ ރަތް ދޫލައިންނެވެ. ބްރިގޭޑިއާ ދީދީ ވިދާޅުވި ފަދައިން ޝަރަފާ އެކުގައެވެ.


Mukundan aai Zaan: nurakkatheri dhe sikundi\nމުކުންޑަން އާއި ޒާން: ނުރައްކާތެރި ދެ ސިކުނޑި!\nމުކުންޑަން މަރާލީ ދިވެހި އެންބަސީ ކައިރިން\nޒާން ފިލި ގޮތަށް އޭނާގެ ހަބަރެއް ނުވޭ\nރާއްޖެ އައި ގިނަ މީހުން މިހާރު ވަނީ މަރުވެފައި\nސްރީލަންކާގެ ޕީޕަލް ލިބަރޭޝަން އޮފް ޓެމިލް އީލާމް (ޕްލޯޓް) ޖަމާއަތާއި ރާއްޖޭގެ ބައެއް މީހުން ގުޅިގެން ރާއްޖޭގެ ވެރިކަން ބަޣާވާތަކުން ބަދަލުކޮށްލައި ރާއްޖެ ހިފަން ދިން ހަމަލާއަށް މިއަދު 28 އަހަރު ފުރުނީ އެވެ. ހަނގުރާމައިގެ ތަމްރީނު ހަދާފައިވާ ފުރިހަމަ ލަސްކަރެއް ޒަމާނީ ހަތިޔާރާއެކު ރާއްޖެ އަރައި 19 ދިވެއްސަކު ޝާހީދުކޮށް އެތައް ބަޔަކު ޒަހަމްކުރި ހަމަލާއަށް ކިތަންމެ އަހަރެއް ވިޔަސް އެއީ ދިވެހިންގެ ހަނދާނުން ފިލައިގެންދާނެ ދުވަހެއް ނޫނެވެ. އަދަދު ނުކުރެވޭނެ މާލީ އަދި މާއްދީ ގެއްލުން ލިބުނު އެ ހާދިސާގެ ސަބަބުން ދިވެހިންގެ ހިތުގައި އުފެދިފައިވާ އެ ރުޅިވެރި ކަމާއި ނަފުރަތު އަލިފާން ދުވަހަކު ވެސް ނިއްވައެއް ނުލެވޭނެ އެވެ.\nނޮވެމްބަރު ތިނެއްގައި ދިވެހިންނަށް ލިބުނު ފަތަހައިގެ ސަބަބުން މިއަދު ނަސްރުގެ ދުވަހުގެ ގޮތުގައި ފާހަގަ ކުރާއިރު އެކަމުގައި ދިވެހިންގެ ތެރެއިން އިސްކޮށް ހަރަކާތްތެރިވި ގިނަ ދިވެހިން ވެސްވަނީ މިނިވަންވެފަ އެވެ. އަދި އެންމެ އިސް ލީޑަރު ވަނީ "ފިލުވުމުން" ދެން ނުހޯދޭހާ ދުރަށް ގޮސް ގެއްލިފަ އެވެ. ހަމަލާގައި އިސްވެ ހުރި އަބްދުﷲ ލުތުފީ (ފިލައިގެން އުޅެނީ ޒާންގެ ނަމުގައި) ހައްޔަރު ކުރެވޭ ފަދަ މައުލޫމާތެއް ހިއްސާ ކުރި މީހަކަށް 154،200ރ. އިއުލާން ކުރައްވައި އޭނާ ހައްޔަރު ކުރައްވާނެ ކަމުގެ ޔަގީންކަން ދެއްވި ހޯމް މިނިސްޓަރު ވެސް މިހާރަކު ނެތެވެ.\nމުކުންޑަން އާއި ޒާން: ރާއްޖެ އަށް ހަމަލާ ދިނުމުގައި އިސްކޮށް ހަރަކާތްތެރިވި\nއެހެން ކަމުން އެ ވާހަކަތައް ބާއްވާފައި ސްރީލަންކާގެ ޕްލޯޓް ޖަމާއަތާ ގުޅިގެން ރާއްޖޭގެ ސަރުކާރު ބަދަލު ކޮށްލުމަށް ދިން އުދުވާނީ އެ ހަމަލައަށް ނުވަތަ އެންމެ ދަންނަ "ނޮވެމްބަރު3ގެ ހަމަލަ" އާ ގުޅުވައި ކޮންމެ އަހަރަކުހެން އަވަށްޓެރި ސްރީލަންކާ އާއި އިންޑީއާގެ ބައެއް ނޫސްތަކުގައި ލިޔެފައިވާ ބައެއް ވާހަކަތަކުން ތަންތަންކޮޅު އެއްކޮށްލާނަމެވެ.\nސްރީލަންކާގެ ބައެއް ނޫސްތައް ބުނާ ގޮތުގައި ތަމްރީނާއި ފުރިހަމަ ހަތިޔާރާއެކު ރާއްޖެ އަރައި ރަހުމެއް ނެތި ދިވެހިންނަށް ހަމަލާދިން ހަނގުރާމަވެރި ލަޝްކަރުގައި ހިމެނުން މީހުން ހުއްޓުވަން ދިވެހި ސިފައިން ދިން ރައްދުގައި މަރުނުވެ ސަލާމަތްވި މީހުންގެ މައްޗަށް ހިންގި ޝަރީއަތުގައި އަދަބު ކަނޑައެޅުނު ވަރަށް ގިނަ މީހުން ވެސް މިހާރު ވަނީ މަރުވެފަ އެވެ.\nރާއްޖޭގައި ހިންގި އެ ޝަރީއަތުގައި ޕްލޯޓްގެ 13 މީހެއްގެ މައްޗަށް މަރުގެ ހުކުމް އިއްވި އެވެ. އަދި 56 މީހަކު ޖަލަށްލީ 15 އަހަރާ 35 އަހަރާ ދެމެދުގެ މުއްދަތަކަށެވެ. އެ ހުކުމްތައް ފުރިހަމައަށް ތަންފީޒު ކޮށްފައެއް ނުވެ އެވެ. ހުކުމުގެ މުއްދަތު ޖަލުގައި ތަންފީޒު ކުރަމުން ގޮސް އިންޑިއާ ސަރުކާރު މެދުވެރިކޮށް އެމީހުން ހަވާލު ކުރީ ސްރީލަންކާ ސަރުކާރުގެ ސިފައިންނާ އެވެ. އޭގެ ފަހުން އެ މީހުން ލަންކާގެ ސިފައިންގެ ކޭމްޕެއްގައި ބައިތިއްބައިގެން ބޭނުން ކުރަމުން ދިޔައީ ޕްރަބަރާކަރަންގެ އެލްޓީޓީއާ ދެކޮޅަށެވެ.\nއޭގެ ތެރެއިން ގިނަ މީހުން މަރުވެފައި ވަނީ ސަރުކާރު ސިފައިން އެލްޓީޓީއާ ދެކޮޅަށް ދިން ހަމަލަތަކުގައި ބައިވެރި ކުރުވައިގެން އުޅުމުގެ ތެރޭގައެވެ. ދުނިޔޭގައި ތިބީ ވަރަށް މަދު މީހެކެވެ. ދިވެހިންގެ ތެރޭގައި މަޝްހޫރުވި ނަންތައް ކިޔާ އެ މީހުން ވެސް ކޮބައި ކަމެއް މިހާރު ނޭނގެ އެވެ.\nޕްލޯޓް ޖަމާއަތުގެ ކުރީގެ ބައެއް އިސް ވެރިންނާއި ބައެއް ތަރުޖަމާނުންނަކީ ހަނގުރާމައި މައިދާނުން ނުކުމެ މިހާރު މުޅިން އެހެން ދުނިޔެއެއްގައި ދިރިއުޅޭ މީހުންނެވެ. އޭގެ ތެރެއިން އެއް ތަރުޖަމާނު ކަމަށްވާ ރާގްވަސް ކޮޑައި ލަންކާގެ ނޫޙަކަށް މިދިއަ އަހަރު ބުނި ގޮތުގައި ރާއްޖެއާ ދެކޮޅަށް ޕްލޯޓް ޖަމާއަތުން ދިން ހަމަލާއަކީ "ބޭކާރު ގޮތުގައި ދެވުނު ބޭކާރު ހަމަލަ" އެކެވެ. އަދި އެ "ހަމާލާގައި ބައިވެރިވި ހަނގުރާމަވެރިންގެ ގިނަ ބަޔަކު މިހާރު މަރުވެއްޖެ" އެވެ.\n"އަހަރެމެނަށް ލިބިފައި އޮތް މައުލޫމާތުން ރާއްޖެ ހިފައި ސަރުކާރު ބަދަލު ކުރުމަކީ ވަރަށް ފަސޭހަ ކަމެއް. އެކަމަކު އެއީ ހަމަ ކުރެވުނު ހީއެއް، އަހަރެމެން ހީކުރި އެއްވެސް ގޮތަކަށް އެކަމެއް ނުހިނގާ އެހެންވީމަ އަހަރެމެނަށް ވެސް އެނގުނު އެއީ ކުރެވުނު ބޭކާރު ކަމެއް ކަމަށް،" ސްރީލަންކާގެ ނޫސްވެރިޔަކަށް މީގެ ދުވަސްތަކެއް ކުރިން ދިން އިންޓަވިއުއެއްގައި ވެސް ކޮޑައި ބުނެފައި ވެއެވެ. މީނާއަކީ މި ހަމަލައާ ގުޅިގެން ލަންކާގެ ނޫސްތަކަށް އެންމެ ގިނައިން އިންޓަވިއުތައް ދީފައިވާ އެކެކެވެ.\nއޭނާ ބުނެފައިވާ ގޮތުގައި ވަރަށް ފަސޭހަ ވާނެ ކަމަށް ނިންމައިގެން ވަރަށް އުންމީދުގައި ތިއްބާ ލިބުނު އެއް މައުލޫމާތަކީ އޭރު ރާއްޖޭގެ ރައީސް ކަމުގައި ހުންނެވި މައުމޫން ހައްޔަރު ނުކުރެވުނު ވާހަކަ އެވެ. އަދި ރައީސް މައުމޫން "ވީތަނެއް ވެސް ނޭނގުނު" ވާހަކަ އެވެ.\n"އެއީ އަހަރެމެން ހާސް ކުރިވި ކަމެއް، ދެން އެނގުނީ އިންޑިއާގެ އެއާ ފޯސް [ރާއްޖެއަށް] ދިޔަ ވާހަކަ. އެހެންވެ ރާއްޖޭގައި ތިބި ޕްލޯޓްގެ އިސް ހަތަރު މެންބަރަކު އެ ހިސާބުން ނިންމީ ފިލަން. ރާއްޖޭގައި ކަންވީ ގޮތް އެ މީހުން ކިޔައި ދިން ގޮތާ މުކުންޑަން ދިޔަދިން ގޮތާ ދިމައެއް ނުވޭ، އޭނާ ބުނަމުން ދިޔައީ ރާއްޖެ ހިފިއްޖެ ކަމަށް،" -- ފިލައިގެން ދާން ދަތުރު ކުރީ އެމްވީ ޕްރޮގްރެސް ލައިޓް ކިޔާ ބޯޓެއްގަ އެވެ. އެ ބޯޓް ފައްތާލީ އިންޑިއާ ސިފައިން ރާއްޖޭގައި ހިންގި "އޮޕަރޭޝަން ކެކްޓަސް" ގައި ކަނޑުމަތިން ދިން ވަރުގަދަ ހަމަލާތަކުގަ އެވެ.\nޕްލޯޓް ޖަމާއަތް އެންމެ މަޝްހޫރުވެގެން ދިޔަ ދުވަސްވަރު އެ ޖަމާއަތުގެ އިންޓަނޭޝަނަލް ރެޕްރެޒެންޓޭޓިވްއެއްގެ ގޮތުގައި ހަރަކާތްތެރިވި ޓީ ވެޓެރީ ސެލްވަން މިދިއަ އަހަރު އިންޑިއާގެ "ދަ ސަންޑޭ އިންޑިއަން" އަށް ދިން އިންޓަވިއުއެއްގައި ބުނެފައިވާ ގޮތުގައި ރާއްޖެ ހިފައި އޭރުގެ ރައީސް މައުމޫން އަބްދުލް ގައްޔޫމްގެ ސަރުކާރު ބަދަލުކޮށްލުމުގެ ހިޔާލު އުފަން ކުރުވީ ސްރީލަންކާގައި ދިރިއުޅެމުން ދިޔަ "ވިޔަފާރިވެރިއަކަށް ހެދިގެން އުޅޭ މަތި އޮމާން ނުރައްކާތެރި މޮޔަ ސިކުނޑިއެއްގެ ވެރި، ދިވެއްސެ" ކެވެ. އަދި އޭނާގެ ވާހަކައިގެ ބެދުނީ ޖަމާއަތުގެ ޗެއާމަން މުކުންޑަން އެވެ. އޭނާއަކީ ވެސް އެފަދ ނުރައްކާތެރި ސިކުނޑިއެކެވެ.\nސެލްވަމް އަކީ ނިއުދިއްލީގައި ހަރަކާތްތެރިވި ޕްލޯޓްގެ ރެޕްރެޒެންޓެޓިވެކެވެ. އެކަމަކު މުކުންޑަން އަކީ ކާކު ހެއްޔެވެ؟\nމުކުންޑަން އަކީ ޕްލޯޓް ޖަމާއަތުގެ ޗެއާމަން އަދި ލީޑަރު އުމާ މަހޭޝްވަރަން އެވެ. ފަހުން މިއައި ނަމަކީ ދިވެހިން ދަންނަ ނަމެކެވެ. މުކުންޑަން މީގެ ކުރިން މި ހާދިސާއާ ގުޅުވައި ބޭނުން ކުރާ ނަމެއް ނޫނެވެ. އެނަމަކީ ޕްލޯޓް އަސްކަރީ ކޭމްޕްތަކުގައި އުމާ މަހޭޝްވަރަން އަށް ނިސްބަތްކޮށް ބޭނުން ކުރާ ކޯޑް ނަންތަކުގެ ތެރެއިން މިހާތަނަށް ފާޅުވެފައިވާ އެއް ނަމެވެ. އެހެން ކަމުން މުކުންޑަންއަކީ އުމާ މަހޭޝްވަރަމެވެ.\nޕްލޯޓް ޖަމާއަތުން ދިން ހަމަލާގައި ރާއްޖެ ހިފައި ރައީސް މައުމޫނުގެ ސަރުކާރު ބަދަލު ކުރުމުގެ އިސް ކޮމާންޑަރަކީ ވެސް މުކުންޑަން އެވެ. އޭނާއަކީ މަތީފެންވަރުގެ ހަނގުރާމަވެރިއެކެވެ. ގެރިއްލާ ހަނގުރާމައިގެ އުކުޅާއި ތަމްރީނުގެ ގޮތުން ޕްލޯޓާ ވާދަވެރި ލިބަރޭޝަން ޓައިގާސް އޮފް ޓެމިލް އީލާމް ( އެލްޓީޓީއީ) ގެ ލީޑަރު ވެލުޕިއްލައި ޕްރަބާކަރަންއާ އެއް ދަރަޖައިގައި އޭނާ ގުނޭކަމަށް ލަންކާގެ ބައެއް ނޫސްތަކުން ބުނެ އެވެ. -- ޕްރަބާކަރަން އަކީ މަދު ސިކުންތުކޮޅެއްގެ ތެރޭގައި އޭކޭ 47 ގެ ރައިފަލް ރޫޅައި ރާވާ ލޯޑް ކުރުމުގެ ގާބިލްކަން ލިބިފައިވާ ގެރިއްލާ އެވެ. މުކުންޑަން ވެސް އެ ދަރަޖާގައި ގުނަ އެވެ.\nލަންކާގެ ބައެއް ނޫސްތަކުން ސިފަ ކުރާ ގޮތުގައި އޭނާއަކީ ލުބުނާނާއި ސީރިއާގައި ހަނގުރާމައިގެ ވަރުގަދަ ތަމްރީނުތައް ހަދާފައިވާ ތަފާތު "ނުރައްކާތެރި މޮޔަ ސިކުނޑި" އެކެވެ. ޕްލޯޓް 1977 ގައި އުފެއްދުމަށްފަހު އޭނާ ވަނީ ގެރިއްލާ އެތައް ހަރަކާތެއް ހިނގައި ސަރުކާރު ސިފައިން ކޮށި އަރުވާލާފަ އެވެ.\nސެލްވަމް ބުނި ގޮތުގައި މުކުންޑަން އަކީ "ސިކް" މީހެކެވެ. ނުރައްކާތެރި ކޮންމެކަމެއްގެ ތެރެއަށް އޭނާ ވަންނަން ބޭނުންވެއެވެ. އެގޮތުން ރާއްޖޭގެ ވިޔަފާރިވެރިޔާގެ ހުށަހެޅުމާ އޭނާ ހުރީ ވަރަށް ރުހިގެނެވެ.\n"އޭނާގެ ނަމަކީ އަބްދުﷲ ލުތުފީ، އޭނާއަކީ މަތި އޮމާން މީހެއް، ވިޔަފާރިއެއް ކަމަށް ދައްކައިގެން އުޅޭ މީހެއް. އެކަމަކު އޭނާ އަކީ ވަރަށް މޮޅު ވާހަކަ ދެއްކުންތެރިއެއް. އެނގިފައިވާ ގޮތުގައި އޭނާއާ ސްރީލަންކާގެ ނޭޝަނަލް ސެކިއުރިޓީ މިނިސްޓަރު ލަލިތު އަތުލަތްމުދަލީއާ ގާތް ގުޅުމެއް އޮވޭ، އަހަރެން ގަބޫލު ކުރަނީ އޭނާގެ މޮޅު ވާހަކައިންނޭ ލަލިތު އަތުލަތު މުދަލީ ބަދަލު ކުރުވީ، އަދި ރާއްޖެއަށް ދިން ހަމަލާގެ މައި ސިކުނޑީއަކީ އެއީ ކަމަށް،" ސެލްވަމް ބުނެފައި ވެއެވެ.\nސަލްވަމް ބުނާ ގޮތުގައި ރާއްޖެ ހިފަން ދިން ހަމަލާގެ ފަހަތުގައި އަތުލަތުމުދަލީގެ އަތެއް ވެއެވެ. ނަމަވެސް އެއީ މިހާތަނަށް ޔަގީން ކުރެވިފައިވާ ކަމެއް ނޫނެވެ. އަދި އޭނާ ފިޔަވައި އެއްވެސް މީހަކު މިހާތަނަށް ދައްކާފައިވާ ވާހަކައެއް ވެސް ނޫނެވެ.\n"ލުތީފީ އާއި މުދަލީގެ އެދުމުގެ މަތިން މި ހަމަލަ އާ ހަވާލުވީ މުކުންޑަން އޭނާ ހަވާލުވީ ހަމަލަ ކާމިޔާބު ކުރުމާއެކު ޕްލޯޓްގެ ހަނގުރާމައިގެ ތަމްރީނުތަކަށް ފަހިވާ ގޮތަށް ބޭނުން ކުރެވިދާނެ ގޮތަށް ބާއްވަން ރާއްޖޭން ބައެއް ރަށްރަށް ލިބޭ ގޮތަށް، އޭގެ ތެރޭގައި މިލިޓަރީ ކޭމްޕްތައް ހިމެނޭ، އަދި ވަރަށް ބޮޑު އަދަދަކަށް ފައިސާ ލިބޭ ގޮތަށް އޮތީ، އަހަރެން ހަނދާންވަނީ 10 މިލިއަން ޑޮލަރު ވެސް އަަރެމެންގެ މީހުންނަށް ލިބޭ ކަމަށް ރާވާފައި އޮތީ،"\nސެލްވަލް ބުނި ގޮތުގައި އަދި ޕްލޯޓްގެ އެހެން ތަރުޖަމާނުންނާ ހަވާލާދީ ލަންކާގެ ނޫސްތަކުން ކުރިން ބުނެދީފައިވާ ގޮތުން ނަމަ ކުޑަކަޑަ ހަމަލައަކުން ރާއްޖެ މައްޗަށް ގަދަވެގަނެ ރައީސުލް ޖުމްހޫރިއްޔާ ރަހީނު ކުރުމާއެކު ބޭނުންވަ ގޮތަށް ދިވެހިން އަނަބުރާލެވިދާނެ ކަމުގެ ތަސައްވުރެއް ޕްލޯޓަށް ލިބުނީ މުކުންޑަން އާއި ރާއްޖެ އަރާ ހަމަލާދިން ޕްލެޓޫން ތަކުގައި ހިމެނުނު ވަސަންތީ އާއި ދިވެހި ހަނގުރާމަވެރިއަކު ކުރަހައިދިން ހަނގުރާމައިގެ ޓެކްޓިކަލް ޗާޓަކުންނެވެ. އެ ހަނގުރާމަވެރިއަކީ ކާކު ކަމެއް އޭނާ ބުނެދީފައެއް ނުވެ އެވެ.\n"އެ ދެމީހުން ވެސް އަދި ލުތުފީ ވެސް ބުނެފައި ވަނީ ފަތިހަށް ދިވެހި ރާއްޖެ އޮންނާނީ ނިދާފައޭ، ދިވެހި ރާއްޖެ ހިފުން ވާނީ ވަރަށް ފަސޭހަ ކަމަކަށޭ. އަދި ދިވެހި އަސްކަރިއްޔާގެ ގާބިލުކަން ވަރަށް ވެސް ކުޑަވާނޭ، އަމާޒަށް ބަޑިޖެހޭނެ މީހުނެއް ނުތިބޭނޭ،" އޭނާ ބުންޏެވެ.\nޕްލޯޓްގެ ބައެއް އިސް ތަރުޖަމާނުން އޭރު ނޫސްތަކަށް ބުނެފައިވާ ގޮތުގައި މުކުންޑަންއާ ގުޅިފައިވާ އަދި ސްރީލަންކާގެ ޔުނައިޓެޑް ނޭޝަނަލް ޕާޓީއަށް ނިސްބަތްވާ ލަލިތު އަތުލަތު މުދަލީ އާއެކު މި މަޝްވަރާތައް ކުރެވުނު އިރު އެއީ ރާވައިގެން ޕްލޯޓްގެ އަސްކާރީ ބާރު ކަނޑުވާލައި ޖަމާއަތް ފުނޑާލުމުގެ ބޭމުގައި އޮޅުވާލައިގެން ކުރިޔަށް ގެންދިޔަ ހަރަކާތެއްގެ ގޮތުގައި ޕްލޯޓްގެ އިސް ގިނަ ބަޔަކަށް ޝައްކު ކުރެވުނެވެ. އަދި ލުތުފީ ފިޔަވައި އެހެން ދިވެހި ވިޔަފާރިވެރިއަކު އުޅޭ ކަމަށް ވެސް ޝައްކު ކުރެވުނެވެ.\n"މި ޝައްކު އަހަރެމެންގެ ތެރޭގައި ހިނގި ވަރަށް ބޮޑަށް، ޕީޕަލްސް ލިބަރޭޝަން އޮފް ޓެމިލް އީލާމްގެ ބައެއް އިސްވެރިން މިފަދަ ހަމަލާއެއްގައި ރާއްޖެ ހިފަން ދާން ދެކޮޅު ވެސް ހެދި. އެހެން ނަމަވެސް އަހަރުމެންގެ ތެރެއިން ގިނަ ބަޔަލަށް މިކަމާ ރުހެވުމުން ހާއްސަކޮށް ޗެއާމަން މުކުންޑަން ކޮންމެހެން ބޭނުންވުމުން 72 މެމްބަރަކު ލަޝްކަރާއެކު މިކަމަށް ތައްޔާރުވެގެން ނައްޓާލީ. އަހަރެމެން އޭރުވެސް ބުނިން ލަލިތު އަތުލަތު މުދަލީއަކީ އެލްޓީޓީއީ އާވެސް ގުޅިފައިވާ އަހަރެމެންގެ ދުޝްމަނެއް ކަމަށް، އަދިވެސް ދެކެނީ އެގޮތަށް،" އޭނާ ބުނެފައި ވެއެވެ.\nސްރީލަންކާގެ ޓްރޭޑް އެންޑް ނޭޝަނަލް ސެކިއުރިޓީ ވަޒީރުކަން ކުރެއްވި ލަލިތު އަތުލަތު މުދަލީ އަވަހާރަކޮށްލީ އޭޕްރީލް 23، 1993 ގައި ޓައިގަރުން ދިން ވަރުގަދަ ހަމަލާއެއްގަ އެވެ. އޭގެ ކުރިން އުމުރުން 44 އަހަރުގައި މުކުންޑަން މަރާލާފައި ވަނީ ސްރީލަންކާ އެންބަސީ ކައިރިން ޖުލައި 16، 1989 ގައެވެ.\nކޮޑައި އަކީ ތަރުޖަމާނެއްގެ އިތުރުން އިންޓަނޭޝަނަލް ރިލޭޝަންސް މަސައްކަތްތަކުގައި ވެސް ބައިިވެރިވ މީހެކެވެ. އޭނާ ވެސް ބުނެފައިވާ ގޮތުގައި މުކުނޑަން މަރާލީ އޭނާގެ ނިޔަތާމެދު ޝައްކު އުފެދިގެން ޕްލޯޓްގެ ލީޑަރު ކަމާއި ޗެއާމަން ކަމުން ދުރުކޮށްފައި ވަނިކޮށް ޕްލޯޓްގެ ހަނގުރާމަވެރިއަކު ދިން ވަރުގަދަ ހަމަލާ އެއްގަ އެވެ. އަދި ރާއްޖެއަށް ދިން ހަމާލާގައި ރާއްޖެ ހިފޭ ގޮތް ނުވި ހިސާބުން ފެށިގެން ވެސް ޕްލޯޓްގެ ޗެއާމަން ކަމުން އޭނާ ހުރީ ދުރުކޮށްފަ އެވެ.\nމުކުންޑަން މަރާލާފައި އޮތީ ސްރީލަންކާގައި ހުންނަ ރާއްޖޭގެ އެންބަސީކައިރީގަ އެވެ. އޭނާ މަރާލުމަށްޖެހި ބަޑީގެ އަޑު އެންބަސީއަށް އިވިގެން އެތަނަށް ފުރަތަމަ ދިޔައީ އަދި ޒަހަމުވެފައިވާ މުކުންޑަންގެ ހަށިގަނޑު ފެނިގެން ފުލުހުންނަށް ރިޕޯޓް ކުރީ އޭރު އެމްބަސީގެ ތާޑް ސެކްރެޓަރީގެ މަގާމުގައި ހުންނެވި އަދި ފަހުން ރާއްޖޭގެ މަޝްހޫރު ނޫސްވެރިއަކަށް ވެވަޑައިގެންނެވި މިހާރު ބްރޯޑް ކާސްޓިން ކޮމިޝަންގެ ރައީސް މުހައްމަދު ޝަހީބެވެ.\nޝަހީބު ވިދާޅުވި ގޮތުގައި ބަޑީގެ އަޑުފަށްގަނޑެއް އޭނާއަށް އިވިވަޑައިގަތީ އެރޭގެ ގާތްގަނޑަކަށް 7:30 އެހާކަންހާއިރު އެވެ. އެއީ ވަރަށް ވިއްސާރަ ރެއަކަށްވެފައި އެމްބަސީ ކައިރިން އެފަދަ އަޑުފައްގަނޑެއް އިވުމުން ބައްލަވައިލައްވަން ވަޑައިގެންނެވީ އެމްބަސީގެ ކާރުގަ އެވެ.\n"ވާރޭވޭސް ވެހޭ ވަރަށް އަނދިރިވެސްމެ، އެ މީހާ ލައިގެން އޮތީ ހަމައެކަނި ޖަނގިޔަލެއް. ކައިރީގައިހުޅުވާފައި އޮތް ވިއްސާރަ ކުޑައެއް ވެސް އޮތް. ލަފާވަނީ ކުޑަ އަޅައިގެން ދަނިކޮށް ބަޑި ޖަހާ މަރާލާފައި އޮތީ ކަމަށް. ބައެއް މީހުން ބުނޭ ބޮމެއް ގޮއްވާލައިގެންނޭ. އެއީ ރަނގަޅު ވާހަކައެއް ނޫން. އޭނާ މަރާލާފައި ވަނީ ބަޑީ ޖަހައިގެން. އެ މީހާ ފެނުމުން ފުލުހުންނަށް ރިޕޯޓް ކުރީ ވެސް އަޅުގަނޑު އެކަމަކު އެއީ ކާކު ކަމެއް އޭރަކު ނޭނގޭ،" ޝަހީބު ވިދާޅުވި އެވެ. "އޭގެ ދެތިން ދުވަސް ފަހުން ޕޯސްޓްމޯޓެމް ހަދައި ފުލުހުންނަށް އެއީ ކާކުކަން އެނގުމުން ވަރަށް ކަން ބޮޑުވި، ސަބަބަކީ އޭނާއަކީ ރާއްޖެއަށް ހަމަލާ ދނުމުގެ އިސްމީހާއަށް ވެފައި އޭނާ މަރާލީ ދިވެހި އެމްބަސީ ކައިރިން ކަމަށްވުމުގެ އތުރުން އަޅުގަނޑަށް ފުރަތަމަ ފެނި، އެމްބަސީން ފުލުހުންނަށް ރިޕޯޓް ކޮށްފައި އޮތުމުން... އޭރު އެކަންހިނގައި ދިޔަ ގޮތުން އަޅުގަނޑު ވަރަށް ބިރުވެސް ގަތް."\nނޮވެމްބަރު3ގެ ނުރައްކާތެރި ހާދިސާއާ ޝަހީބު އާ ގުޅޭ އެހެން ހާދިސާއެއް ވެސް އޮވެ އެވެ. އެހެން ފަހަރެއްގައި އެ ވާހަކަ ލިޔާނީ އެވެ.\n-- ކޮލަމްބޯއިން: މުންޑޫ އާދަމް ހަލީމް


މޯލްޑިވިއަނުން ތިމަރަފުއްޓަށް ދަތުރުކުރުން ހުއްޓާލައިފި – Dhen.mv\nއިބްރާހީމް ޙުސައިން November 2, 2020 - 2:44 pm\nގައުމީ އެއަރލައިން . މޯލްޑިއަނުން ތިމަރަފުއްޓަށް އުދުހުން ހުއްޓާލައިފިއެވެ.\n"ދެން"އަށް މައުލޫމާތު ލިބިފައިވާ ގޮތުގައި އައިލެންޑް އޭވިއޭޝަނުން މިހާރު ވަނީ އެކަން ތިމަރަފުށީ އެއާޕޯޓްގެ މުވައްޒަފުންނަށް އަންގާފައެވެ. އެ އެންގުމުގައި ބުނެފައިވާ ގޮތުގައި މިއަހަރުގެ ނިޔަލަށް ތިމަރަފުއްޓަށް ދަތުރުކުރުން ހުއްޓާލީ ދަތުރުކުރާ ފަސިންޖަރުން މަދުކަމަށް ބުނެއެވެ. ނަމަވެސް ފާއިތުވެދިޔަ މުއްދަތުގައި ވެސް ތިމަރަފުއްޓަށް ޑައިރެކްޓް ފްލައިޓް ނޯންނަ ކަމަށާއި އާންމުކޮށް ކުރަމުން އުދުހެމުން ގެންދިޔައީ ޓްރާންސިޓް ކޮށް ކަމަށް މައުލޫމާތު ލިބިފައި ވެއެވެ.\nމިކަމާ ގުޅިގެން އައިލެންޑް އޭވިއޭޝަނުން ބުނީ ތިމަރަފުއްޓަށް ދަތުރުކުރުން ހުއްޓާލިކަން އެނގިފައި ނުވާ ކަމަށާއި އެފަދައިން ދަތުރުތައް ހުއްޓާނުލާނެ ކަމަށެވެ.\nނަމަވެސް "ދެން"އަށް މައުލޫމާތު ލިބިފައިވާ ގޮތުގައި އައިލެންޑް އޭވިއޭޝަނުން ވަނީ ނޮވެމްބަރު އަދި ޑިސެމްބަރ މަހު ތިމަރަފުއްޓަށް ދަތުރުކުރުމަށް ޓިކެޓް ނަގާފައިވާ ފަރާތްތަކަށް ، ދަތުރުކުރުން ހުއްޓާލިކަން އަންގާ ލ.ކައްދުއަށް ޓިކެޓް ބަދަލު ކުރުމަށް އަންގާފައެވެ. އަދި މޯލްޑިވިއަންގެ ރިޒަވޭޝަނަށް ގުޅާލުމުން އެފަރާތުން ވެސް ވަނީ ކުރިއަށް އޮތް ދެމަހަށް ޝެޑިއުލް ފްލައިޓެއް ނެތް ކަމަށް ބުނެފައެވެ.\nއައިލެންޑް އޭވިއޭޝަންގެ މޯލްޑިވިއަންގެ ދަތުރުތައް ތިމަރަފުއްޓަށް ހުއްޓާލިއިރު އެއެއަރލައިނުން ދާދި ފަހުން ވަނީ ސީޕްލޭނެއް އިންޑިއާއަށް ޗާޓަރުކޮށް ދީފައެވެ.\nއެހެނ ހަދާކަށ ނުވާޅެ\nއެވެސްް ރަށެއްދޯޯ އެޔާރޕޯރޓެއ އޮތް\nތިމަރަފުށީ މީހުން ގެ ސަބަބުން މިކަން މިހެންވީ. މާލިފުއްޓަށް ދަތިރުކުރާ ފްލައިޓުންނއަންނަ މީހުން ގެންދަން ޖެހެނީ ރަށުތެރެއިން. ބަލާ އަންނަ ލޯންޗަށް ބަނދަރުން ޖާގައެއް ނުލިބޭ. ދެން އެންމެ ފަހުން އެއަރޓެކްސީގަ ސީދާ މާލިފުއްޓަށް ގެސްޓުން ގެންދަންފެށީ. ކުރިން ދުވާލަކު5ފްލައިޓް އޮވެފަ މިގޮތަށް ބަދަލުވުމުން އެއރަޕޯޓަށް އަންނަނީ ހަފުތާއަކު2 ފްލައިޓް. ޢެންމެ ފަހުން މިހާރު މި ހުއްޓުނީ. ޓެކްސީކުރާ މީހުންގެ 50ރ ގެ އާމްދަނީއާ ހެދި މުޅި އަތޮޅަށް ގެއްލުން\nޓެކްސީ ޑްރައިވަރުންދޯ ބަޔަކީ\nމޯލްޑިވިއަންގެ ފްލައިޓުތައް ކެންސަލެއް ނުވޭ


Rahthakuge massalaa gai ACC in ves nimmee Gasim aa ekkolhah | Mihaaru\nގާސިމް އިބްރާހިމް ހައި ކޯޓުގައި-- ފައިލް ފޮޓޯ: މިހާރު\nރަށްތަކުގެ މައްސަލަ އޭސީސީން ވެސް ނިންމީ ގާސިމާ އެއްކޮޅަށް\n21 އޮކްޓޯބަރ 2018 - 12:29 33 comments\nވިލާ ކުންފުންޏަށް ސަރުކާރުން ދޫކުރި ފަސް ރަށެއް ސަރުކާރުން އަތުލީ ގާނޫނާ ޚިލާފަށް ކަމަށް ކަނޑައަޅައި، އެ ފަސް ރަށުގެ މައްސަލަ ވިލާ ކުންފުންޏާ އެއްކޮޅަށް ސުޕްރީމް ކޯޓުން މިދިޔަ އޭޕްރީލް މަހު ހުކުމްކޮށްފައިވެ އެވެ. އެ ހުކުމް ކޮށްފައި ވަނިކޮށް ޓޫރިޒަމް މިނިސްޓްރީން ވަނީ އެ މައްސަލަ އަނބުރާ އޭސީސީ އަށް ހުށަހަޅައިފަ އެވެ.\nއެ ފަސް ރަށަކީ ތ. އެލާ އާއި ގދ. ގަޒީރާގެ އިތުރުން ރ. މާނެންފުށި އަދި ކ. ބޮލިދުއްޕަރު ފަރުގެ އިތުރުން ކ. ވާވެއްދިފަޅެވެ. މި ރަށްތަކަކީ ވިލާ އަތުން 188 މިލިއަން ޑޮލަރު (2.9 ބިލިއަން ރުފިޔާ) ހޯދަން މީރާއިން ސިވިލް ކޯޓުގައި ދައުވާކުރާ މައްސަލަތަކާ ގުޅުން ހުރި ރަށްތަކެވެ.\nވިލާއަށް ދޫކުރި ރަށްތަކުގެ މައްސަލަ ވިލާއާ އެއްކޮޅަށް ނިންމުން--\nއޭސީސީން ވިލާއާ އެއްކޮޅަށް މައްސަލަ ނިންމިކަން ވަނީ ކަށަވަރުކޮށްދީފަ އެވެ. އެ މައްސަލާގައި ކޮރަޕްޝަން އެކުލެވިގެންނުވާ ކަމަށް ނިންމި ސަބަބުތަކުގެ ތެރޭގައި، އެ ރަށްތަކާ ގުޅޭ ސެޓުލްމަންޓް އެގްރިމަންޓް ހަދާފައިވާ ވާއިރު އެއީ ދައުލަތުން އަމިއްލަ ފަރާތަކަށް ބޮޑު ބަދަލެއް ދޭންޖެހިދާނެތީ ކަން ތަހުގީގަށް އެނގޭކަން ފާހަގަކޮށްފައިވެ އެވެ.\nދައުލަތާ ދެކޮޅަށް ދައުވާއެއް ނުކުރަން ވިލާ އާއި ސަރުކާރާ ދެމެދުގައި އޮތް ސެޓްލްމަންޓް އެގްރިމެންޓްގައި ޝަރުތު ކޮށްފައިވާއިރު، ވިލާއިން ދައުލަތާ ދެކޮޅަށް ދައުވާ ކުރި ކުރުމަކީ ސެޓްލްމަންޓް އެގްރިމެންޓާ ވިލާއިން ޚިލާފްވުން ކަމަށް ދައުލަތުން ބުނެ އެވެ. އެހެންވެ، އޭގެ ނަތީޖާއެއްގެ ގޮތުން ސެޓްލްމަންޓް އެގްރިމެންޓް ބާތިލްކޮށް، އެ އެގްރިމެންޓްގެ ދަށުން ރަށްތައް ދޫކުރުމާ ގުޅޭގޮތުން ހެދި އެމެންޑެޑް އެންޑް ރީ އިންސްޓޭޓެޑް ލީސް އެގްރިމެންޓް ވެސް ސަރުކާރުން އޭރު އޮތީ ބާތިލްކޮށްފަ އެވެ.\nއަދި ވިލާ ކުންފުނިން ދައްކަން ޖެހޭ ފައިސާގެ ތެރޭގައި ހިމެނޭ ޓީޖީއެސްޓީ އާއި ބެޑް ޓެކްސް ސެޓްއޮފް ކޮށްދީފައިވަނީ ފިނޭންސުން މީރާއަށް އަންގައިގެން ކަމަށް ވެސް ބުނެފައިވެ އެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) އެންޓި ކޮރަޕްޝަން ކޮމިޝަން ވިލާ ގްރޫޕް ޓޫރިޒަމް މިނިސްޓްރީ


Fonseka ah Lankage raees maafu dhevvaifi\nފޮންސެކާ އަށް ލަންކާގެ ރައީސް މައާފް ދެއްވައިފި\nސްރީ ލަންކާ ސިފައިންގެ ކުރީގެ ވެރިޔާ ޖެނެރަލް ސަރަތު ފޮންސެކާ\nމަގާމުގެ ނުފޫޒު ނަހަމަ ގޮތުގައި ބޭނުންކުރުމާއި ކޮރަޕްޝަންގެ ކުށްތައް ސާބިތުވާ ކަމަށް އަސްކަރީ ކޯޓަކުން ހުކުމްކޮށް ޖަލަށް ލުމަށް ފަހު މިހާރު ދޫކޮށްލާފައި ހުރި ސްރީ ލަންކާ ސިފައިންގެ ކުރީގެ ވެރިޔާ ޖެނެރަލް ސަރަތު ފޮންސެކާ އަށް ލަންކާގެ އާ ރައީސް މައިތިރްޕަލަ ސިރިސޭނާ މައާފް ދެއްވައިފި އެވެ.\nރައީސް ސިރިސޭނާގެ މީޑިއާ ޔުނިޓުން ބުނީ އަސްކަރީ ކޯޓުން ހުކުމްކޮށް 2011 ވަނަ އަހަރު ޖަލަށް ލައި، އިންތިހާބުތަކުގައި ވޯޓު ލުމުގެ ހައްގުން ވެސް މަހްރޫމް ކޮށްފައިވާ ފޮންސެކާގެ މައްޗަށް ސާބިތުވާ ކަމަށް ކަނޑައަޅާފައިވާ ހުރިހާ ކުށަކަށް ރައީސް މައާފް ދެއްވާފައިވާ ކަމަށެވެ.\nފޮންސެކާ އަކީ ލަންކާގައި ތަމަޅައިންނަށް ވަކި ދައުލަތެއް ހެދުމަށް ހަނގުރާމަކުރި ޓައިގަރުންގެ މައްޗަށް ލަންކާ ސިފައިން 2009 ވަނަ އަހަރު ކުރި ހޯދި އިރު ސިފައިންގެ އިސް ކޮމާންޑަރެވެ. ނަމަވެސް ހަނގުރާމަ ކާމިޔާބު ކުރުމަށް ފަހު ފޮންސެކާ އިސްތިއުފާ ދެއްވުމަށް ފަހު 2010 ވަނަ އަހަރު ވަނީ ގައުމުގެ ރައީސް ކަމުގެ މަގާމަށް ވާދަކުރައްވަން ނިންމަވައިފަ އެވެ. އަދި އެއާ އެކު އޭރުގެ ރައީސް މަހިންދަ ރާޖަޕަކްސަ ވަނީ ފޮންސެކާގެ މައްޗަށް ތުހުމަތުތައް ކޮށް ޖަލަށް ލައިފަ އެވެ. ނަމަވެސް 2012 ވަނަ އަހަރުގެ މެއި މަހު ރާޖަަޕަކްސަ ވަނީ ފޮންސެކާ ޖަލުން މިނިވަން ކޮށްފަ އެވެ. ނަަމަވެސް އޭނާގެ އަސާސީ ވަރަށް ގިނަ ހައްގުތަކުން ވަނީ މަހުރޫމް ކޮށްފަ އެވެ.


Sean Paul ge Show ah dhantha?\nޝޯން ޕޯލްގެ ޝޯއަށް ދަންތަ؟ ވަނުން ހިލޭ!\nޖެމެއިކާގެ މަޝްހޫރު ރެޕާ، ޝޯން ޕޯލް އަކީ ދިވެހި ޒުވާނުންނަށް އިތުރު ތައާރަފެއް ބޭނުންވާ ފަންނާނެއް ނޫނެވެ. އެހެންވީމަ އޭނާގެ ޝޯ ބަލާލުމަށް ގަލޮޅު ދަނޑަށް ޖަމާވަނީ ކޮން ބައެއް ހެއްޔެވެ؟\nމި މަހުގެ 31 އަކީ ޝޯން ޕޯލްއާ އެކު ގަލޮޅު ދަނޑު ކެކިގެންދާނެ ރެއެއްކަން ޔަގީނެވެ. ނުދާންވީ ސަބަބެއް ވެސް ނެތެވެ. ޝޯގެ ދޮރު އެ ވަނީ އެންމެނަށް ހިލޭ ސާބަހަށް ހުޅުވާލައިފަ އެވެ.\nޝޯ ބެލުމަށް ޝައުގުވެރިވާ ފަރާތްތަކަށް ގަލޮޅު ދަނޑުގެ ދޮރުތައް ހުޅުވާލާނީ އިރުއޮއްސި 7:30ގަ އެވެ. މި ޝޯގެ ތެރެއިން ހަވާ އެރުވުމުގެ ކުލަގަދަ ހަފުލާއެއް ވެސް އޮންނާނެ އެވެ.\nމި ކަންތައް ވެސް ވެގެންދާނީ ރާއްޖޭގެ ރިކޯޑް ފޮތްތަކުގައި ލިޔެވިގެންދާނެ ކަމަށެވެ. މި އިވެންޓް އޯގަނައިޒްކުރާ ޗޮޕާޓުން ބުނެފައި ވަނީ ހަވާގެ ކުޅިވަރުތައް ވެގެންދާނީ ރާއްޖޭގައި މީގެ ކުރިން ނުބާއްވާ ވަރުގެ ކުލަގަދަ އަދި އެހާމެ ފޯރިގަދަ ކަމަކަށް ކަމަށެވެ.\nޝޯން ޕޯލް ވެގެންދާނީ ރާއްޖޭގައި މިގޮތަށް ޕާފޯމްކުރާ މިފަދަ އެންމެ ބޮޑު އެއް ފަންނާނަށެވެ. އޭނާ 2000 ވަނަ އަހަރު ނެރުނު އަލަތު އަލްބަމް "ސްޓޭޖު ވަން" އަށް ފަހު ފަސް ސްޓޫޑިއޯ އަލްބަމް ނެރެފައިވެ އެވެ. އެންމެ ފަހުން ގެނެސްދިން އަލްބަމަކީ މި އަހަރުގެ ފެބްރުއަރީ މަހު ނެރުނު "ފުލް ފްރިކްއެންސީ" އެވެ.\nރެޕް، ރެގޭ އަދި އާރްއެންޑްބީ އާއި ޖެމެއިކާގެ ޝަރަފާ ގުޅިފައިވާ ޑާންސްހޯލް މިއުޒިކަށް ވެސް މަޝްހޫރު ޝޯލް ޕޯލް އަކީ މިއުޒިކްގެ އެންމެ ޝަރަފްވެރި އެވޯޑް ކަމުގައިވާ ގްރެމީ ވެސް ހާސިލުކޮށްފައިވާ ފަންނާނެކެވެ. ހަތަރު ފަހަރެއްގެ މަތިން ގްރެމީ އަށް ނޮމިނޭޓްވެފައިވާއިރު 2004 ވަނަ އަހަރު އެންމެ މޮޅު ރެގޭ އަލްބަމްގެ އެވޯޑް ހާސިލުކޮށްފައިވެ އެވެ.\nއޭނާގެ މަޝްހޫރު ލަވަތަކުގެ ތެރެއިން "ވީ ބީ ބާނިން" އާއި "ޓެމްޕަރޭޗާ" ފަދަ ލަވަތަކީ ރާއްޖޭގެ ޒުވާނުންގެ މެދުގައި ވެސް ވަރަށް ބޮޑަށް މަޝްހޫރުވި ލަވަތަކެވެ.


މި ސަރުކާރު ދެމިއޮންނާނީ، ފުދުންތެރި، ބާއްޖަވެރި ދިރިއުޅުމަކަށް ރައްޔިތުން ކުރާ އުންމީދުތައް ޙަޤީޤަތަކަށް ހަދައިދިނުމަށް – ރައީސުލްޖުމްހޫރިއްޔާ - The President's Office\nމި ސަރުކާރު ދެމިއޮންނާނީ، ފުދުންތެރި، ބާއްޖަވެރި ދިރިއުޅުމަކަށް ރައްޔިތުން ކުރާ އުންމީދުތައް ޙަޤީޤަތަކަށް ހަދައިދިނުމަށް – ރައީސުލްޖުމްހޫރިއްޔާ\n1 ޖަނަވަރީ 2020، ރިފަރެންސް: 2020-001\nރައްޔިތުން އުފެއްދި މި ސަރުކާރު، މާތް ﷲގެ ވާގިފުޅާއެކު ދެމިއޮންނާނީ، ފުދުންތެރި އަދި ބާއްޖަވެރި ދިރިއުޅުމަކަށް ރައްޔިތުން ކުރާ އުންމީދުތައް، ޙަޤީޤަތަކަށް ހަދައިދިނުމުގައި ކަމުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވިދާޅުވެއްޖެއެވެ. ރައީސުލްޖުމްހޫރިއްޔާ މިހެން ވިދާޅުވީ މީލާދީ އާ އަހަރު ފެށުމުގެ މުނާސަބަތުގައި، ރާއްޖޭގެ ރައްޔިތުންނަށް ރައީސުލްޖުމްހޫރިއްޔާ ފޮނުއްވި ތަހުނިޔާގެ ޚިޠާބުގައެވެ.\nރައީސުލްޖުމްހޫރިއްޔާގެ މެސެޖުގައި މީލާދީ އައު އަހަރަކަށް މަރުޙަބާ ކިޔާ މި އުފާވެރި މުނާސަބަތުގައި، ރާއްޖޭގެ އެންމެހައި ލޮބުވެތި ރައްޔިތުންނަށް، އިޚްލާޞްތެރިކަމާއެކު މަރުޙަބާ ދަންނަވައި، ތަހުނިޔާ އާއި ހެޔޮއެދުންތައް ފޮނުއްވާފައިވެއެވެ.\nމި ފެށުނު 2020ވަނަ އަހަރުގެ ތެރޭގައި ވެސް، ސަރުކާރުން އެންމެ ބޮޑު އިސްކަމެއް ދޭނީ، އިޖްތިމާޢީ ޢަދާލަތު ޤާއިމުކޮށް، ރައްޔިތުންނަށް އުފާވެރި އަދި ފާގަތި ދިރިއުޅުމެއް ހޯދައިދިނުމަށްކަމުގައި ރައީސުލްޖުމްހޫރިއްޔާ ވިދާޅުވިއެވެ. އަދި ރައްޔިތުންގެ އިންސާނީ ޙައްޤުތައް ޙިމާޔަތްކޮށްދީ، ޤާނޫނުއަސާސީން ކަށަވަރުކޮށްދީފައިވާ އަސާސީ ޙައްޤުތައް، ހަމަހަމަކަމާއި ޢަދުލުވެރިކަމާ އެކު ރައްޔިތުންނަށް ފޯރުކޮށްދިނުމަށްކަން އެމަނިކުފާނު ފާހަގަކުރައްވާފައިވެއެވެ.


Online Shareeathuge Bill Faaskohfi – Iru\nކޮވިޑް 19ގެ ސަބަބުން ދިމާވެފައިވާ ފަދަ ހާއްސަ ކުއްލި ނުރައްކަލުގެ ހާލަތާއި ގުޅިގެން ޖިނާއީ މައްސަލަތަކުގެ ޝަރީއަތްތައް ކުރެވޭނެ ގޮތަށް ޖިނާއީ އިޖުރާއަތުގެ ގާނޫނަށް ހުށަހަޅާފައިވާ އިސްލާހު ރައްޔިތުންގެ މަޖިލީހުން މިއަދު ފާސްކޮށްފިއެވެ.\nސަރުކާރުގެ ފަރާތުން ފޮނަދޫ ދާއިރާގެ މެންބަރު މޫސާ ސިރާޖު ހުށަހެޅުއްވި ބިލު ފާސްކުރީ 58 މެންބަރުންގެ ވޯޓުންނެވެ. ބިލު ފާސްކުރަން ނުފެންނަ ކަމަށް އެއް މެންބަރަކު ވޯޓު ދެއްވި އެވެ.\nވީޑިއޯ ކޮންފަރެންސްކޮށް ޝަރީއަތްތައް ކުރެވޭ ގޮތަށް ޖިނާއީ އިޖްރާއާތުގެ ގާނޫނަށް އިސްލާހު ގެންނަން ސަރުކާރުގެ ފަރާތުން ހުށަހެޅި ބިލް މަޖިލީހުގެ ޖުޑިޝަރީ ކޮޮމެޓީން ފާސްކުރީ ބިލަށް ބޮޑެތި ބަދަލުތަކެއް ގެނައުމަށް ފަހު އެވެ.\nބިލު މިހާރު އޮތް ގޮތުން ހާއްސަ ހާލަތްތަކުގައި އޮންލައިން ޝަރީއަތްތައް ކުރިއަށް ގެންދެވޭނީ ވަކި ބާވަތްތަކުގެ އަޑުއެހުންތަކެވެ. އެއީ ބަންދާ މެދު ގޮތެއް ނިންމުމުގެ އަޑުއެހުންތަކާއި އިބްދިތާއީ އަޑުއެހުންތައް ފިޔަވައި އެހެން އަޑުއެހުންތަކެވެ.\nއެނޫން އެހެން އަޑުއެހުމެއް ބާއްވާ ނަމަ ދައުވާ ލިބޭ މީހާގެ ރުހުން ހޯދަން ބިލުގައި ވަނީ ލާޒިމް ކޮށްފައެވެ. މީގެއިތުރުން ކުށަށް އިއުތިރާފްވާ މީހުންގެ މައްސަލަތަކާއި ސިިކުނޑީގެ އުނިކަމެއް ހުންނަ އެއްވެސް މީހެއްގެ މައްސަލަ ވީޑިއޯ ކޮންފަރެންސް މެދުވެރިކޮށް ބެލުން އެ ބިލުން މަނާވެގެން ދެއެވެ.


SunOnline: Depression aa han'guraamakuraa meehunnah Deepika ge sitee eh!\nޑިޕްރެޝަނާ ހަނގުރާމަ ކުރާ މީހުންނަށް ދީޕިކާގެ ސިޓީއެއް!\nބޮލީވުޑްގެ މަޝްހޫރު ބަޠަލާ ދީލިކާ ޕަދްކޯން-- ފޮޓޯ: ޓައިމް މެގަޒިން\nބޮލީވުޑްގެ ހުނަރުވެރި ބަތަލާ ދީޕިކާ ޕަދުކޯން ވެގެން ދިޔައީ ނަފްސާނީ ބައްޔެއްގެ ޝިކާރައަކަށްވެ، އެކަމަށް ފަރުވާ ހޯދަމުން އަންނަ ކަމަށް އެންމެ ފުރަތަމަ ހާމަކުރި އެއް އެކްޓަރުގެ ގޮތުގައެވެ.\nމީގެ ހަތަރު އަހަރު ކުރިން ދީޕިކާއަށް ވަނީ ޑިޕްރެޝަން ޖެހި، އެންޒައިޓީއަށް ވެސް ފަރުވާ ހޯދަން ޖެހިފައެވެ. އަމިއްލަ ތަޖުރިބާ ހިއްސާކޮށް، އިންޓަވިއުތަކުގައި ވާހަކަދައްކަން ފެށުމުން ސަޕޯޓަރުންގެ ހިތްތަކުގައި ދީޕިކާއަށް އޮތް ލޯތްބާއި އިހުތިރާމު އިތުރުވިއެވެ. އަދި ނަފްސާނީ ބަލިތަކުން އަރައިގަތުމަށް މަސައްކަތް ކުރަމުން އަންނަ ގިނަ ބަޔަކަށް ހިތްވަރުދޭ މީހަކަށް ދީޕިކާ ވެގެންދިޔައެވެ.\nއެއަށްފަހު ދީޕިކާ އަންނަނީ ނަފްސާނީ ބަލިތަކަށް މީހުން ހޭލުންތެރި ކުރުވުމުގެ މަސައްކަތް ފަށައިފައެވެ. އެގޮތުން ދީޕިކާ ވަނީ މީހުން ހޭލުންތެރި ކުރުވުމަށާއި، ނަފްސާނީ ބަލިތަކުގެ ޝިކާރައަކަށް ވެފައިވާ މީހުންނަށް އެހީވުމަށް "ލިވް، ލަވް، ލާފް" ކިޔާ ފައުންޑޭޝަނެއް ވެސް އުފައްދައިފައެވެ.\nއެ ފައުންޑޭޝަން މެދުވެރިކޮށް މީހުންނަށް އެހީތެރިވުމުގެ މަސައްކަތް ދީޕިކާ ކުރަމުން އަންނަ އިރު، އޭނާ މިވަނީ ޑިޕްރެޝަންގެ އިތުރުން އެހެނިހެން ނަގްސާނީ ބަލިތަކާ ހަނގުރާމަ ކުރަމުން އަންނަ އެންމެނަށް ސިޓީއެއް ލިޔެފައެވެ.\nދީޕިކާ ސިޓީ ލިޔެފައި ވަނީ ކައިވެނީގެ ކުރިންނެވެ. އަދި އެލް އިންޑިއާ މެގަޒިންގެ 22 އަދަދުގައި އެ ސިޓީ ވަނީ ޝާއިއު ކޮށްފައެވެ. ސިޓީގައި ދީޕިކާ ބުނެފައި ވަނީ 2014 ވަނަ އަހަރު އޭނާގެ ޑިޕްރެޝަން ހުރިކަން އެނގުނު ހިސާބުން ބައްޔާއި ގުޅޭ ފޮތްތަކާއި ލިޔުންތައް ކިޔަން ފެށި ކަމަށެވެ. އަދި ކިޔަމުން ދިޔަ ވަރަކަށް، އޭނާ ފަދައިން އެތައް ބަޔަކު، ބަލީގެ ވާހަކަ އިތުރު މީހެއް ގާތު ނުބުނެ، ބަލީގެ ވޭން ތަހައްމަލު ކުރަމުން އަންނަ ކަން އެނގުނު ކަމަށެވެ.\nއަމިއްލަ މީހާގެ ޑިޕްރެޝަންގެ ވާހަކަ އެހާ ފާޅުކަން ބޮޑު ގޮތެއްގައި ދައްކަން އުންދަގޫވި ނަމަވެސް، އެ ވާހަކަތައް ހިއްސާކުރީ ނަފްސާނީ ބަލިތަކަށް ފަރުވާ ހޯދަން މީހުންނަށް ހިތްވަރު ދިނުމަށް ކަމަށެވެ.\nސިޓީ ނިންމާލަމުން ދީޕިކާ ވަނީ ޑިޕްރެޝަންގެ ކަޅު އަނދިރިކަމުގައި ދިރިއުޅެމުން އަންނަ އެންމެނަށް މެސެޖެއް ދީފައެވެ.\nދީޕިކާ ބުނީ އެހީތެރިވާނެ ފަރާތްތައް އެބަތިބި ކަމަށާއި، އެއްވެސް މީހަކު އެކަނި ނުވާނެ ކަމަށެވެ. އަދި ކޮންމެވެސް ދުވަހަކުން އުޖާލާ ވެގެންދާނެ ކަމަށެވެ.\nމުސްކުޅިވީމާ ހުންނާނެ ގޮތް ބަލަން ފޯރި އެބަހުރި!\nޒަވާޖީ ހަޔާތް ބާއްޖަވެރި ކޮށް ދޭ ކާނާ!\nކަސްރަތުގެ ދުނިޔެ ބަދަލުކޮށްލަން ޒުވާން ހިތްވަރެއް


ބުކް ޗެލެންޖް ކާމިޔާބު، ފައިނުގައި ހިތްގައިމު ލައިބްރަރީއެއް\n11 ސެޕްޓެންބަރު 2021 - 09:59 2\nފައިނުގައި ހުންނަ ފޭސް ޖަމިއްޔާގެ ކޮމިއުނިޓީ ސެންޓަރު، ލައިބްރަރީ ހުންނަނީ މި އިމާރާތުގައި-- ފޮޓޯ: ފޭސް\nސެޕްޓެމްބަރު މަހުގެ 8 ވަނަ ދުވަހު މުޅި ދުނިޔޭގައި ފާހަގަކުރި ބައިނަލްއަގުވާމީ ލިޔަންކިޔަން ދަތުމުގެ ދުވަސް މިފަހަރު އެންމެ ހާއްސަވީ މާޅޮސްމަޑުލު އުތުރުބުރީ ފައިނަށެވެ. އެދުވަހަކީ ފައިނުގައި ދިރިއުޅޭ އެތަކެއް ޒުވާނުންނަށާއި ކުޑަކުދިންނަށް އާ އުއްމީދެއް ގެނުވައިދޭނޭ ފަދަ ބޮޑު ޕްރޮޖެކްޓެއް އިފްތިތާހު ކުރުމަށް ހަމަޖެހިފައިވީ އުފާވެރި މުނާސަބާ އެކެވެ. ކުޑަ ޑިލޭ އަކާއި އެކީގައި ވިޔަސް އެ ހުވަފެންތަކުގައި މިއަދު ކުލަ ޖެހިއްޖެ އެވެ. ފައިނުގައި މިވަނީ ހާއްސަ ކޮމިއުނިޓީ ލައިބްރަރީ އެއް ހުޅުވާފަ އެވެ.\nމި ލައިބްރަރީ އަކީ، ފައިނުގެ ޒުވާނުންތަކެއް އިސްވެ ހިންގާ ފައިނު އެސޯސިއޭޝަން ފޯ ކޮމިއުނިޓީ އެންޑީވާސް (ފޭސް) ގެ ފަރާތުން ހިންގި އިޖުތިމާއީ ޕްރޮޖެކްޓެކެވެ. ރަށުގެ ތަރައްގީއަށްޓަކައި ފޭސް އިން ކުރަމުން އަންނަ ގިނަގުނަ މަސައްކަތްތަކުގެ ތެރެއަށް އިތުރުކުރެވުނު މި ލައިބްރަރީއަކީވެސް ހިދުމަތުގެ ގޮތުން ފާހަގަކޮށްލެވޭނޭ މަސައްކަތެއްކަން ޔަގީނެވެ.\nފައިނުގައި ފޭސް ޖަމިއްޔާއިން ހުޅުވި ލައިބްރަރީ --ފޮޓޯ: ފޭސް\nފޮތްތެރިކަމުގެ އާ ބާބެއްގެ ފެށުން\nއާބަދީގައި އެންމެ 500 އެއްހާ މީހުން ދިރިއުޅޭ ފައިނުގައި މިފަދަ ޚިދުމަތެއްގެ ބޭނުންތެރިކަން ބޮޑެވެ. ފޭސް ޖަމިއްޔާގެ ރައީސްކަން މިވަގުތު ކުރަމުން އަންނަ ހުސެއިން ވަހީދު ބުނިގޮތުގައި ރަށުގައި ޒުވާނުންނާއި ކިޔަވާ ކުދިން ގިނައިރު، ހުސްވަގުތުތަކުގައި ކަމެއް ނެތިފައި ތިބެން ޖެހިފައިވުމީ އާންމު ކަމެކެވެ. އަދި ލިބެން ހުރި ވަސީލަތްތަކަށް ބަލާއިރު ކިޔާލަން ފަސޭހަ އެކި އުމުރުފުރާތަކާއި އެކަށޭނަ ވާހަކައާއި ފޮތްތަކަކީ ތަދު އެއްޗެކެވެ.\n"ރަށުގައި ހުންނަނީ ހަމައެކަނި ސްކޫލް ލައިބްރަރީ. އެކަމު ވަރަށް އާދައިގެ ކޮށް ހުންނަނީ. އަސްލު ލައިބްރަރީއެއްގެ ހިދުމަތެއް ނުލިބޭ. ދެން ކުދިންގެ ކިޔެވުމަށާއި އެކަޑަމިކްސް އަށްވެސް ވަރަށް ބޮޑު ބޫސްޓްއެއް ބޭނުންވެފައި ހުރީ. އަނެއްކާ ބުކް ރީޑިންއަކީ ހާއްސަކޮށް ލޯކަލީ ވަރަށް ބޮޑަށް ޕްރޮމޯޓްކުރަން ބޭނުންވާ ކަމެއް. ގިނަ ކުދިން އެހެން ކަމެއް ނެތި އަނެއްހެން ރެސްޓް ކުރަން ތިބޭއިރުވެސް ކުރެވޭނެކަހަލަ ކަމެއް ބޮޑަށް ވިސްނީ" ހުސެއިން ބުންޏެވެ.\nއެއާއެކު ރަށުގައި ލައިބްރަރީއެއް ހުޅުވުމުގެ ހިޔާލު އުފަންވެ އެކަން ހަގީގަތަކަށް ހެދުމުގެ މަސައްކަތް ފެށުނެވެ. މިގޮތުން މިކަމަށް ބޭނުންވާ ފަންޑު ހަމަޖެހުނީ ބޭންކް އޮފް މޯލްޑިވްސް އިން އަހަރުގެ އެކި ކުއާޓާތަކަށް ބަހާލައިގެން ރަށްރަށުގެ އިޖުތިމާއީ ކަންކަމަށް ދޫކުރާ ކޮމިއުނިޓީ ފަންޑިންގެ ތެރެއިންނެވެ.\nފަންޑު ހަމަޖެހުމާއި އެކު މަސައްކަތަށް އާ ޖޯޝެއް ލިބިގެންދިޔައިރު ތަނުގެ ޑިޒައިނިންއާއި ކޮންސްޓްރަކްޝަންގެ މަސައްކަތްވެސް ކާމިޔާބުކަމާއި އެކީ ކުރިއަށް ގެންގޮސްފައިވަނީ ފޭސް ގެ މެންބަރުންނާއި ފައިނު ރައްޔިތުންގެ ހިތްވަރާއި މިންނަތުންނެވެ.\n"ގްރާންޓްގެ ތެރެއިން ލިބުނީ ފަންސާސް ހާސް ރުފިޔާ. މިތަނުގައި ހަމަ ގިނަވާނީ އަމިއްލަ އަށް ކޮށްފައި ހުރި ހަރަދުތަކާއި، ހެޔޮ އެދޭ ފަރާތްތަކުން ދީފައިވާ ޑޮނޭޝަންސް" ހުސެއިން ބުންޏެވެ.\nފޭސް ޖަމިއްޔާއިން ފައިނުގައި ހުޅުވި ލައިބްރަރީގެ ބެންޗު އޭރިއާ --ފޮޓޯ: ފޭސް\nކާމިޔާބީގެ ސިއްރަކީ #ބުކް ޗެލެންޖް\nފަންޑު ލިބި، ބިންގާ އެޅި، އެކްސްޓީރިއާ އަދި އިންޓީރިއާވެސް ނިމުނީ އެވެ. ބާކީ އޮތީ ބެހެއްޓުނު ފޮތް ހަރުގަނޑުތަކަށް ފޮތް ހަމަ ކުރުމެވެ. މިކަމަށް ފޭސް ޖަމިއްޔާއިން އިން ބޭނުންކުރީ މާ ސަޅި ހިޔާލެކެވެ.\n"އަސްލު ބޭނުންވީ ބޮޑު ބުކް ރީޑިން މޫވްމަންޓްއެއް ކްރިއޭޓްކުރަން. ގިނަ ބަޔަކު ބައިވެރިކޮށް އެމީހުންގެ ކޮންޓްރިބިއުޝަންއާއި އެކީގައި މި މަސައްކަތް ކުރަން. އެހެންވެ ކޮންމެ މީހަކަށްވެސް ފަސޭހައިން ކުރެވޭނެ މަދު އަދަދެއް ބުނީމަ ވަރަށް ފަސޭހައިން އޭތި ވައިރަލްވި. އަނެއްކާ ޗެލެންޖް ގެ ވާހަކަ އަޑުއިވި ނެޝެނަލް ލައިބްރަރީ އިންނާއި އަމިއްލަ އޮންލައިން ޕޭޖުތަކުންވެސް ބޮޑު އެހީތަކެއްވި. ދެން މިހިރީ ހުސް ހަމަ ވަކިވަކި މީހުން ހަދިޔާކޮށްދީފައި ހުރި ފޮތްތައް،" އޭނާ ބުންޏެވެ.\nގާތްގަނޑަކަށް މަހެއްހާ ދުވަހުގެ މުއްދަތަކަށް މި ބުކް ޗެލެންޖް ކުރިއަށްދިޔައިރު ހީކުރިވަރަށްވުރެވެސް ބޮޑު ތަރުހީބެއް ލިބި ފައިނު ލައިބްރަރީ އެކި ފޮތްތަކުން ޖަރީވެއްޖެ އެވެ. ކުޑަކުދިންގެ ފޮތްތަކާއި، ދީނީ އަދި އަދަބީ މިހެން ގޮސް ނަން ހުސްކޮށް ބޭނުންވި ކޮންމެ ދާއިރާއަކުން ކޮންމެ އުމުރުފުރާއަކަށް ހާއްސަ ފޮތްތައް ފައިނުގެ ލައިބްރަރީއިން މިހާރު ކިޔާލެވޭނެ އެވެ.\nފައިނުގައި ފޭސް ޖަމިއްޔާ އިން ހުޅުވި ލައިބްރަރީގެ އިންޑޯ އޭރިއާ --ފޮޓޯ: ފޭސް\nފައިނަށް މީ ލިބުނު ބޮޑު ނަސީބެއް!\nފައިނުގެ ހިތްގައިމު ގޮނޑުދޮށަށްވާހެން އިމާރާތް ކުރެވިފައިވާ ފޭސްގެ ކޮމިއުނިޓީ ސެންޓަރުގައި ތައްޔާރުކުރެވިފައިވާ މި ލައިބްރަރީއަކީ ފޮތް ކިޔުމަށް ލޯބި ކުރާ ކޮންމެ މީހެއްގެވެސް ހުވަފެނީ މަންޒިލަކަށް ވާނެކަމާއި މެދު އެއްވެސް ޝައްކެއް ނެތެވެ. ފޭސް ޖަމިއްޔާގެ މި އިމާރާތުގައި ހުންނަ ދެ ކޮޓަރިން އެއް ކޮޓަރި އަކީ ޒަމާނީ ފެންވަރަށް ތައްޔާރުކުރެވިފައިވާ ގުރުއާން ކްލާހެކެވެ. އަދި އިދާރީ ކަންކަމަށް ބޭނުންކުރަމުން އައި އަނެއް ކޮޓަރި މިހާރު ބަދަލުކޮށްލާފައިވަނީ ލައިބްރަރީ އަކަށެވެ. އެއް ފާރު އެއްކޮށް ފުރާލާފައިވަނީ ބޮޑު ފޮތް ހަރުގަނޑަކުންނެވެ. އެއާއެކު ދެ ކޮމްޕިއުޓާ ސިސްޓަމް ބެހެއްޓިފައިވާއިރު މި ސިސްޓަމްތަކުން ރާއްޖޭގެ ގައުމީ ކުތުބުހާނާގެ އީ-ބުކްސް ޕޯޓަލް މެދުވެރިކޮށްވެސް ފޮތް ކިޔޭނެ އެވެ.\nކޮންމެ އުމުރު ފުރާއަކާއިވެސް ގުޅޭނެހެން ތަން ފަރުމާ ކުރެވިފައިވާއިރު ސްކޫލް ކިޔަވާ ކުދިންނާއި ޒުވާނުންނަށާއި އަދި އެކިކަންމުގައި އައިސް އެސައިންމަންޓް ހަދާލަން ބޭނުންވާ ފަރާތްތަކަށްވެސް އިންޑޯ އަދި އައުޓްޑޯގައި ތިބެގެން ތަނުގެ ހިދުމަތް ލިބޭނެ އެވެ. މިގޮތުން ބެންޗްތަކާއި އަދި ހާއްސަ ހަޓް އޭރިއާއެއްވެސް ފޭސް ސެންޓަރު ތެރޭގައި ވަނީ ގާއިމްކޮށްފަ އެވެ.\nހުސެއިން ބުނިގޮތުގައި މިހާރު މަސައްކަތްކުރަމުންދަނީ ރަށު ސްކޫލްއާއި މަޝްވަރާކޮށްގެން ވަކި ޝެޑިއުލެއްގެ ދަށުން ސްކޫލް ކުދިންނަށް ފޮތް ކިޔާލަން އާދެވޭ ވަކި ގަޑިތަކެއް ހަމަޖެއްސުމަށެވެ. އަދި ކުރިއަށް އޮތްތަނުގައި ބީޗް އޭރިއާގައިވެސް ޕޯޓަބަލް ބުކް ޝެލްފްތައް ބެހެއްޓުމަށް ރާވާފައިވާ ކަމަށްވެސް އޭނާ ބުންޏެވެ.\nފައިނުގައި ފޭސް ޖަމިއްޔާއިން ހުޅުވި ލައިބްރަރީގެ ހަޓް އޭރިއާ --ފޮޓޯ:ފޭސް\nފައިނުގެ ފެހިކަމާއި ހިތްގައިމުކަމަށް އިތުރުވި މި ލައިބްރަރީއަކީ ހަމަގައިމުވެސް ރަށުގެ ޅަ ޒުވާން ޖީލުގެ މުސްތަގުބަލަށްޓަކައި ކުރިއަށް އެޅުނު މުހިންމު ފިޔަވަޅެކެވެ. ފޮތް ކިޔުންތެރިންގެ ލޯތައް މި ރަށަށް އަމާޒުވާނެ ހާއްސަ ސަބަބެކެވެ. ރަށުގެ ކުރިއެރުމާއި ފާގަތިކަމަށް ލޯބިކުރާ ރައްޔިތުންތަކެއްގެ އަގުހުރި މަސައްކަތެކެވެ.


Vishkaa ge hiyssuthah hamatha?\nވިޝްކާގެ ޕްރޮމޯޝަނަލް މަންޒަރެއްގައި ރިޝްމީ: މިއީ އެކްޓަރުންގެ ފަރާތުން ވަރުގަދަ ހުނަރުތަކެއް ފެނިގެން ދިޔަ ފިލްމެއް. --ފޮޓޯ: ޔާރާ ޕްރޮޑަކްޝަންސް\nއައިޝަތު ރިޝްމީ ޕްރޮޑިއުސްކޮށް ރަވީ ފާރޫގް ޑައިރެކްޓްކޮށް މި ދެ ތަރިން ލީޑް ރޯލު ވެސް ކުޅެފައިވާ "ވިޝްކާ" އަކީ ރިހި އިސްކިރީނަށް އައުމަށް، ފިލްމުގެ ވާހަކަ އަށް ވުރެ ބޮޑު އަނދިރިގަނޑެއްގެ ތެރެއިން ނުކުމެގެން އަންނަން ޖެހުނު ފިލްމެކެވެ. މި ފިލްމުގެ މަސައްކަތް ނިމި ޕްރިމިއާކުރަން ރެޑް ކާޕެޓް ނިއުޅުވާލިއިރު އޭގެ މިލްކުވެރިކަން އޮޅޭ މިންވަރަށް ބަޔަކު މީހުން ވަނީ "ވިޝްކާ" އަށް ހިތްކިޔައިފަ އެވެ. ރީތި ނަމަކާއި ރީތި ސިފައެއް ލިބިފައިވާ އަންހެނަކު ފެނުނީމަ ބައެއް މީހުނަށް އެހެންވަނީ ތޯއްޗެކެވެ. ނުވަތަ "ވިޝްކާ" އަށް ބަޔަކު މީހުން މިވަރަށް ހިތްކިޔައިގެން އުޅެނީ "ވިޝްކާ" އަކަށް ރަވީ އާއި ރިޝްމީ ހަދާލާފައި އޮތް ގޮތަކުން ކަމަށް ވެސް ވެދާނެ އެވެ.\nމިއީ ވިޝްކާ ނަމަކަށް ކިޔާ އެޑިއުކޭޓެޑް އަދި ޒަމާނަށް ފެތޭ ރިވެތި އަންހެނަކާއި ދެންމެ މި ދެންނެވި ސިފަތަކާ ދިމާ އިދިކޮޅު ސިފަތަކުން ލަފަ ޖެހިފައިވާ ޒުވާނެއްގެ ދެމެދުގައި ނިކަން ބޮޑަށް ރޭވިގެން ކުރިއަށްދާ ލޯތްބާއި އަޅާލުމާއި މާރަމާރީތަކެއްގެ ވާހަކަ ކިޔައިދޭ ފިލްމެކެވެ. ފިލްމުގައި ދައްކުވައިދޭ މި ބުނާ މުޑުދާރު ކެރެކްޓާއަކީ މެއިން ލީޑް، އަހުމަދު އިޝާން ނުވަތަ ފިލްމުގައި އެންމެން ވެސް އޭނާ ދަންނަ ނަމުން ނަމަ އިޝާންޓޭ އެވެ. އިޝާންޓޭއެއްގެ މި ކެރެކްޓާއެއްގެ ހަގީގަތާއި ސިފަތައް ކިތަންމެ ރަނގަޅަށް ފިލްމު ފެށިގެން ނިމެންދެން ކިޔައިދީ ދައްކަމުން ދިޔަ ނަމަވެސް އޭނާގެ އެ އަނދިރި ހަޔާތުގެ ތެރެއަށް ފުންމާލުމަށް ވިޝްކާ ފަހެއް ނުޖެހެ އެވެ. އަދި އިޝާންޓޭއަކީ ކާކުކަން ބުނެ އޭނާގެ ހަގީގަތް ކިޔައިދެމުން ދިޔަ ވަރަކަށް ވިޝްކާ ބޭނުންވަނީ އެ އަނދިރިކަމުގެ ފުނަށް ފީނުމަށެވެ.\nވިޝްކާ އާއި އިޝާންޓޭއެއްގެ މި ހުރިހާ ކުޅިގަނޑެއް ފެށުމުގެ ކުރިން ދެ ގަޑިއިރާއި 15 މިނެޓަށް ދިގުދެމިގެންދާ މި ފިލްމު އަހަރެމެންނަށް ހުޅުވާލަދެނީ ގައުމު ސިއްސުވާލާވަރުގެ ލޭ އޮހޮރުވުމަކުުންނެވެ. ކުށެއް ނެތް މައުސޫމް ޒުވާނަކަށް ގްރޫޕަކުން ހަމަލާދީ އޭނާގެ ދުވަސް ދުއްވާލާ މަންޒަރެވެ. ރަވީ ޑައިރެކްޓްކޮށް ކުޅެފައިވާ "އިޝާންޓޭ" ގެ ކެރެކްޓާ ބެލުންތެރިންނާ ބައްދަލުކުރާ ގޮތަކީ މިއީ އެވެ. މިއީ ހިތްބަލި އޯޑިއެންސަކަށް ފަހަރުގައި ބަލަން އުނދަގޫވެދާނޭ މިންވަރަކަށް އަނިޔާވެރިކަމާއި ލެޔާއި މާރަމާރީ އޭގައި ހިމެނޭ ސީކުއަންސެކެވެ.\nނަމަވެސް އިޝާންޓޭ ފަދަ ކެރެކްޓާއެއް ތައާރަފްކޮށްދޭން ވަކި މިއަށްވުރެން ރަނގަޅު އެހެން އިހްތިޔާރެއް ލިބޭނެހެނެއް ހީއެއް ނުވެ އެވެ. ފިލްމުގައި ދައްކުވައިދޭ އިޝާންޓޭގެ ކެރެކްޓާއަކީ އާމްދަނީއަކަށް މީހުން މަރާ މީހެކެވެ. މަސްތާއި މަކަރާއި މާރަމާރީ އާއި ރަލާއި ކުށުގެ ވެށްޓަކަށް އުފަންވެ އެ އަނދިރިކަމުން ބަނޑުފުރާލައިގެން ބޮޑުވެފައިވާ ކެރެކްޓާއެކެވެ. އިޝާންޓޭ އަކީ ނިކަން ރަހުމްކުޑަ އަނިޔާވެރިއެކެވެ. ކުނުލެއް، ރަހުމެއް ނުވަތަ ލޯތްބެއް އޭނާގެ ހިތުގައި ހަމަ އެކަކަށް ވެސް ނުވެ އެވެ.\nއެހެންވީމަ، ވިޝްކާގެ ހިތް އޭނާ "ފުރަތަމަ ނަޒަރުން ފަތަހަކުރަނީ" ކޮން ޖާދޫއެއް ހަދައިގެން ހެއްޔެވެ؟ މިއީ މި ފިލްމު ބަލަން ދާ ނަމަ ފިލްމުގެ އިންޓްރޯއާ ހަމައިން ބޮލުގައި އުފައްދައި އެ ސުވާލަކާ މެދު އެންމެ ފަހު ވަގުތާ ހަމަ އަށް ވެސް ވިސްނަން ޖެހޭނެ ސުވާލެކެވެ. އަބްދުﷲ ވިޝާމްގެ ކުރު ވާހަކަ މަހުދީ އަހުމަދުގެ މަސައްކަތުން އިސްކިރީނަށް ފައްކާކޮށްފައިވަނީ މި ސުވާލު އޭގެ ކެޓަލިސްޓަކަށް ހަދައިގެން ކަމަށްވާތީ އެވެ.\nވިޝްކާގެ ޕްރޮފެޝަން އަކީ މެޑިސިން އެވެ. އިޝާންޓޭގެ ޕްރޮފެޝަން އަކީ މީހުން މެރުމެވެ. މި ދެ މީހުން އެއްތަން ކޮށްދެނީ ވެސް ފިލްމުގައި އެ މައްސަލައަކަށް އެންމެ ބޮޑަށް އަލިއަޅުވާފައިވާ ކުށުގެ މުޖުތަމައަ އެވެ. ވިޝްކާ އަތުން ފޭރިގަތުމަށް ލާޗާރުބިޗާރު ޒުވާނަކު ހަމަލާއެއް ދޭ ވަގުތު އެ މަންޒަރު ފެންނަނީ އަދި އެއަށް ވުރެން ނުރައްކާތެރި ޒުވާނަކަށެވެ. އިޝާންޓޭއަށެވެ. އިޝާންޓޭ ގޮސް ލާޗާރުބިޗާރު ޒުވާނާ އަށް ބިރު ދައްކައި ވިޝްކާ ސަލާމަތްކޮށްދެނީ އެވެ.\nމި ބައްދަލުވުމުން ވިޝްކާގެ ތީރު އިޝާންޓޭގެ ހިތަށް ނެހެރުނު ކަމުގައިވިޔަސް އިޝާންޓޭގެ ތީރަކުން ވިޝްކާގެ ހިތް ވަނީ މާކުރިން ޒަހަމްކޮށްލައިފަ އެވެ. ވިޝްކާ މާ ބޮޑު ކަމަކަށް ނަހަދައި އިޝާންޓޭގެ އަނދިރި ހަޔާތުގެ ތެރެއަށް ގެއްލުވާލުމުން އަލުން އޭނާގެ ސަމާލުކަން ހޯދުމަށް ވިޝްކާ ނުކުންނަނީ ބެލުންތެރިން ހީވެސް ނުކުރާނެ ވަރުގެ އަޒުމެއް އޭނާގެ އޮވެގެންނެވެ.\nއެ އަޒުމުގައި އަހަރެމެންނަށް ދެން ދައްކުވައި ދެނީ އިޝާންޓޭ "މީހަކަށް ހެދުމަށް" ވިޝްކާކުރާ މަސައްކަތެވެ. މި މަސައްކަތުގައި ގަޑިއިރަކާއި ބައިގަޑިއިރު ގާތްގަނޑަކަށް ހޭދަވެގެންދާއިރު ވެސް ވިޝްކާ އަކަށް އިޝާންޓޭ ބަދަލުކޮށެއްނުލެވެ އެވެ. ފިލްމުގެ މެއިން ޓްވިސްޓާ އެކު އޭގެ ދުވެލީގައި ބެލުންތެރިން ޖައްސައި ފިސާރިގަދަ އަށް އިންޖީނުގަނޑު އަނބުރައިގަންނަ ހިސާބަކީ މިއީ އެވެ. އެއަށް ފަހު ދެން އެކަކަށް ވެސް "ވިޝްކާ" އަތެއްނުލެވެ އެވެ. ފިލްމުގައި ދެން އަންނަ "ފަހު ހާފަކީ" ވިޝްކާގެ މިލްކުވެރިކަމަށް ވެސް ދައުވާކުރާ ފަރާތްތަކުން ވެސް ޖެހިލުންވާހާ "ޓަފު" ބައިގަޑިއެއްހާއިރެވެ.\nއެކަމަކު "ކޮބާ، ވިޝްކާ ކިހިނެތް ހެއްޔޭ" މީހަކު ސުވާލުކޮށްފި ނަމަ އަޅުގަނޑު ބުނާނީ މިހެންނެވެ. ދިވެހި ފިލްމަކަށް ބަލާފައި އޭގެ ފަހު ބައިގަޑިއިރު ހަމަ އޮބިނޯވެ އެވެ. އޭގެ ފުރަތަމަ އެއް ގަޑިއިރުގައި އެއްވެސް ޗަސްބެއް ނެތެވެ. އަދި ފިލްމު ބަލައި ނިމުމުން ހިތަށް އެރީ "އޭތި އަދި ހަމައެއް ނުޖެހެއެއް ނޫން ހެއްޔެވެ". ވިޝްކާގެ ވާހަކަ މިވަރަށް ދައްކާލާފައި ނިންމާލިޔަސް އެންމެ ރަނގަޅުވާނެ އެވެ.\nއެކަމަކު މި ފިލްމަކާ ބެހޭ ގޮތުން ދެއްކިދާނެ ބައިވަރު އެހެން ވާހަކަ ވެސް އެބަހުއްޓެވެ. ރަނގަޅު ވަރަށް ބައިވަރު ކަންތައްތަކެއް މި ފިލްމުން ފާހަގަކުރެވުނުއިރު މިއީ އޭގައި ވަރަށް ބޮޑެތި މައްސަލަތަކެއް ވެސް ހުރި ފިލްމެކެވެ. އެކަމަކު މިއީ އަދި ކޮކޯ ހަސަނަކާއި ޒަރީރު ފާހަގަކޮށްފައިވާ މައްސަލަތަކެއް ނޫނެވެ.\n"ވިޝްކާ" ގެ މައްސަލައަކީ ވި-ޝް-ކާއެވެ. އެންމެ ފުރަތަމަ ކަމަކީ މިއީ އަންހެނުން ބާރުވެރިކޮށް، އަންހެނުންގެ ހައްގުގައި ތެދުވާ ކެރެކްޓާއެއްގެ މައްޗަށް އުފައްދާފައިވާ ފިލްމެއް ނޫން ކަމެވެ. މިއީ ޒާތީ ތައްސުބާއި ހަސަދަ އާއި ފަސާދައިން ފޯވެފައި އޮތް ފިލްމެކެވެ. "ވިޝްކާ" އަކީ ރިވެންޖު މޫވީއެކެވެ. މިއީ ފަހުރުވެރި ބާރުވެރި މިނިވަން އަންހެނަކު ފަހުރުވެރިވާނެ އެއްވެސް ސިފައެއް އޭގެ ޕްލޮޓުގައި އަދި ޓައިޓްލް ކެރެކްޓާގައި ވެސް ޖެހިފައިވާ ފިލްމެއް ނޫނެވެ. އެހެންވީމަ އަންހެނުންގެ ދުވަހު، އަންހެނުންގެ ހައްގަށް ދިން ހަދިޔާއެއްގެ ގޮތުގައި މި ފިލްމު އެވަރަށް މަޝްހޫރުކޮށް ޕްރޮމޯޓްކުރުމުގެ އެއްވެސް ބޭނުމެއް އަޅުގަނޑަކަށް ނުފެނެ އެވެ. މިއީ އެއްގޮތަކަށް ވެސް އަންހެނުންގެ ހައްގާއި އެމީހުން ބާރުވެރިކުރުވުމާ ބެހޭ ފިލްމެއް ނޫނެވެ. "ވިޝްކާ" ގައި އޮތީ އެއަށް ވުރެން އަނދިރި ނިޔަތެކެވެ. އެހިސާބަށް މި ރިވިއުގައި ދާން ބޭނުންނުވަނީ ފިލްމުގެ ކުރި މަރުވެދާނެތީ އެވެ.\nޖުމްލަކޮށް ބަލާއިރު ފިލްމުގެ އެންމެ ބޮޑު މައްސަލައެއް ކަމަށް ފާހަގަކުރެވުނީ ފެށިގެން ދެން އެ އައި ގާތްގަނޑަކަށް ގަޑިއިރަކާއި ބައިގެ ވަގުތެވެ. މީގެއިތުރުން ވަރަށް ބޮޑު ޕްލޮޓްހޯލްއެއް ވެސް ފިލްމުން ފާހަގަކުރެވުނެވެ. އެކަމަކު ފިލްމުގެ ފުރަތަމަ އެއްގަޑިއިރާއި ބަޔަށް ބަލައިލަމާ ހިނގާށެވެ.\nމިއީ ވިޝްކާ އާއި އިޝާންޓޭއާ ދެމެދު ގުޅުމެއް އުފެދި ދެ މީހުންގެ ދިރިއުޅުން އެކައްޗަކަށް ހެދުމަށް ކުރާ މަސައްކަތުގައި ދިމާވާ ކަންތައްތައް ދައްކުވައިދޭ މަރުހަލާ އެވެ. ފިލްމުގެ މިހިސާބުން އޭގެ މުޅި ޕްލޮޓަށް ވަރަށް ވެސް މުހިންމެވެ. އެކަމަކު މި އެއްގަޑިއިރަށް ޝައުގުވެރިވާންވީ އެއްވެސް ސަބަބެއް ދެއްކިފައެއް ނުވެ އެވެ. އަޅުގަނޑަށް ސިފަވީ މިހެންނެވެ. އެ އެއްގަޑިއިރާއި ތިރީހަކަށް މިނެޓަކީ އިޝާންޓޭ ބޭނުންކޮށްގެން ބެލުންތެރިންނަށް ބިރު ދައްކައި އަނިޔާކުރަން ލިޔެފައިވާ މަންޒަރުތަކެކެވެ. ވިޝްކާ އަށް ވުރެ ބޮޑު އަނިޔާއެއް އެ އެއްގަޑިއިރުން ހަމަގައިމު ވެސް އަޅުގަނޑަށް ލިބުނެވެ. ފޫހިވެގެން ސިނަމާ ދޫކޮށްލާހިތްވެސްވި އެވެ.\nއަވަގުރާނަ އާއި މާރަމާރީ އަށް އާންމު ނޫން މީހުން މިހިސާބުން ސިނަމާ ދޫކޮށް ގޮސްފާނެ ކަމުގެ ބިރު ވެސް އެބައޮތެވެ.\nބޮޑަށް ލަފާކުރެވެނީ ކުރު ވާހަކައެއް ދެ ތިން ގަޑިއިރުގެ ފިލްމެއްގެ ގޮތުގައި ހުށަހަޅައިދޭން ޖެހުމުން ސްކްރީންރައިޓަރަކަށް އެ ކުރު ވާހަކަ އިތުރަށް މުއްސަނދިކުރާނެ ގޮތެއް ނޭނގުމެވެ. ނަތީޖާއަކަށްވީ ވިޝްކާ އިޝާންޓޭގެ އަނިޔާވެރިކަމާއި އަވަގުރާނައިގެ ތެރޭގައި ގަޑިއިރަކަށްވުރެން ގިނަ އިރު ބަންދުވެފައިހުރިއިރު އޭގެ ޝިކާރައަކަށް ނިކަން ގޯސްގޮތެއްގައި ބެލުންތެރިން ވެސްވި ކަމެވެ. އެއް ކަމެއް ނުވަތަ އެއް މަންޒަރެއް ގަޑިއިރަކަށްވުރެން ގިނައިން ތަކުރާރުވަމުން ގޮސް ފިލްމުގެ ހަގީގީ ޝައުގުވެރިކަން އޯޑިއެންސާ ބައްދައިގަތުމަށް ގަޑިއިރަކަށްވުރެ ގިނަ ވަގުތު ނެގި އެވެ. އަޅުގަނޑަށް އެކަން ފާހަގަކުރެވުނީ ސްކްރީންޕްލޭގެ ފަސްޓް އެކްޓްގެ ބޮޑު ބަލިކަށިކަމެއްގެ ގޮތުގަ އެވެ.\nފިލްމުގެ ސްކްރީންޕްލޭ ވެސް މުޅިން ތައްޔާރުކޮށްފައި ވަނީ އޭގެ އޮރިޖިނަލް ވާހަކައިގެ ފޯމެޓު ނުވަތަ އޮނިގަނޑަށެވެ. ސްކްރީންޕްލޭއެއްގެ އާދަޔާހިލާފުކަން ދައްކަން ލިބުނު ފުރުސަތުގައި އެކަން ދެއްކިފައިނުވާއިރު މުޅި މި ފިލްމުގެ އެތުރުމާއި ޓްވިސްޓްތަކުގެ ހަގީގީ މޭސްތިރިޔަކީ ވާހަކަ ލިޔުނު އަބްދުﷲ ވިޝާމްކަން ފާހަގަކޮށްލަން ޖެހެ އެވެ.\nފިލްމުގެ ޓްވިސްޓުތަކުގެ ވާހަކަ ދައްކާއިރު ކުރިން ވެސް ބުނި ގޮތަށް މި ފިލްމަށް ހަގީގީ ޝައުގުވެރިކަން ދަމައިގެންދަނީ މަޖިލިސް މެމްބަރެއްގެ ގޮތުގައި ތައާރަފްކުރާ "އެމްޕީ މަނިކު" ގެ ކެރެކްޓާ އައިސް އިޝާންޓޭ އަށް ހުށަހަޅާ އާދަޔާހިލާފު ހުށަހެޅުމަކުންނެވެ. އެއަށް ފަހު މި ފިލްމުގެ މިހިސާބުން ފެށިގެން ނިމެންދެން ޝައުގުވެރިކަމެއް ނުގެއްލެ އެވެ. އަދި ވަކިން ހާއްސަކޮށް ގެނެސްދީފައިވާ ޓްވިސްޓް އެންޑިންއަކީ މިހާތަނަށް އުފެއްދި ހުރިހާ ދިވެހި ފިލްމަކާއި މި ފިލްމުގެ ފޫހި އެއްގަޑިއިރު މަތިން ވެސް އުމުރަށް ހަނދާން ނައްތާލާވަރުގެ ބާރަކާއި ފޯރިއެއް އޭގައި ހުރި ޓްވިސްޓެކެވެ.\nނަމަވެސް މި އާދަޔާހިލާފު ޓްވިސްޓަށް ބާރުދޭން ޖެހޭ އެހެން އެލެމެންޓްތައް ފިލްމުގެ ނިމިގެންދިޔަ ބައިތަކުގައި ހިމަނާފައި ނެތުމަކީ މި ފިލްމުގެ ޕްލޮޓް އިތުރަށް ވަނދުކޮށްލާ ކަމެކެވެ. -- ދެން މި އަންނަނީ ސްޕޮއިލާއެކެވެ.\nވިޝްކާގެ ނަން ބޭނުންކޮށްގެން ވިޝްކާ ވަނީ މި ފިލްމުން އަހަރެމެންނަށް ފެންނަ އެންމެނަށް އޮޅުވާލައިފަ އެވެ. އޭގެ ތެރޭގައި ފުލުހުންނާއި ރަސްމީ އެހެން ފަރާތްތައް ވެސް ހިމެނެ އެވެ. އިޝާންޓޭ ކަހަލަ ތަނެއްދޮރެއް ނޭނގޭ ލާޗާރުބިޗާރަކަށް އެހާ ފަސޭހައިން އެގޮތަށް އޮޅުވާލެވުނަސް ދެން ތިބި އެންމެނަށާއި ފުލުހުންގެ ބޮޑު ތަހުގީގީ ޓީމަކަށް ވިޝްކާ އެހާ ފަސޭހައިން އޮޅުވައިލީ ކިހިނެތް ހެއްޔެވެ؟ ފުލުހުންގެ ޓީމަށް ވެސް ވިޝްކާ އެނިސްތެޓިކް ޑޯޒެއް ދިނީ ހެއްޔެވެ؟\nވިޝްކާ ސުޕަހީރޯއަކަށް ބަދަލުވެގެން އެންމެނަށް ފިލައިގެން ސްކްރީނުން ބޭރަށް ނުކުތަސް މައްސަލައެއް ނެތެވެ. އެކަމަކު ޕްލޮޓުގައި އެހެން ކަންތައް އެވީ ކީއްވެގެންކަން އެނގޭ ވަރަށާއި ގަބޫލުކުރެވޭ ވަރަށް މައުލޫމާތާއި މަންޒަރު ނުވަތަ ކޮންމެވެސް ސަބަބެއް ގެނެސްދޭން ޖެހޭނެ އެވެ. ނުވަތަ ކިތަންމެ މޮޅު ޓްވިސްޓެއް އަޔަސް ފިލްމުގެ ދެ ކޮޅު ގެންގޮސް ޖައްސާނީ ކިހިނެތް ހެއްޔެވެ؟\nމިހާރު ހީވަނީ ޓްވިސްޓެއް ގެންނަންވެގެން ޓްވިސްޓެއް ގެނައީހެންނެވެ. އެކަމަކު އެ ޓްވިސްޓް ހަމައެއް ނުޖެހެ އެވެ. ސަބަބަކީ މި ފިލްމުގައި ވިޝްކާ ކުޅެނީ ބަތްކައްކާއެއް ނޫނެވެ. އޭނާ ކުޅެނީ އަލިފާނަށް ވުރެން ގަދަ އަށް އަނދައަނދައި ހުންނަ "އިޝާންޓޭއަކާ" ކަމަށްވެފައި މި އިޝާންޓޭއަކަށްވުރެން ސްމާޓް އެތައް އެހެން ކެރެކްޓާތަކެއް ވެސް މި ފިލްމުގައި ހިމެނޭތީ އެވެ.\nއިޝާންޓޭގެ ބާރު ދިޔައީ އެނެސްތެޓިކް ޖަހައިގެންކަން އަހަރެމެންނަށް އެނގެ އެވެ. އެކަމަކު މުޅި ގައުމެއް މޮޔަހައްދާލަން ވިޝްކާކުރީ ކީއްހެއްޔެވެ؟ މިކަން ހަމަޖައްސާނެ އެއްވެސް އިޝާރާތެއް ފިލްމުގައި ނެތެވެ. ވިޝްކާ ހީކުރި ވަރަށްވުރެން "ވިޝްކާ" ސްމާޓްނުވި ސަބަބަކީ މިއީ އެވެ.\nއެކަމަކު ކޮންމެގޮތެއްވިޔަސް މި ފިލްމަކީ ދިވެހި ސިނަމާގެ ތާރީޚުން ޖާގަ ހޯދާނެ ފިލްމެކެވެ. ވަކިން ހާއްސަކޮށް ލަވަޔާއި ނެށުމަށް މަޝްހޫރު ޔާރާ ޕްރޮޑަކްޝަންސް ފަދަ ބަޔަކު މި ކަހަލަ ފިލްމެއް އުފެއްދީތީ އެކަމަށް ހިތްވަރުދޭން ޖެހެ އެވެ. ބަލާބެލުމަށް މިއީ ޔާރާގެ ފިލްމެއްހެން ހީނުވިޔަސް ބަލާ މީހާގެ ޝައުގުވެރިކަން ގެއްލޭ ފަދަ ގޮތަކަށް ފިލްމުގައި ބޭނުންކޮށްފައިވާ ލަވަތަކީ ވެސް ބަދުނަސީބެކެވެ. ދަނޑިވަޅާއި ހާލަތާއި އިހްސާސަށް ބަލާއިރު ދެ ލަވައެއް ނިކަން އޮމާންކޮށް ދިޔަ ނަމަވެސް އޭގެ ކުރިން އައި ލަވަތަކަކީ ހަމައެކަނި ޑިސްޓްރެކްޝަންތަކެކެވެ.\nގޮންޖެހުމާއި މައްސަލަތަކެއްގެ ތެރެއިން ބަދުނަސީބު ފިލްމަކަށް "ވިޝްކާ" ވިޔަސް އެއް ފަހަރަށް ވުރެ ގިނަ ފަހަރު ބަލައިލުމަށް ޝައުގުވެރިވާނޭ މަންޒަރުތަކާއި ހަނދާނުގައި ހަރުލާނޭ ފެންވަރު ހުރި މަންޒަރުތަކެއް ވެސް ފިލްމުގައި ހިމެނެ އެވެ. އެގޮތުން ފާހަގަކޮށްލާ ނަމަ ފިލްމުގެ ކްލައިމެކްސްގައި ވިޝްކާ އާއި އިޝާންޓޭއާ ދެމެދު ހިނގާ ފަހު ކުރިމަތިލުމަކީ ހުރިހާގޮތަކުން ވެސް ފިލްމުގެ އެންމެ ވަރުގަދަ ޕާފޯމަންސެވެ. ރަވީ ބޭނުންވި ގޮތަށް މި ހުރިހާ މަންޒަރުތަކެއް އޭގެ ހިތްގައިމުކަމުގައި ދައްކުވައިދޭން ސިނެމެޓޯގްރާފަރު ޝާމިން ނިޒާމް އާއި މަދޮޝިޕް ކަހަލަ ޕްރޮޑަކްޝަން ކްރޫއެއް ލިބުމަކީ ބޮޑު ފަސޭހައެއްގެ އިތުރުން ރަވީގެ ކޮލިޓީ އާއި ކެރިއަރު ވެސް މައްޗަށް ޖައްސާލަދިން ކަމެއް ކަމާ މެދަކު ޝައްކެއް ނެތެވެ. މިހާ ރީއްޗަށް ޝޫޓްކޮށްފައިވާ އެހެން ދިވެހި ފިލްމެއް ބެލި ހަނދާނެއް ނުވެ އެވެ.\nފިލްމުގެ އެހެން ސަޅިކަމެއްގެ ވާހަކަ ދައްކަނީ ނަމަ ތައުރީފު އޮއްސަން ޖެހޭނީ ރަވީ އާއި ރިޝްމީ އާއި އަހުމަދު ސައީދުގެ ކުޅަދާނަ އެކްޓިން ހުނަރަށެވެ. ރިޝްމީ، ރިޝްމީއެއްގެ ފެންވަރުގައި ފެނިގެން ދިޔަ ނަމަވެސް ރަވީ އާއި ސައީދު ފެނިގެންދިޔައީ ދިވެހި ސިނަމާ އަށް ވުރެން މާ މަތިންނެވެ.\nދިވެހި ފިލްމަކީ ފޫހި، ފެންވަރެއް ނެތް އެއްޗެއް ކަމަށް ގަބޫލުކުރެވިފައިވާ ނަމަ "ވިޝްކާ" އަކީ އެހިޔާލު ބަދަލުކޮށްލެވޭ ވަރުގެ ގާބިލުކަން ލިބިފައި ފިލްމެކެވެ. މައްސަލަތަކެއް ހުއްޓަސް މިހާތަނަށް އުފެއްދި އެންމެ މޮޅު ދިވެހި ފިލްމުތަކުގެ ލިސްޓެއް ތަރުތީބުކުރާ ނަމަ މި ފިލްމަށް އެ ލިސްޓަކުން ޖާގަ ލިބޭނެ އެވެ. އެކަމަކު ލައްވާލާނީ ކިތައް ވަނައިގަ ކަމެއް ބުނާކަށް ނޭނގެ އެވެ.\n"ވިޝްކާ" އަކީ ވަރަށް ބޮޑަށް ސަމާލުވާންޖެހޭ ފިލްމެކެވެ. (ރޭޓިން: 2.5/5)\nވަފާތެރި ކެހިވެރިޔާ ދިނީ ކެހި؟!


Angela Markel ah mahu pension eh\nއެންޖެލާ މާކެލްއަށް މަހު ޕެންޝަނެއް\nޖަރުމަނުގެ ޗާންސެލާ އެންޖެލާ މާކެލް: މަގާމު ދޫކޮށްލެއްވުމުން ބޮޑު ޕެންޝަނެއް\nޖަރުމަނުގައި އަންނަ މަހު 26 ގައި އޮންނަ އާންމު އިންތިހާބުގައި އެންޖެލާ މާކެލް ވާދަނުކުރައްވާނެ ކަމަށް ވިދާޅުވި އެވެ. މާނައަކީ އިންތިހާބު ކާމިޔާބުކުރައްވާ ބޭފުޅަކަށް އޮފިސް ހަވާލުކުރައްވައި ސަރުކާރު ހިންގެވުން އެކަމަނާ ދޫކޮށްލައްވާނެ ކަމެވެ.\nއެންޖެލާ މާކެލް ޖަރުމަނުގެ ޗާންސެލަރުކަމުން ވަކިވެ ވަޑައިގަތް ނަމަވެސް އެކަމަނާއަށް އޮތީ އުފާވެރި ޚަބަރެކެވެ. ޖަރުމަނުގެ ޕްރެސް އޭޖެންސީން ބުނާ ގޮތުން ވަޒީފާ ދޫކޮށްލެއްވުމާ ހަމައިން އެކަމަނާއަށް 15،000 ޔޫރޯގެ މަހު ޕެންޝަނެއް – ކޮޮންމެ މަހަކު ލިބިވަޑައިގަންނަވާނެ އެވެ.\nމާކެލް ޖަރުމަނުގެ މަޖިލީހަށް ވަޑައިގަތި 1990 ގައެވެ. ޗާންސެލަރު ކަމުގައި 15 އަަހަރު ހޭދަކުރައްވާފައިވާއިރު އެކަމަނާގެ ތަޖުރިބާއާ ރޭވުންތެރިކަން ޖަރުމަނަށް އަދި ވެސް ބޭނުންވާނެ އެވެ. އެހެންކަމުން ޖަރުމަނު ސަރުކާރުން ވިސްނާފައި އޮތީ އެކަމަނާއަށް މަސައްކަތްކުރެވޭ ގޮތަށް އެހީތެރިންނާއި ސެކްރެޓަރީން އަދި ޑްރައިވަރަކު ސަރުކާރުގެ ޚަރަދުގައި ހަމަޖައްސައިދޭ ގޮތަށް ކަމަށް ޚަބަރު އޭޖެންސީން ބުނެ އެވެ.\nޖަރުމަނުގައި އާ ޗާންސެލަރަކު ހޮވި ސަރުކާރެއް އެކުލަވާލެވެންދެން އެންޖެލާ މާކެލް މަގާމުގައި ދެމިހުންނަވާނެ އެވެ. އެކަމަނާ ގެއަށް ވަޑައިގަންނަވާނެ ކަމަށް ވަނީ ސަރުކާރު ހިންގުން ޅަފަތުގެ މަރުހަލާއަށް ފަހު އެވެ.\nއީޔޫ ޖަރުމަން ޕޮލިޓިކްސް\nޖަރުމަނުގެ ޗާންސެލަރުގެ މަގާމަށް އޯލަފް ޝޯޒް\nއޯލަފް ޝޯޒް މިއަދު މަގާމާ ހަވާލުވެ ވަޑައިގަންނަވަނީ


Beyhah fonuvi Nawaz Sharif "fillavaifi" kamah bunefi | Mihaaru\nޕާކިސްތާނުގެ ކުރީގެ ބޮޑު ވަޒީރު ނަވާޒް ޝަރީފް. --ފޮޓޯ:ޕީޓީއައި\nބޭހަށް ފޮނުވި ނަވާޒް ޝަރީފް "ފިއްލަވައިފި" ކަމަށް ބުނެފި\n26 ފެބުރުއަރީ 2020 - 15:41 12 comments\nއިސްލާމްއާބާދު (ފެބްރުއަރީ 26) - ޖަލުގައި ހުންނަވަނިކޮށް ހިތްޕުޅުގެ އާލާސްކަންފުޅެއް ދިމާވެގެން، ލާހޯރުގެ ހޮސްޕިޓަލެއްގައި ފަރުވާ ދިނުމަށް ފަހު އިތުރު ފަރުވާ އަށް ގައުމުން ބޭރަށް މިދިޔަ އަހަރު ފޮނުވި ކުރީގެ ބޮޑު ވަޒީރު ނަވާޒް ޝަރީފް "ފިއްލަވައިފި" ކަމަށް ޕާކިސްތާން ސަރުކާރުން ބުނެފި އެވެ.\nޕާކިސްތާން ސަރުކާރުގެ އޮފިޝަލުންނާ ހަވާލާދީ އެ ގައުމުގެ ބައެއް މީޑިއާތަކުން އިއްޔެ ބުނީ ގައުމުން ބޭރަށް ބޭހަށް ފޮނުވުމާ ގުޅޭ ގޮތުންވެފައިވާ އެއްބަސްވުމާ ނަވާޒް ޝަރީފް ޚިލާފުވެވަޑައިގެންފައިވާ ކަމަށެވެ.\nލާހޯރުގެ ހައި ކޯޓުން ދިން ޚާއްސަ ހުއްދައެއްގެ ދަށުން އިތުރު ފަރުވާ އަށް ހަތަރު ހަފުތާގެ މުއްދަތަށް ނަވާޒް ޝަރީފް، 70، ލަންޑަނަށް ފުރުވާލީ މިދިޔަ ނޮވެމްބަރު މަހު އެވެ. ނަވާޒް ޝަރީފް ގެންދިޔައީ ގަތަރު އެއާވޭސްގެ އެއާ އެމްބިއުލެންސެއްގަ އެވެ. ނަވާޒް ޝަރީފުގެ ޑޮކްޓަރު ވިދާޅުވެފައި ވަނީ ހިތްޕުޅުގެ މައްސަލަތައް ވަރަށް ބޮޑުކަމަށާއި އެހެންވެ އިތުރު އޮޕަރޭޝަންތައް ކުރަން ޖެހޭ ކަމަށެވެ.\nނަމަވެސް ޕާކިސްތާން ސަރުކާރުން އަންގާރަ ދުވަހު ނިންމާފައި ވަނީ ބޭހަށް ނަވާޒް ޝަރީފަށް ދިން މުއްދަތު ދެން އިތުރު ނުކުރާ ގޮތަށެވެ. އަދި އިސްލާމްއާބާދުގެ ހައި ކޯޓުގެ އަމުރާ އެއްގޮތަށް އުފައްދާފައިވާ މެޑިކަލް ބޯޑަށް ނަވާޒް ޝަރީފުގެ މެޑިކަލް ރިޕޯޓް ހުށަހަޅާފައި ނުވާތީ އެމަނިކުފާން "ފިއްލެވި" ކަމަށް ޕާކިސްތާން ސަރުކާރުން ނިންމާފައިވާ ކަމަށް ޑޯން ނޫހުން ބުނެފައި ވެ އެވެ. އެ ގޮތަށް ނިންމާފައި ވަނީ ބޮޑު ވަޒީރު އިމްރާން ޚާން ރިޔާސަތު ބެލެހެއްޓެވި ކެބިނެޓުގެ ބައްދަލުވުމެއްގައި ކަމަށް ވެސް ނޫހުން ބުނެފައިވެ އެވެ.\n"ލަންޑަނުގެ އެއްވެސް ހޮސްޕިޓަލަކުން ނަވާޒް ޝަރީފުގެ މެޑިކަލް ރިޕޯޓެއް ހުށަހަޅާފައި ނުވާތީ އެމަނިކުފާނުގެ ފަރާތުން ހުށަހެޅި މެޑިކަލް ސެޓްފިކެޓް ގަބޫލް ނުކުރަން ވަނީ ނިންމާފައި. އަދި ސަރުކާރުން ވަނީ ނަވާޒް ޝަރީފް ފިއްލެވި ކަމަށް ނިންމާފައި،" ކެބިނެޓުގެ ބައްދަވުމަށް ފަހު، ބޮޑު ވަޒީރުގެ ސްޕެޝަލް އެސިސްޓެންޓް ފިރްދައުސް އާޝިގު އަވާން ވިދާޅުވި އެވެ.


ހިންމަފުށީ ސްކޫލްގެ ހެނދުނުގެ ދަންފަޅީގެ ދަރިވަރުންނަށް ހެނދުނުގެ ނާސްތާ ތައްޔާރުކޮށްދިނުމު މަސައްކަތް\nމި ސްކޫލްގެ ހެނދުނުގެ ދަންފަޅީގެ ދަރިވަރުންނަށް ހެނދުނުގެ ނާސްތާ ތައްޔާރުކޮށްދިނުމުގެ މަސައްކަތަށް ބީލަން ހުށަހެޅުމުގެ ފުރުޞަތު މިކަމަށް ޝަރުޠުހަމަވާ ހުރިހާ ފަރާތްތަކަށް ހުޅުވާލަމެވެ. މި ބީލަން ހުޅުވާލެވިފައިވަނީ ޤާނޫނު ނަމްބަރ 2014/18 (ވިޔަފާރި ރަޖިސްޓްރީކުރުމުގެ ޤާނޫނު) ގެ ދަށުން ރަޖިސްޓްރީ ވެފައިވާ ކުންފުނިތަކަށާއި، ޤާނޫނު ނަމްބަރ 2014/19 (އަމިއްލަ ފަރުދުންގެ ވިޔަފާރީގެ ޤާނޫނު) ގެ ދަށުން ރަޖިސްޓްރީވެފައިވާ ފަރާތްތަކަށެވެ.\nމިބީލަންތަކުގައި ބައިވެރިވާން އެދޭ ފަރާތްތަކުން، 2021 ޖަނަވަރީ 24 އިން 2021 ޖަނަވަރީ 27 އަށް ބަންދު ނޫން ކޮންމެ ދުވަހަކު 8:30 އިން 13:30 އަށް މިސްކޫލަށް ވަޑައިގެން ރަޖިސްޓްރީ ކުރެއްވުން އެދެމެވެ. ބީލަން ހުށަހެޅޭނީ މިމުއްދަތުގައި ރަޖިސްޓްރީ ކުރާ ފަރާތްތަކަށެވެ.\nމިޕްރޮޖެކްޓާއި ބެހޭގޮތުން ބާއްވާ މަޢުލޫމާތު ދިނުމުގެ ބައްދަލުވުން އޮންނާނީ 2021 ޖަނަވަރީ 28 ވާ ބުރާސްފަތި ދުވަހުގެ 13:00ގައި މި މަދަރުސާގައެވެ.\nބީލަން ހުށަހެޅުމާއި ހުޅުވުން އޮންނާނީ 2021 ފެބުރުއަރީ 01 ވާ ހޯމަ ދުވަހުގެ 13:00 ގައި މި މަދަރުސާގައެވެ.\nއިތުރު މަޢުލޫމާތު ހޯއްދެވުމަށް ގުޅުއްވާނެ ފޯނު ނަމްބަރ އަދި މެއިލް އެޑްރެސް ތިރީގައި އެވަނީއެވެ.\nޕަބްލިޝްކުރި ތާރީޚު: 22 ޖަނަވަރީ 2021\nޕަބްލިޝްކުރި ގަޑި: 21:19\nސުންގަޑި: 01 ފެބުރުވަރީ 2021 13:00


GURMEX - Miee Paanugai Jahaigen Kaalan Meeru Adhi Ehaame Aguves Heyo Cream Eh - Vaguthu\nގުރުމެކްސް – މިއީ ޕާނުގައި ޖަހައިގެން ކާލަން މީރު، އަގުވެސް ހެޔޮ ކްރީމެއް\nދިވެހިންނަކީ ތަފާތު ރަހަތައް ތަޖުރިބާ ކޮށްލަން ބޭނުންވެފައި ތިބޭ ބައެކެވެ. އަބަދުވެސް ތަފާތު އުފެއްދުންތަކުގެ އަޖުމަ ބަލައެވެ. މިއީ ދިވެހިން ވަރަށް ގިނައިން ކުރާކަމެކެވެ. މިގޮތުން ހެނދުނު ނާސްތާއަށް ނުވަތަ ހަވީރުގެ ސަޔަށް މިހާރު ގިނަބަޔަކަށް ބޭނުން ކުރާ އެއް ޕްރޮޑަކްޓަކީ ގުރުމެކްސް ކްރީމެވެ.\nމިއީ ޕާނާއި ޖަހައިގެން ކާލަން އެއްވަނައިގެ ކްރީމެކެވެ. ރަހަ ތަފާތުވެފައި އެހާމެ މީރެވެ. ދިވެހިންގެ ތެރޭގައި މި ކްރީމް މަޝްހޫރުވެގެން އުޅޭތާ ދުވަސްތަކެއް ވެއްޖެއެވެ.\nމި ކްރީމްގެ ދެ ވައްތަރެއް މިހާރު ރާއްޖޭގެ ގިނަ ފިހާރަތަކުން ލިބެން ހުންނާނެއެވެ. އެއީ ހެޒަލްނަޓް ކްރީމް އަދި ކޮކޯ ހުންނަ ވައްތަރަކާއި، ޒަލްނަޓް ކްރީމް ކިރު އަދި ކޮކޯ ހުންނަ ވައްތަރެވެ. މި ދެ ވައްތަރުވެސް އެހާމެ މީރެވެ.\nމި ކްރީމްގެ ކުޑަފުޅި އަދި ބޮޑު ފުޅި ލިބެން ހުންނާނެއެވެ. 350 ގްރާމްގެ ފުޅިއަކާއި، 200 ގްރާމްގެ ފުޅިއެކެވެ. ވަރަށްވެސް ހެޔޮއަގެއްގައި ލިބޭ މި ކްރީމް ބޭނުން ކުރާ ގިނަ ފަރާތްތަކުން ބުނަނީ ވަރަށް މީރު ކަމަށެވެ. އަދި މިއީ ތަފާތު ކްރީމެއްކަންވެސް ގިނަ ބަޔަކު ވަނީ ފާހަގަކޮށްފައެވެ.\nމި ކްރީމަކީ ތުރުކީގެ އުފެއްދުމެކެވެ. ދުނިޔޭގެ އެކި ހިސާބުތަކަށް މި ކްރީމް ވިއްކަމުންދާއިރު، ރާއްޖެއަށް މި ކްރީމް ވިއްކަމުންދާތާ ވާނީ އަހަރެއް ވެފައެވެ. މާލެ އާ އަތޮޅު ތެރެއިން މި ކްރީމް ލިބެން ހުންނާނެއެވެ. މާލެ އިން މި ކްރީމް ހޯލް ސޭލްކޮށް ލިބެން ހުންނާނީ ބާޒާރުމަތީ ހުންނަ ފަލްކާ ފިހާރަ އިންނާއި، ނޯތް ހާބަރުގައި ހުންނަ ދޯނި ޝޮޕްއިންނެވެ.\nދޯނި ޝޮޕް އިން ނޯތް ހާބަރު ކައިރިއަށް ލަފާ ބޯޓުތަކަށް މި އުފެއްދުން ސަޕްލައިވެސްކޮށްދޭނެއެވެ.\nކުރިއަށް އޮތްތަނުގައި ގުރުމެކްސް ބްރޭންޑްގެ އެހެނިހެން އުފެއްދުންތައް ރާއްޖެއިން ލިބެން ހުންނާނެއެވެ. އޭގެ ތެރޭގައި މި ކްރީމްގެ ސްޓްރޯބެރީ ފެލޭވަރ އަދި ބަނަނާ ފްލޭވާ ވަރަށް އަވަހަށް ރާއްޖެއަށް ތައާރަފް ކުރާނެއެވެ.


ޤުރުއާނުގެ އަލީގައި ދަރިން ތަރުބިޔަތު ކުރުން3– DhiSalafiyyah\nޤުރުއާނުގެ އަލީގައި ދަރިން ތަރުބިޔަތު ކުރުން 3\n13/12/2014 އަޚްލާޤްއައްޝައިޚު ޝަފީޢު ޢަބްދުﷲ\nދަރީންނާ މެދު ފަރުވާތެރިވެ، ޤުރުއާނާއި ސުންނަތުގައި ވާގޮތަށް، އެދަރީންނަށް ހެޔޮ ތަރުބިއްޔަތެއް ނުދެވިއްޖެނަމަ، އަދި އެ ދަރީންގެ ތަރުބިއްޔަތާމެދު އިހުމާލު ވެވިއްޖެނަމަ، އެ ކުދީންގެ ސުލޫކަށް ފޫނުބެއްދޭނެފަދަ ބޮޑު ގެއްލުމެއް ކުރިމަތިވުން އޮންނާނީ ދާދި ކައިރީގައެވެ. އެ ކުދީންގެ މުސްތަޤުބަލު ހަލާކުވުން އޮންނާނީ ދާދި ގާތުގައެވެ. އެހެން ވެއްޖެ ނަމަ، ދަރީންނަކީ ގޯސް ސުލޫކެއްގެ މަތީގައި ބޮޑެތި ވާ ކުދީން ކަމުގައި ވެދެއެވެ. އެ ގޮތުގައި ދަރީން ބޮޑެތި ވެއްޖެ ނަމަ، މާތް ﷲ ޙަރާމް ކުރެއްވި ކަންތައްތަކަށް އެއްވެސް ޖެހިލުމެއް ނެތި އަރައިގަންނަ ޒުވާނުން ކަމުގައި އެމީހުން ވެގެން ހިނގައިދެއެވެ. މައިންބަފައިންނަށް ނުކިޔަމަންތެރިވުމާއި، މައިންބަފައިން ނިކަމެތިކޮށް، އެމީހުންގެ ޙުރުމަތް ކެނޑުމާއި އެމީހުންގެ ހިތުގައި ޖެއްސުމަކީ އެފަދަ ޒުވާނުންނަށް މާބޮޑު ކަމަކަށެއް ނުވާނެއެވެ.\nމީގެ އިތުރުން، މުޅި މުޖުތަމަޢަށް ހުރި ގެއްލުމެއްކަމަށް އެފަދަ ޒުވާނުން ވެދެއެވެ. އެމީހުންނާ މެދު މުޅި މުޖުތަމަޢު ޝަކުވާ ކުރާ ބަޔަކު ކަމުގައި އެ ޒުވާނުން ވެދެއެވެ. މި ދެންނެވި ފަދަ ދަރިއަކު މުޖުތަމަޢަށް ދޫކޮށްލައިފި މައިންބަފައިންނަށްވެސް ރައްދުވެގެން ދާނީ މަލާމާތެވެ. މިވެނި އެވަނި މީހަކީ އެއްވެސް ތަރުބިއްޔަތެއް ލިބިފައި ނެތް ޒުވާނެކޭ މީސްތަކުންގެ ދޫތަކުން ބުނެވި، އޭނާއަށާއި އޭނާގެ މައިންބަފައިންނަށް ބަދުބަސް ބުނެވި، ލަޢުނެތް ދެވޭ ހިސާބަށް ކަންތައް ހިނގައިދެއެވެ. އޭނާގެ މައިންބަފައިން އޭނާއާ މެދު އިހުމާލުވެފައިވާ ކަމަށް މީސްތަކުން ބުނަން ފަށާނެއެވެ. އެފަދަ ދަރިއަކު މުޖުތަމަޢަށް ދޫކޮށްލާ ބަޔަކަށް، ކައިވެނީގެ މަޤްޞަދަކީ ކޮބައިކަން އެނގޭކަމާ މެދުވެސް މީސްތަކުން ސުވާލު ކުރާނެއެވެ. ދަރީން ތަރުބިއްޔަތުކުރުމުގެ ޒިންމާއަކީ ކިހައި ބޮޑު ޒިންމާއެއްކަންވެސް އެ ބަޔަކަށް ނޭނގޭ ކަމަށް ދޫތަކުން ބުނާނެއެވެ.\nއިންސާނާ އޭނާގެ މަންމަގެ ބަންޑުން މި ދުނިޔެއަށް އުފަންވުމާ އެކު، އޭނާ ތަރުބިއްޔަތު ކުރާނެ އެންމެ މޮޅު ގޮތްތައް ކީރިތި ޤުރުއާނުގައި ވަނީ ބަޔާން ކުރައްވައިފައެވެ. އަދި ކީއްތޯއެވެ! އޭނާ ވުޖޫދު ވުމުގެ ކުރިން، އޭނާގެ ތަރުބިއްޔަތުގެ ކަންކަން އެކަށައެޅިގެން ދާން ވާ ގޮތް ވެސް އެ ޤުރުއާނުގައި ވަނީ ބަޔާން ކޮށްދެއްވައިފައެވެ. އެގޮތުން، މައިންބަފައިންނަށް ވަނީ އެބައިމީހުންނަށް ދަރީން ލިބުމުގެ ކުރީންވެސް، ހެޔޮ އަދި ޞާލިޙު ދަރިފަސްކޮޅެއް ދެއްވާތޯ ﷲ އަށް ދުޢާ ދެންނެވުމަށް އިރުޝާދު ދެއްވައިފައެވެ. އަދި ދަރީން ތަރުބިއްޔަތު ކުރުމުގައި ނަބީބޭކަލުންނާއި ޞާލިޙު ތަޤްވާވެރިންގެ މިސާލުން ފިލާވަޅު ލިބިގެން، އެބޭކަލުންގެ މަގުން ހިނގުމަށް މައިންބަފައިންނަށް ވަނީ އިރުޝާދު ދެއްވައިފައެވެ.\nމާތް ﷲ ސުބުޙާނަހޫ ވަތަޢާލާ، އިބްރާހީމްގެފާނުގެ މި ދުޢާ އިޖާބަކުރައްވައި، އެކަލޭގެފާނަށް އިސްމާޢީލުގެފާނާއި އިސްޙާޤުގެފާނު ދެއްވިއެވެ. މާތް ﷲ ގެ މި ނިޢުމަތަށް ޝުކުރުވެރި ވެވަޑައިގަންނަވާ ޙާލުކޮޅުގައި އިބްރާހީމުގެފާނު އެ ދެ ދަރިކަލުން ފިސާރި ރިވެތި އަދި މަތިވެރި ތަރުބިއްޔަތަކުން ތަރުބިއްޔަތު ކުރެއްވިއެވެ. އަދި މާތް ﷲ ގެ ރަޙުމަތުން އެ ދެ ދަރިކަލުންނަކީ ވެސް ނަބީން ކަމުގައި ލެއްވިއެވެ. އަދި ނޫޙުގެފާނަށް ފަހު، އިބްރާހީމުގެފާނުގެ ދަރިފަސްކޮޅަކީ، ނަބީންގެ ދަރިފަސްކޮޅު ކަމުގައި މާތް ﷲ އިޚްތިޔާރު ކުރެއްވިއެވެ. އެހެންކަމުން، އެންމެ ގިނަ ނަބިއްޔުން ވަޑައިގަތީ އިސްޙާޤުގެފާނުގެ ދަރިފަސްކޮޅުންނެވެ. އަދި އެންމެ މަތިވެރި އެންމެ މާތް ނަބިއްޔާ، މުޙައްމަދު ޞައްލަﷲ ޢަލަހި ވަސައްލަމަ ވަޑައިގެންނެވީ އިސްމާޢީލު ޢަލަހިއްސަލާމުގެ ދަރިފަސްކޮޅުންނެވެ.\nނަބީބޭކަލުންގެ ހުވަފެންފުޅަކީ ތެދު ހުވަފެންތަކެކެވެ. ﷲ ގެ ޙަޟްރަތުން އަންނަ ވަޙީއެކެވެ. ވުމާއެކު، އިބްރާހީމުގެފާނަށް އެކަލޭގެފާނުގެ ދަރިކަލުން (އިސްމާޢީލުގެފާނު) ޤުރުބާން ކުރައްވާތީ ހުވަފެނުގައި ފެނިވަޑައިގެންނެވި ހިނދު، އެއީ ﷲ ގެ ޙަޟްރަތުން އައި އަމުރުފުޅެއްކަން އެކަލޭގެފާނަށް އެނގިވަޑައިގަތެވެ. އަދި އެއީ ﷲ އެކަލޭގެފާނަށް ކުރިމަތި ކުރެއްވި އިމްތިޙާނެއްކަން ޔަޤީން ވެވަޑައިގަތެވެ. އެހެންކަމުން، އެ ހުވަފެންފުޅުގެ ވާހަކަ ދަރިކަލުންނަށް ވިދާޅުވެދެއްވިއެވެ. ދަރިކަލުން އެކަމާ ދެކެވަޑައިގަންނަވާ ގޮތެއް ބެއްލެވުމަށް ޓަކައެވެ. ﷲ ގެ ރަޙްމަތުން، އެކަލޭގެފާނު އެ ދަރިކަލުން، ތަރުބިއްޔަތު ކުރައްވައިފައިވަނީ އެންމެ މަތިވެރި އެންމެ ފުރިހަމަ ތަރުބިއްޔަތުންނެވެ. ވުމާއެކު، އެ ދަރިކަލުންގެ ބަސްފުޅަކަށް ވީ ބައްޕާފުޅަށް ﷲ އަމުރުކުރެއްވި ކަންތައް ކުރައްވާށޭ، އިރާދަކުރެއްވިއްޔާ ބައްޕަގެ މިދަރިފުޅަކީ ﷲ އަށް ކިޔަމަންތެރި ދަރިއެއް ކަމުގައި ބައްޕައަށް ފެނިވަޑައިގަންނަވާނެޔޭ، ﷲ ގެ އަމުރުފުޅުތަކަށް ކެތްތެރިކަމާ އެކު ބޯލަނބާ މީހެއް ކަމުގައި މި ދަރިފުޅުވާތީ އިރާދަ ކުރެއްވިއްޔާ ބައްޕައަށް ފެނިވަޑައިގަންނަވާނެޔޭ، މިއެވެ. އިބްރާހީމް ޢަލަހިއްސަލާމްގެ ތަރުބިއްޔަތުގެ މަތިވެރިކަމާއެވެ. އިސްމާޢީލު ޢަލަހިއްސަލާމްގެ އަޚްލާޤުފުޅުގެ މަތިވެރިކަމާއެވެ.


ބީ.އެސް.އެސް.އޭއިން ޓީޗަރުންގެ ދުވަސް ފާހަގަކޮށްފި - MNUSU\nHome ގޮފިތައް ބީ.އެސް.އެސް.އޭ\nބީ.އެސް.އެސް.އޭއިން ޓީޗަރުންގެ ދުވަސް ފާހަގަކޮށްފި\nއެމް.އެން.ޔޫ ބިޒްނަސް ސުކޫލްގެ ލެކްޗަރާއިންނާއެކު ބީ.އެސް.އެސް.އޭ އިން މިއަހަރުގެ ޓީޗަރުންގެ ދުވަސް ފާހަގަކޮށްފި އެވެ.\nމި ހަރަކާތް އެމް.އެން.ޔޫ ބިޒްނަސް ސުކޫލްގައި ބޭއްވިފައިވާއިރު، ބީ.އެސް.އެސް.އޭގެ ފަރާތުން ލެކްޗަރާއިންނަށް ކުޑަ ހަދިޔާއެއް ދިނެވެ. އަދި ޓީޗަރުންގެ ދުވަހުގެ ކޭކު ފެޅުމާއި އަދި ޓްރެސަރ ހަންޓް ގޭމެއް ވެސް ކުޅެވިގެންދިޔައެވެ. ކޭކު ފެޅުމާއި އަދި ޓްރެސަރ ހަންޓްގައި އެމް.އެން.ޔޫ ބިޒްނަސް ސުކޫލްގެ ލެކްޗަރާއިންނާއި އަދި މެނޭޖްމެންޓް ޓީމުން ވެސް ބައިވެރިވިއެވެ. މި ހަރަކާތް ކުރިޔަށް ގެންގޮސްފައިވަނީ5އޮކްޓޯބަރ 2021 ވީ، އަންގާރަ ދުވަހު ހަވީރުގައެވެ.\nލެކްޗަރާއިންނާއި މުޙާތަބުކޮށް ބީ.އެސް.އެސް.އޭގެ ރައީސް ވަނީ ހުރިހާ ލެކްޗަރާއިންނަށްވެސް ޓީޗަރުންގެ ދުވަހުގެ ތަހުނިޔާ އަރިސްކޮށްފައެވެ. އަދި އެބޭފުޅުންގެ ބުރަ މަސައްކަތްތަކަށް ޝުކުރު އަދާކޮށް އަދި އެބޭފުޅުންގެ ދަރިވަރުންނަށްވީތީ، އެކަމާއިމެދު ފަޚުރުވެރިވާކަންވެސް ވަނީ ފާހަގަކޮށްފައެވެ.\nޓީޗަރުންގެ ދުވަހަކީ ކޮންމެ އަހަރެއްގެވެސް5އޮކްޓޯބަރ ގައި ފާހަގަކުރަމުންގެންދާ ދުވަހެކެވެ. މި ދުވަހަކީ ޓީޗަރުންގެ އަގުވަޒަން ކުރުމުގެ ގޮތުން އެކި ސުކޫލްތަކާއި އަދި ޔުނިވާރސިޓީ/ކޮލްޖްތަކުގައި ފާހަގަ ކުރާ ދުވަހެއްވެސް މެއެވެ.\nއެމް.އެން.ޔޫ ބިޒްނަސް ސުކޫލްގެ ގޮފި ބީ.އެސް.އެސް.އޭ


Kunfuni Thakuge Verinnah Vote Dhinee Karantaai, Fen Kandaalaane Kamuge Biru Othumun : Bonde ކުންފުނިތަކުގެ ވެރިންނަށް ވޯޓް ދިނީ ކަރަންޓާއި ފެން ކަނޑާލާނެ ކަމުގެ ބިރު އޮތުމުން: ބޮންޑެ – Huvadhoo News Kunfuni Thakuge Verinnah Vote Dhinee Karantaai, Fen Kandaalaane Kamuge Biru Othumun : Bonde Huvadhoo News\nކުންފުނިތަކުގެ ވެރިންނަށް ވޯޓް ދިނީ ކަރަންޓާއި ފެން ކަނޑާލާނެ ކަމުގެ ބިރު އޮތުމުން: ބޮންޑެ\nމާފަންނު މެދު ދާއިރާގެ މެމްބަރު އިބްރާހީމް ރަޝީދު (ބޮންޑެ)\nއިއްޔެ ބޭއްވި އެމްޑީޕީ ގައުމީ މަޖިލީހުގެ އިންތިޚާބު ކާމިޔާބުކުރި ކުންފުނި ތަކުގެ ވެރިންނަށް ވޯޓު ދެއްވީ ޚިދުމަތްތައް މެދު ކަނޑަލަފާނެކަމުގެ ބިރު އޮތުމުން ކަމަށް މާފަންނު މެދު ދާއިރާގެ މެމްބަރު އިބްރާހީމް ރަޝީދު (ބޮންޑެ) ތުހުމަތުކުރައްވައިފިއެވެ.\nރާއްޖޭގެ އޮންލައިން ނޫސް “ދެން” އަށް ދެއްވި ބަސްދީގަތުމެއްގައި ބޮންޑެ ވިދާޅުވީ ޙަޤީގަތަކީ އިންތިޚާބުން ރައީސް ޞާލިޙް ބޮޑިތަނުން ނާކާމިޔާބުވެ ވަޑައިގެންނެވިކަން ކަމަށެވެ. އަދި ދައުލަތުގެ އިސް މަޤާމުތަކުގައި ތިއްބެވި ބޭފުޅުން ހޮވިވަޑައިގެންނެވީ ރައްޔިތުންނަށް ކުރިމަތިވެފައިވާ ބިރާއި އެކު ދެއްވި ވޯޓުން ކަމަށް ބޮންޑޭ ވަނީ ވިދާޅުވެފައެވެ.\nބޮންޑެގެ ވާހަކަފުޅުގައި އިތުރަށް ވިދާޅުވީ، ރައީސް ޞާލިޙް ފެކްޝަނަށް ގިނަ ގޮނޑި ލިބުނުކަމަށް ދައުވާކުރައްވާއިރު އޭގެ ތެރޭގައި ގިނައީ ހޮވުނަސް އިތުރު ވޯޓެއް ޕާޓި ކަންކަން ނިންމުމުގައި ނުދެއްވޭނެ ބޭފުޅުން ކަމަށާއި، ގައުމީ މަޖިލިސް ކޮންޓްރޯލު ރައީސް ނަޝީދަށް ލިބި ބަރުލަމާނީ ވެސް ވަނީ ރައީސް ޞާލިޙުގެ މައްޗަށް ކުރި ހޯދާފައި ކަމަށެވެ.\nއެމްޑީޕީގެ ޤައުމީ މަޖިލީހަށް ބޭފުޅުން އައްޔަން ކުރަން ނެގި ވޯޓުން ކާމިޔާބު ހޯއްދެވީ ރައީސް ޞާލިޙުގެ ފެކްޝަނުންކަމަށް ގިނަ މީޑިޔާތަކުގައި ރިޕޯޓުކޮށްފައިވާއިރު ރައީސް ޞާލިޙުގެ ފެކްޝަނަށް ތާއީދު ކުރާ ފަރާތްތަކުންވެސް އެކަން ހާމަކޮށްފައިވެއެވެ.


"އޯ ސީ ޑީ އަކީ ކޮން އެންޗެއްތަ؟" ހިތުގައި އުތުރި އަރަމުންދާ ސުވާލުތަކަށް ޖަވާބެއް ނުލިބުމުން އަހަރެން ލިޔެލީމެވެ. ދޮންތަގެ ޖަވާބަކަށް އިންތިޒާރު ކުރެވެމުން ދިޔައެވެ. ދެތިން ފަހަރަކު ފޯނަށް ބަލައިލީމެވެ. އޭރުވެސް ފެންނަމުން ދިޔައީ ދޮންތަ ލިޔަމުންދާ ކަމެވެ.\n"ދަރިފުޅާ ދޮންތައަށް ގުޅައިލަބަލަ. ނޫނީ އޮންލައިންގަ އިންތޯ ބަލައިލަބަލަ" މަންމަގެ އަޑު ޖެހުމުން އަހަންނަށް ސިހުން ލިބުނެވެ.\n"ދޮންތަ އިނީ އޮންލައިންގަ. ވާހަކަ މި ދައްކަނީ ދޮންތަޔާ. ވަރަށް ލަހުން ޖަވާބު އަންނަނީ. ހީވަނީ އެ ކޮޅަށް ނެޓުވަރކް ތަންކޮޅެއް ދަށީހެން" އަހަރެން މަންމަގެ މޫނަށް ބަލައިލަމުން ބުނެލީމެވެ.\nއަހަންނަށް ސަމާލުވެވުނީ މަންމަގެ ހަރަކާތްތަކަށެވެ. މަންމަ އޮތް ގޮތުންނެވެ. ނިދާ ބޮކީގެ ފަނޑު އަލީގެތެރެއިން ވެސް މަންމަގެ ފިކުރު ބޮޑުވެފައިވާ މޫނުން ފެންނަ އަސަރުތައް އަހަންނަށް ވަޒަންކުރެވުނީމައެވެ. މަންމަގެ ކަނާއަތް އޮތީ ނިތްމަތީގައި ބާއްވާލައިފައެވެ.\nފޯނަށް މެސެޖެއް ލިބުމުން ފޯނަށް ބަލައިލީމެވެ. އެއީ ދޮންތަގެ މެސެޖެކެވެ. ދޮންތަ ފޮނުވީ ވެބު ސައިޓެއްގެ ލިންކެކެވެ.\n"މި ލިންކުގައި ހުރި މައުލޫމާތުތައް ކިޔައިލަބަލަ" ދޮންތަގެ މެސެޖު ލިބުނީ އިރުކޮޅެއް ފަހުންނެވެ.\nއަވަސް އަވަހަށް އެ ލިންކުގައިވާ މައުލޫމާތުގެ ތެރެއަށް ފީނައިގަތީމެވެ. އެއީ، އޮބްސެސިވް ކޮންޕްލެސިވް ޑިސްއޯޑަރ ނުވަތަ އޯސީޑީއެވެ. އެއީ، އޯސީޑީ ޑިސްއޯޑަރ އަކީ ކޮބައިކަމާ ގުޅޭ މައުލޫމާތެވެ. މިއީ ސިކުނޑިއަށް ޖެހޭ ބައްޔެއް ކަމަށް އެ މައުލޫމާތުތަކުން އަހަންނަށް އެނގުނެވެ. މި ބަލީގެ ނިޝާން ނުވަތަ އަލަމާތްތަކެއް ކަމަށް އެ ވެބުސައިޓުގައި ވަނީ ވަކި ކަންކަން ވަކި ތަރުތީބަކުން ވަކި ހަމަތަކެއްގެ މަތި ކުރުމުގެ އާދައަކަށް މީހާގެ މިޒާޖު ހޭނުމެވެ. އަހަރެންގެ ހިތުގައި ސުވާލު މާކު ތަކެއް ޖެހެމުން ދިޔައެވެ. ވަކި ކަމެއް ވަކި ހަމައަކުން ނޫނީ ވަކި އުޞޫލަކުން ކުރުމަށް އާދަވުމަކީ ވެސް ބައްޔަކަށްވީ ހެއްޔެވެ؟ އެހެންވެ އަނެއްކާ ވެސް އެ މައުލޫމާތުތަކުގެ ތެރެއަށް ފީނަށް ސިކުނޑި މަޖުބޫރު ކުރުވިއެވެ.\nމި ބަލި ޖެހުމުން ފެނިދާނެ މައިގަނޑު އަލާމަތްތަކެއް ކަމަށް ހިމަނާފައިވަނީ ތަކުރާރުކޮށް އަތްދޮވުން، ތިމާ ގެންގުޅޭ އެއްޗެހި ހުރީ ތަރުތީބުންކަން ކަށަވަރު ކުރުމަށް އެތަކެތީގެ ހާލަތު ބެލުން އަދި ދޮރު ލައްޕާ ތަޅުލައިފައި ހުރިކަން ޔަގީން ކުރުމަށް އަބަދާއަބަދު ސަމާލުކަން ދިނުން ފަދަ ކަންކަމެވެ. މިފަދަ ބައެއް މީހުންނަށް އެމީހުން ގެންގުޅޭ ތަކެތި ބައުވެ ބޭނުން ނުކުރެވޭ ވަރުވުމުން އެއްލައިލުމަށް އުނދަގޫ ވާނެ ހާލަތްތައް އައުން އެކަށީގެންވާ ކަމަށް ވެސް ލިޔެފައިވެއެވެ. އެފަދަ ތަކެތި ވެސް ރައްކާކޮށް ބެލެހެއްޓުމަށް ލޯބި ކުރުމާއި އެފަދަ އެއްޗެއްސާ ހެދި މާ ބޮޑަށް އުޅުމާއި މުށްބާރުވުން ފަދަ ސިފަތައް ފެނިދާނެ ކަމަށް ވެސް ބަޔާންކޮށްފައިވެއެވެ.\n"ދަރިފުޅާ ބައްޕަގެ ރިޕޯޓުތައް ލިބިއްޖެތަ މިހާރު؟" މަންމަ އަނެއްކާ ވެސް އަހައިލިއެވެ.\n"ހޫމް" އަހަންނަށް ހަމައެކަނި ބުނެވުނީ އެހެންނެވެ.\n"ކީކޭތަ ބުނީ؟" މަންމަގެ ސުވާލު އަވަސްވެފައި ކުރެވެ.\n"ކީކޭތަ އޮތީ؟" އަނެއްކާ ވެސް މަންމަ އަހައިލިއެވެ.\n"އެ ކޮން އެއްޗެއް؟" މަންމަގެ އަޑު ބަދަލުވަމުން ދިޔައެވެ.\n"ބައްޕައަށް ހުރީ އެބަލި ޖެހިފައި ކަން ނޭނގެ" އަހަރެން ފަރުވާ ކުޑަ ގޮތަކަށް ބުނެލެވުނެވެ.\n"ކަން ނޭނގެޔޭ" މަންމަގެ ކަންބޮޑުވުން އިތުރުވަމުން ދިޔަކަން އަހަންނަށް ފާހަގަ ކުރެވުނެވެ. "ދަރިފުޅު ކަމެއް ސިއްރު ކުރަނީތަ އަނެއްކާ؟"\n"ނޫނެކޭ. ދޮންތަ ވެސް ނުބުނެޔޭ ވީ ގޮތެއް. އަހަންނަށް ފޮނުވީ ކިޔާށޭ ކިޔައިފަ ވެބު ސައިޓެއްގެ ލިންކެއް. އެ ސައިޓަށް ވަދެގެން މި ކިޔަނީ އެ" ފޯނަށް ލޯ ހިންގަމުން އަހަރެން މަންމައަށް ޖަވާބު ދިނީމެވެ.\n"ކީކޭތަ އޭގައި އޮތީ؟"\n"ކަންބޮޑުވުމުން ދުރުވުމަށް ޓަކައި މިކަހަލަ މީހުން ތަކުރާރުކޮށް އެއްކަހަލަ ކަންތައްތަކެއް ކުރާނެޔޯ" މަންމައަށް އޮޅުން ފިލުވައިދެވޭތޯ ބެލީމެވެ.\n"ތިބުނީ؟" މަންމަގެ މޫނުގައި ސުވާލު މާކެއް ޖެހުނެވެ.\n"މި ބުނާ ބަލި ޖެހިފަ ތިބޭ މީހުން ކުރާނީ އެކި ކަހަލަ ކަންކަން. އެކި މީހުންގެ ޝައުޤު ވެސް ހުންނަނީ އެކި ދިމާއަށް ކަމަށްވަނީ. ބައެއް މީހުން އެމީހުންގެ ދީނީ ރަސްމުތަކުގެ ގޮތުގައި ވެސް ކަންކަން ކުރާކަމަށްވަނީ. އެކަހަލަ މީހުން ގަބޫލު ކުރަނީ މި ބުނާ ކަހަލަ ރަސްމުތައް ފުރިހަމަ ނުކޮށްފި ނަމަ އެމީހުންނަށް ބިރުވެރި ކަންކަމާ ކުރިމަތިލާން ޖެހޭނެކަމަށް" އަހަރެން ފޯނަށް ބަލަމުން އިނގިރޭސިބަހުން ހުރި މައުލޫމާތުތައް ދިވެހިބަހުން ކިޔަމުން ދިޔައީމެވެ. "އާދަޔާ ޚިލާފަށް ގައިގެ ހަންގަނޑަށް ދެމުމާއި ހަންގަނޑާ ކުޅުމާ، އަމިއްލަ ނަފުސަށް ގެއްލުން ދިނުމާއި، ކަމަކާ ނުލައި ބޮލުންނާއި އަތްފައިން އިސްތަށިތައް ލުހުން ނޫނީ ނެއްޓުމާއި ދަތުން ނިޔަފަތި ކެއުން ފަދަ ކަންކަން މި ފަދަ މީހުންގެ ފަރާތުން ފެންނާނެ"\n"ދެން؟" އަހަރެން ހުއްޓައިލުމުން މަންމަ އިތުރަށް ސުވާލުކޮށްލިއެވެ.\n"ދެން ހުރީ އެހެން ކަހަލަ ވާހަކަ ތަކެއް" އަހަރެން ޖެހިލުންވެ އިނދެ މަންމައަށް ބަލައިލީމެވެ.\n"އެ ކޮން ކަހަލަ؟" މަންމަ ސުވާލުތައް ތަކުރާރުވަމުން ދިޔައެވެ. "ދަރިފުޅަށް ބުނަން ނުކެރޭނެ ވާހަކަ ވެސް ހުރޭތަ؟ ތި ކިޔަނީ ތީގައި އޮތް އެއްޗެކެއްނު. ހަދަހަދައިގެން ކިޔާ އެއްޗެއް ނޫނެއްނު. މަންމަ ހިތަކަށް އެއްޗެއް ނާރާނެޔޭ"\n"އެއީ ޖިންސީ ކަންކަމުގައި އާއްމު އުސޫލުތަކުން ބޭރު ބައެއް ކަންކަން ކުރުމަށް މިފަދަ މީހުންގެ ސަމާލުކަން ހުންނަކަމަށް" ޖެހިލުންވެ އިނދެ އަހަރެން ފޯނުގައިވާ މައުލޫމާތުތައް ކިޔައިދެމުން ދިޔައީމެވެ. "ރޭޕުކުރުމާއި ކުޑަކުދިންނާ ބެހުމާއި އާއިލީ މީހުންގެ އިތުރުން ތިމާގެ އަމިއްލަ ދަރިންނާ ބެހުމާއި، ޖަނަވާރުންނާ ބެހުން ފަދަ ދީނުގައި މަނާކޮށްފައިވާ ގޮތަށް އެފަދަ ކަންކަން ކުރުމަށް ޝައުޤުވެރިވުމަކީ ވެސް މި ބަލި ޖެހިފައި ތިބޭ މީހުންނަށް ވެދާނެ ކަމެއް ކަމަށްވަނީ"\n"ކީއްވެ، ކިހިނެއް ޖެހޭ ބައްޔެއްތީ؟" ކުރަކި ވެފައިވާ އަޑަކުން މަންމަ ސުވާލުކޮށްލިއެވެ.\nޑްރަގް ޔޫސްކޮށްގެން މީހުނާބެހެނީ\nލޮލް ސިހުރުހަދާ މީހުން ކުޑަކުދިންނާ ބެހި ޒިނޭކުރަނީ ސައިތޯނާގެ ލޯބި ހޯދަން. ނޫނީ ސިހުރެއް ޖެހިގެން ގަޔަށް ޖިންނި ވަދެގެންވެސް ކޮށްފާނެ. ނޫނީ ދީން އުނގެނިފަ ނެތީމަވެސް ކޮށްފާނެ.\nދެން ތަރުތީބުން ކަންކަން ކުރުމަކީ ރަނގަޅު ރީތި ސިފައެއް ނޫންތަ؟ މީހަކު މޮޔަވެދާނެ\nއެހެންވީމަ ކުޑަކުދީންނާ ބެހޭ މީހުން ނަކީ ބަލި މީހުންދޯ.... އާ މީހުން ބުނޭ ހަމަ ހޭގައި ތިބޭ މީހުން ެ ޒާތުގެ ކަންކަން ނުކުރާނޭ


Kim Jon Un sandhoakeh ufuhlavanee\nކިމް ޖޮން އުން ސަންދޯކެއް އުފުއްލަވަނީ\nއުތުރު ކޮރެއާގެ ރައީސް ކިމް ޖޮން އުން (ވ) -- ސަންދޯއް އުފުއްލަވަނީ\nއުތުރު ކޮރެއާގައި އަސްކަރީ އިއްޒަތްތެރިންގެ ތެރޭގައި ގަދަރު ދެވިގެންވާ އޮފިސަރެއް ކަމަށްވާ ހިއޮން ޗޮއި ހޭގެ ޖަނާޒާގައި ރައީސް ކިމް ޖޮން އުން ބައިވެރިވެ ވަޑައިގެންފި އެވެ. ހިއޮން ޗޮއިއަކީ ކޮރެއާ ޕީޕަލްސް އާމީ މާޝަލް އެކެވެ.\nއުތުރުން ސްޕޮންސާ ކޮށްގެން ހިންގާ ނޫސްތަކުން ފަތުރާފައި ހުރި ޚަބަރުތަކުން ފެންނަނީ އަސްކަރީ އޮފިސަރުންނާއެކު ކިމް ޖޮން އުން ސަންދޯކެއް އުފުއްލަވާ މަންޒަރެވެ. އެހެން ހުރިހާ އޮފިޝަލުން ކަހަލަ ގޮތަކަށް މާސްކް އަޅައިގެން ތިއްބެވިއިރު ކިމް މާސްކެއް ނާޅުއްވަ އެވެ.\nކިމް ޖޮން އުންއާ ހިއޮން ޗޮއި ހޭ އަކީ ވަރަށް ގާތް ދެ ބޭފުޅުން ކަމަށް ޚަބަރުތައް ބުނެ އެވެ. އުތުރު ކޮރެއާގެ ވެރިކަމާ ކިމް ހަވާލުވެ ވަޑައިގަތުމުގެ ކުރިން ވެރިއަކަށް ވެވަޑައިގަތުމަށް ކިމް ޖޮން އުން ތަރުބިއްޔަތު ކުރެއްވީ ވެސް ހިއޮން ޗޮއި ކަމަށް ވެއެވެ.\nޚަބަރުތައް ބުނާ ގޮތުން ހިއޮން އަވަހާރަވީ ގުނަވަންތައް ފޭލިވުމުގެ ސަބަބުން ވަރަށް ގިނަ ދުވަހު އާލާސްކަންފުޅާ އުޅުއްވުމަށް ފަހު 87 އަހަރުގަ އެވެ.\nއުތުރު ކޮރެއާގެ ރައީސް ކިމް ޖޮން އުން ސަންދޯކެއް އުފުއްލެވުމަށް ވުރެ ޚަބަރު ސުރުހީތަކުގެ ކުލަގަދަވެފައި ވަނީ ކޮވިޑުގެ ހާލަތުގައި މާސްކް ނާޅުއްވާ ހުންނެވުމެވެ.\nއުތުރުގައި ކޮވިޑް ފެތުރިގަނެ އާންމުން ބިރުވެރިކަމެއްގައި ތިބިއިރު ކިމް މާސްކު ނާޅުއްވާ ހުންނެވުން ވަނީ ބޮޑު އަޖައިބަކަށް ވެފަ އެވެ. އާންމުންގެ އެންމެ ބޮޑު ކަންބޮޑުވުމަކީ ކޮވިޑްގެ އާލާސްކަންފުޅުގައި ކިމްއަށް ދެރަ ގޮތެއް ވެދާނެ ކަމަށް ހީވުމެވެ.\nއުތުރު ކޮރެއާގައި ކޮވިޑް ފެތުރޭ ކަމަށް ބުނެފައި ވަނީ ދުނިޔެއިން ކޮވިޑް ފަސޭހަވާ އަތަށް އެޅުމުންނެވެ. އުތުރަކީ ސިއްހީ ނިޒާމު ފޭލިވެފައި އޮތް ގައުމަކަށް ވާތީ ދުނިޔެއަށް އޮޮތް ކަންބޮޑުވުމަކީ އާންމުންގެ ގިނަ ބަޔަކު މި ބަލީގައި މަރުވެދާނެ ކަމަށް ބެލެވުމެވެ.\nދުނިޔޭގެ ގައުމުތަކުން އުތުރަށް ދޭން ހުށަހެޅި އެހީއަށް ވެސް ވަކި ޖަވާބެއް ނުދެ އެވެ. އަނެއްކޮޅުން މިހާރު ބުނަނީ ބަލި ޖެހޭ މީހުން އިތުރު ނުވާ ކަމަށާއި ކޮވިޑް ކޮންޓްރޯލް ކުރެވިއްޖެ ކަމަށެވެ.\nގައުމުގައި ކޮވިޑް ފެތުރުން ކޮންޓްރޯލް ކުރެއްވުމުގައި ވެސް ކިމް ވަރަށް އިސް ދައުރެއް އަދާކުރައްވަ އެވެ. ޓީވީއަށް އަރުއްވައި އާންމުންނަށް ނަސޭހަތްތެރިވެ އިރުޝާދު ދެއްވާ ކަމަށް ވެސް ޚަބަރުތައް ބުނެ އެވެ.\nއުތުރު ކޮރެއާ ކިމް ޖޮން އުން ޕޮލިޓިކްސް + ކޮވިޑް-19\nއުތުރު ކޮރެއާއިން ރަޝިއާއަށް ސިޓީއެއް\n"ހުންޖެހޭ އަދަދު 200،000 އަށް ނާރާ"\nރަޝިއާއަށް ތާއީދު އޮންނާނެ: އުތުރު ކޮރެއާ\nތަންދޮރު ނުބަލައި ހަތިޔާރުގެ ވާހަކަ ނުދައްކާ: އުތުރު


Singapore Narcotics Bureau ge beyfulhunaai naibu raees bahdhalu kurahvaifi\nސިންގަޕޫރުގެ ސެންޓްރަލް ނާކޮޓިކްސް ބިއުރޯ އަދި ޕްރިޒަން ސަރވިސްގެ އިސް ބޭފުޅުންނާ ރައީސުލްޖުމްހޫރިއްޔާގެ ނައިބު ބައްތަލުކުރައްވަނީ---ފޮޓޯ:ޕްރެސިޑެންސީ މޯލްޑިވްސް\nސިންގަޕޫރު ނާކޮޓިކްސް ބިއުރޯގެ ބޭފުޅުންނާ ނައިބު ރައީސް ބައްދަލުކުރައްވައިފި\nރައީސުލްޖުމްހޫރިއްޔާގެ ނައިބު ފައިސަލް ނަސީމް މިހާރު ސިންގަޕޫރަށް ކުރައްވާ ރަސްމީ ދަތުރުފުޅުގައި އެ ގައުމުގެ ސެންޓްރަލް ނާކޮޓިކްސް ބިއުރޯ އަދި އެގައުމުގެ ޕްރިޒަން ސަރވިސްގެ އިސް ބޭފުޅުންނާ މިއަދު ބައްދަލުކުރައްވައިފިއެވެ.\nއެ ބައްދަލުކުރެއްވުމުގައި މަސްތުވާތަކެތި ބޭނުންކުރުން ހުއްޓުވުމާއި، މަސްތުވާތަކެތި އެތެރެކުރުމާ ދެކޮޅަށް ކުރެވޭނެ މަސައްކަތްތަކާ ބެހޭގޮތުން ފުޅާ ދާއިރާއެއްގައި މަޝްވަރާކުރެއްވިއެވެ.\nއެ ބައްދަލުކުރެއްވުމުގައި، ސިންގަޕޫރުގެ އޮފިޝަލުން ވަނީ ސިންގަޕޫރުގެ ޕްރިޒަން ރިހެބިލިޓޭޝަން ޕްރޮގްރާމާ ބެހޭ މައުލޫމާތު ހިއްސާކުރައްވާފައެވެ. އެގޮތުން އެ ޕްރޮގްރާމްގައި އެންމެ އިސްކަމެއް ދެނީ ގައިދީން މިނިވަންވުމަށްފަހު އެމީހުން މުޖުތަމަޢުގެ ތެރެއަށް ނުކުންނައިރު އެމީހުންނަކީ ޒިންމާދާރު ބަޔަކަށްވެ، ވާޒީފާ ލިބުމަށް މަގުފަހިވެ، އާމްދަނީ ލިބޭނެ ފަދަ ހުނަރުތަކެއް ދަސްކޮށްދިނުމަށްކަން ސިންގަޕޫރުގެ އޮފިޝަލުން ފާހަގަކުރައްވާފައިވެއެވެ.\nއެ ބައްދަލުކުރެއްވުމަށްފަހު ރައީސުލްޖުމްހޫރިއްޔާގެ ނައިބު ވަނީ ސިންގަޕޫރުގެ ޑްރަގް ރިހެބިލިޓޭޝަން ސެންޓަރު ބައްލަވައިލައްވާފައެވެ.\nފާއިތުވި އަހަރުތަކުގައި، ޒުވާނުންގެ މެދުގައި މަސްތުވާތަކެތި ބޭނުން ކުރުން ރާއްޖޭގައިވެސް ވަނީ ބޮޑުވަމުންދާ މައްސަލައަކަށްވެފައެވެ. އަދި މިކަމުގެ ސަބަބުން މުޖުތަމަޢުގެ ތެރޭގައި އެހެނިހެން އިޖުތިމާއީ މައްސަލަތައް އަންނަނީ ކުރިމަތިވަމުންނެވެ.\nއެ މައްސަލަ ހައްލުކުރުމުގެގޮތުން ސަރުކާރުން ގެންދަނީ ކަމާގުޅުންހުރި ޤާނޫނުތައް ތަންފީޒުކުރުން ހަރުދަނާކޮށް ސިންގަޕޫރު ފަދަ ބޭރު ގައުމުތަކުގެ މާހިރުންގެ ލަފަޔާއެކީ ރިހެބިލިޓޭޝަން ޕްރޮގްރާމްތައް ރާއްޖޭގައި ހިންގަމުންނެވެ.\nނައިބު ރައީސް ފައިސަލް ސިންގަޕޫރު


އަލީ ރަޝީދާއި ޑރ. މުހައްމަދު އިބްރާހިމް ސުޕްރީމް ކޯޓަށް އައްޔަން ކުރަން ރުހުން ހޯދުމަށް ފޮނުއްވައިފި – Dhuvas Online\nއަލީ ރަޝީދާއި ޑރ. މުހައްމަދު އިބްރާހިމް ސުޕްރީމް ކޯޓަށް އައްޔަން ކުރަން ރުހުން ހޯދުމަށް ފޮނުއްވައިފި\nސުޕްރީމް ކޯޓުގެ ފަނޑިޔާރުކަމަށް، ޑރ. މުހައްމަދު އިބްރާހިމާއި، އަލްއުސްތާޒު އަލީ ރަޝީދު ހުސައިން، ރުހުން ހޯދުމަށް ރައްޔިތުންގެ މަޖިލީހަށް ރައީސް އިބްރާހީމް މުހައްމަދު ސޯލިހު ފޮނުއްވައިފި އެވެ.\nސުޕްރީމް ކޯޓުގެ ފަނޑިޔާރުންގެ ބެންޗުން ހުސްކޮޮށް އޮތް ދެ މަގާމަށް، ކްރިމިނަލް ކޯޓު ހިންގުމާ ހަވާލުވެ ހުންނެވި ގާޒީ އަލީ ރަޝީދާއި ޑރ. މުހައްމަދު އައްޔަން ކުރުމާ މެދު ޖޭއެސްސީގެ ލަފައަކަށް ރައީސް އިބްރާހިމް މުހައްމަދު ސޯލިހް ކުރިން އޮތީ އެދިވަޑައިގެންފަ އެވެ. އަދި އެ ދެ މަގާމަށް ޝައުގުވެރިވާ ބޭފުޅުންގެ އެކަމަށް ކުރިމަތިލާން ޖޭއެސްސީން ވެސް ފުރުސަތު ހުޅުވާލި އެވެ.\nރައީސް މިއަދު ކުރެއްވި ޓްވީޓެއްގައިވަނީ އަލީ ރަޝީދާއި ޑރ. މުހައްމަދު އެ މަގާމަށް އައްޔަން ކުރަން ޖޭއެސްސީން ލަފާ ދެއްވާފައިވާ ކަމަށާއި އެހެންވެ، އެ ދެ ބޭފުޅުން އެ މަގާމަށް އައްޔަން ކުރަން މަޖިލީހަށް ފޮނުއްވާފައިވާ ކަމަށެވެ.\nސުޕްރީމް ކޯޓުގެ ފަނޑިޔާރުކަމުގެ މަޤާމަށް ދަފްތަރު. ނަންބަރު 2302 އޛ.ޢަލީ ރަޝީދު ޙުސައިން އާއި ހދ.ކުޅުދުއްފުށި ފިނިފެންޖަންބުގޭ ޑރ. މުޙައްމަދު އިބްރާހީމް ޢައްޔަންކުރުމަށް ޖޭއެސްސީއިން މަޝްވަރާ ދެއްވާފައިވާތީ، ދެބޭފުޅުންގެ ނަން މިއަދު ރައްޔިތުންގެ މަޖިލީހަށް ފޮނުވައިފިން.\n— Ibrahim Mohamed Solih (@ibusolih) August 19, 2020\nނޮވެމްބަރު މަހުގެ ފަސްވަނަ ދުވަހު، ކްރިމިނަލް ކޯޓުގެ ހިންގުން ވަގުތީ ގޮތުން އަލީ ރަޝީދާއި ހަވާލުކުރީ އެ ކޯޓުގެ އިސް ގާޒީގެ މަގާމުގައި ކުރިން ހުންނެވި އަހުމަދު ހައިލަމް މަގާމުން ސަސްޕެންޑްކުރަން ޖޭއެސްސީން ނިންމުމާއި ގުޅިގެންނެވެ.


Maabinhura ge5million dollar ah hiyaanaiyvikan saabithukuran sirru heki hushahalhaifi - vNews.mv\nމާބިންހުރާގެ ފަސް މިލިއަން ޑޮލަރަށް ހިޔާނާތްވި ކަން ސާބިތުކުރަން ސިއްރު ހެކި ހުށަހަޅައިފި\n26 April 2016, 12:13\nޅ. މާބިންހުރާ ކުއްޔަށް ދޫކުރުމަށް ފަހު އިކުއިޒިޝަން ކޮސްޓްގެ ގޮތުގައި ދައުލަތަށް ލިބެންޖެހޭ ފަސް މިލިއަން ޑޮލަރަށް ހިޔާނާތްތެރިވުމުގެ ތުހުމަތުގައި ދައުވާ އުފުލާފައިވާ ބޭފުޅުންގެ މައްޗަށް އުފުލާފައިވާ ދައުވާ ސާބިތު ކުރުމަށް ދައުލަތުން ސިއްރު ހެއްކާއި ބޭންކް ސްޓޭޓް ސްޓޭޓްމަންޓްތަކެއް ހުށަހަޅައިފި އެވެ.\nމާބިންހުރާގެ އިކުއިޒިޝަން ކޮސްޓްގެ މައްސަލާގައި ދައުލަތުން ދައުވާކުރަނީ ކުރީގެ ނައިބު ރައީސް އަހްމަދު އަދީބާއި އެމްއެމްޕީއާރްސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތުގެ އިތުރުން މ. ޝޫރާމަންޒިލް ހާމިދު އިސްމާއިލް (ހާމިދު ސޭޓް)ގެ މައްޗަށެވެ.\nމި ބޭފުޅުންގެ މައްޗަށް އުފުލާފައިވާ ދައުވާއާއި ގުޅިގެން މިއަދު ބޭއްވި ޝަރީއަތުގެ އަޑުއެހުމުގައި ސިއްރު ހެކިންގެ ގޮތުގައި ދައުލަތުން ވަނީ ނުވަ ހެއްކެއް ހުށަހަޅާފަ އެވެ.\nމިއަދުގެ އަޑުއެހުމުގައި އަދީބުގެ ގާނޫނީ ވަކީލް މޫސާ ސިރާޖް ވިދާޅުވީ ދައުލަތުގެ ދައުވާއާއި ގުޅިގެން ބެންކް ސްޓޭޓްމެންޓްތަކަކާއި ޗެކް ސިލްޕްތަކަކާއި އެގްރިމަންޓްތަކެއް ގެއިތުރުން އެއްވެސް އިތުރު ލިޔުމެއް ލިބިފައި ނުވާ ކަމަށެވެ. އެހެންކަމުން ދައުވާއަށް ޖަވާބުދާރީ ވެވޭނީ މައްސަލައާއި ގުޅޭ ލިޔުންތައް ސިއްރު ކުރުމަކައި ނުލައި ފޯރުކޮށްދީގެން ކަމަށްވެސް ވިދާޅުވި އެވެ. އަދި ދައުލަތުން ހުށަހަޅާ ލިޔުންތައް ފޯރުކޮށްދިނުމަށްވެސް ސިރާޖު އެދިވަޑައިގެންނެވި އެވެ.\nޒިޔަތުގެ ވަކީލް ވެސް މިއަދުގެ އަޑުއެހުމުގައި ވިދާޅުވީ ދައުވާ އަށް ޖަވާބު ދެވޭނީ ކަމާ ގުޅޭ ލިޔުންތައް ލިބިގެން ކަމަށެެވެ. އަދި އެކަމަށް އޭނާ ވެސް އެދިވަޑައިގެންނެވި އެވެ.\nމިއަދު އަޑުއެހުމުގައި ހާމިދުގެ ވަކީލް ހުސްނުއް ސުއޫދު ވިދާޅުވީ ދައުލަތުގެ ދައުވާގައި ބުނާ މުއާމަލާތަކީ ހާމިދު ހައްޔަރުކުރި ފަހުން ހިނގާފައިވާ ކަމަކަށްވާތީ އެ މައުލޫމާތު ހާމިދަށް އެނގިފައި ނުވާ ކަމަށާއި އެ މައުލޫމާތު ހާމިދާ ހިއްސާކުރީ ވެސް ފުލުހުން ކަމަށެވެ. ހާމިދުގެ މައްޗަށް ކުރާ ތުހުމަތާ ގުޅިގެން ހާމިދުގެ ހިއްސާ އޮންނަ މިލޭނިއަމް ކެޕިޓަލްގެ ހިއްސާދާރުންނާ އިސް މީހުންގެ ބަޔާންތައް ތަހުގީގަށް ނެގުމަށްފަހު ޝަރީއަތަށް އެބަޔާންތައް ހުށަހަޅާފައި ނުވާތީ ސުއޫދު ވަނީ ކަންބޮޑުވުން ފާޅުކުރައްވާފަ އެވެ. އަދި އެ ބަޔާންތައް ހުށަހެޅި ނަމަ ހާމިދުގެ މައްޗަށް ކުރާ ތުހުމަތުގައި އޭނާގެ ކުށެއް ނެތް ކަން އެނގިގެންދާނެ ކަމުގައިވެސް ވިދާޅުވި އެވެ.\nހާމިދު މެލޭޝިއާ އިން ހައްޔަރުކުރީ މިދިޔަ އަހަރުގެ އޮކްޓޫބަރު މަހުގެ 28 ވަނަ ދުވަހު އެވެ.\nދައުލަތުގެ ދައުވާ ސާބިތު ކުރުމަށް ދައުލަތުން ސިއްރު ހެއްކާއި ބޭންކް ސްޓޭޓް ސްޓޭޓްމަންޓްތައް ހުށަހެޅީ ޒިޔަތުއާއި ހާމިދާއި އަދި އަދީބްގެ ވަކީލުން މިއަދުގެ އަޑުއެހުމުގައި ދައުވާއަށް ހުލާސާ ގޮތެއްގައި ޖަވާބުދާރީވީ ކަމަށް ބަލައި މައްސަލަ ބައްލަވާ ގާޒީ ދައުލަތުގެ ދައުވާ ސާބިތު ކުރަން ހެކި ހުށަހަޅަން ފުރުސަތު ދިނުމުންނެވެ.\nއަދީބްއާއި ޒިޔަތުގެ މައްޗަށް މިހާރު ވެސް ބައެއް ދައުވާ ކުރެވި ޝަރީއަތުގެ އަޑުއެހުންތައް ވަނީ ފެށިފަ އެވެ. އެގޮތުން ޓޫރިސްޓް ރިސޯޓެއް ތަރައްގީކުރަން މާލެއަތޮޅުގެ ފަޅެއް ކޮރަޕްޝަނަށް މަގުފަހިވާ ގޮތަށް އެބޮނީ ޕްރައިވެޓް ލިމިޓެޑް ކިޔާ ކުންފުންޏަކަށް ދޫކުރި މައްސަލާގައި ޒިޔަތުގެ މައްޗަށް އުފުލާފައިވަނީ ހިޔާނާތުގެ ދައުވާ އެވެ. އަދީބްގެ މައްޗަށް އުފުލާފައިވަނީ ރަސްމީ ހައިސިއްޔަތު ނަހަމަ ގޮތުގައި ބޭނުންކުރުމުގެ ދައުވާ އެވެ. މީގެ އިތުރުން ފިސްތޯލައެއް ގެންގުޅުނު މައްސަލައެއްގައި އަދީބްގެ މައްޗަށް ވަނީ ޓެރަރިޒަމްގެ ދައުވާ ވެސް އުފުލާފަ އެވެ.


Ingireysi Nau fethunu sarahahdhu himaayaiy koffi | Mihaaru\nއިނގިރޭސި ނައު ފެތުނު ސަރަހައްދު ހިމާޔަތް ކޮށްފި\n29 އޮކްޓޯބަރ 2018 - 20:453comments\nއައްޑޫގައި އިނގިރޭސީން ތިބި ދުވަސްވަރު އެ ސިޓީގެ އެތެރެވަރިއަށް ފެތިފައިވާ "ބްރިޓިޝް ލޯޔަލްޓީ" ނައު އޮތް ސަރަހައްދު ހިމާޔަތް ކުރަން، އެންވަޔަރަންމަންޓަލް ޕްރޮޓެކްޝަން އޭޖެންސީ(އީޕީއޭ) އިން މިއަދު ނިންމައިފި އެވެ.\nމީގެ އެތައް އަހަރެއް ކުރިން ފެތިފައިވާ އެ ނައުގައި މުރަކަ ހެދިފައިވާއިރު އެއީ ޓޫރިސްޓުންނާއި ގިނަ ދިވެހި ޑައިވަރުންގެ މަގުބޫލް ޑައިވިން ޕޮއިންޓެކެވެ.\nއެ ސަރަހައްދުގެ އިތުރުން އީޕީއޭއިން ވަނީ އެންމަޑި ގިނަ އަދަދަކަށް އުޅޭ އެ ސިޓީގެ ކަނޑިހެރަ މާކަނޑު ކަނޑުއޮޅިއާއި، އެތަން ވަށައިގެންވާ ކަނޑާއި، ފަޅާއި އެއްގަމުގެ ސަރަހައްދުވެސް ހިމާޔަތް ކުރަން ނިންމާފަ އެވެ.\nބްރިޓިޝް ރޯޔަލް ނައު ފެތިފައިވާ ސަރަހައްދު ދައްކުވައިދޭ ކުރެހުމެއް-- ފޮޓޯ: ޑެއިވީ ޑައިވް\nއީޕީއޭއިން ކޮށްފައިވާ އިއުލާނުގައި ބުނެފައިވަނީ އެ ސަރަހައްދުތައް ހިމާޔަތް ކުރަން ނިންމީ ގުދުރަތީގޮތުންނާއި ޠަބީއީގޮތުން އޮތްގޮތަށް ދެމެހެއްޓުމަށްޓަކައި ކަމަށެވެ. އަދި އެ ސަރަހައްދުގެ ގުދުރަތީ މާހައުލުގެ މުއްސަނދިކަމުގެ ފައިދާ އާއި އިގްތިސާދީ ފައިދާ އާންމު ރައްޔިތުންނަށް ހޯދައި ދިނުމަކީވެސް މަގުސަދެއް ކަމަށް އެ އޮތޯރިޓީން ބުނެ އެވެ.\nހިމާޔަތް ކޮށްފައިވާ ސަރަހައްދަށް ފީނުމަށާއި، މޫދުގެ އެހެނިހެން ހަރަކާތްތައް ހިންގުމުގައި އެ ސަރަހައްދުގެ މާހައުލަށާއި ދިރުންތަކަށް ގެއްލުން ނުވާނެ ގޮތަކަށް އަމަލުތައް ބެހެއްޓުމަށް އީޕީއޭއިން އިލްތިމާސްކުރެ އެވެ. އަދި ހަ މަސް ފަހުން އެ ސަރަހައްދަށް ފީނައި ހެދޭނީ ފީއެއް ދައްކައިގެން ކަމަށް އެ އޮތޯރިޓީން ބުނެ އެވެ.\nއެ ފީ، ޓްރަސްޓް ފަންޑަކަށް ޖަމާކޮށް، ހަރަދުކުރުމަށް ނިންމާފައިވަނީ އެ ސަރަހައްދު ބެލެހެއްޓުމަށާއި އައްޑޫ ސިޓީގެ ތިމާވެށީ ހިމާޔަތްކުރުމަށާއި އިޖްތިމާއީ އެކިއެކި ހަރަކާތްތައް ހިންގުމަށެވެ.\nއިތުރު ލިޔުންތައް އީޕީއޭ އައްޑޫ ތިމާވެށި ފީނުން\nމަޑިއަކަށް އަނިޔާކުރި މައްސަލައެއް އީޕީއޭ އިން ބަލަނީ\nސިޓީ ސްކެއާ އިން ނެގި ރުއްތަކުގެ ބަދަލުގައި ރުއް އިންދައިފި


ރިޔާސީ އިންތިޚާބުގައި ހެންވޭރުން 25,000 ވޯޓު ހޯއްދަވާނެ ކަމަށް ރައީސް މުޙައްމަދު ނަޝީދު ވިދާޅުވެއްޖެ – Maldivian Democratic Party\nރިޔާސީ އިންތިޚާބުގައި ހެންވޭރުން 25,000 ވޯޓު ހޯއްދަވާނެ ކަމަށް ރައީސް މުޙައްމަދު ނަޝީދު ވިދާޅުވެއްޖެ\nކުރިއަށް އޮތް ރިޔާސީ އިންތިޚާބުގައި ދިވެހިރައްޔިތުންގެ ޑިމޮކްރަޓިކް ޕާޓީން މުޅި ހެންވޭރުން 25,000 ވޯޓު ހޯއްދަވާނެ ކަމަށް އެމްޑީޕީގެ ރިޔާސީ ކެންޑިޑޭޓް ރައީސް މުޙައްމަދު ނަޝީދު ވިދާޅުވެއްޖެއެވެ. ރައީސް ނަޝީދު މިހެން ވިދާޅުވީ އެމްޑީޕީގެ ފަރާތުން ރޭ ބޭއްވި “މުޅި ހެންވޭރު އެއްބުރުން” އެއްވުމުގައި ވާހަކަދައްކަވަމުންނެވެ.\n“ރިޔަސީ އިންތިޚާބުގައި 25000 ވޯޓު ހެންވޭރުގައި ދިރިއުޅޭ ރައްޔިތުން އަޅުގަނޑުމެންނަށް ދޭނެކަމުގެ ފުރިހަމަ ޔަޤީންކަމާއި އެކީގައި އަޅުގަނޑުމެން މިރޭ މިތާ މިތިބީ” ރައީސް ނަޝީދު ވިދާޅުވިއެވެ. ހެންވޭރުން ނުކުމެ ރިޔާސީ އިންތިޚާބުގައި ވޯޓުލާ މީހުން ވަރަށް ގިނަވާނެކަމަށާއި ހެންވޭރު ރައްޔިތުންނާއި އެމްޑީޕީގެ ފަރާތުން ބައްދަލުކުރައްވައި މަޢުލޫމާތު ސާފްކުރައްވާފައިވާކަމަށް ރައީސް ނަޝީދު ވިދާޅުވިއެވެ. އެމްޑީޕީގެ ކެމްޕެން ވޮލަންޓިއަރުން ދޮރުން ދޮރަށް ހިނގައި ރައްޔިތުން ބޭނުންވާ ކަންކަމާއި އަދި އިޙްސާސްތައް ދެނެގަނެފައިވާކަމަށް ރައީސް ނަޝީދު ވިދާޅުވިއެވެ. އަދި ކޮންމެ ގެއެއްގައިވެސް ވޯޓު ޙައްޤުވާ މީހުންގެ މަޢުލޫމާތުވެސް ސާފްވެފައިވާކަމުގައި ރައީސް ނަޝީދު ވިދާޅުވިއެވެ.\nއަޅުގަނޑުމެންގެ ޕާރޓީގެ ދޮރުން ދޮރަށް ހިނގާ ޓީމްތަކާއި ކެމްޕެއިން ޓީމްތަކަށް ވަނީ ކޮންމެ ގެއެއްގައި ވެސް ވޯޓު ޙައްޤުވާ އެންމެން ސާފުވެފައި. ކޮންމެ ގެއެއްގައި ކުއްޔަށް ތިބީ ކިތައް މީހުންތޯ އާއި ކޮންމެ ގެއެއްގައި ރަޖިސްޓްރީގައި ވަނީ ކިތައް މީހުންތޯ އާއި ރަޖިސްޓްރީގައިވާ މީހުންގެ ތެރެއިން މި ވަގުތު ގޭގައި ދިރިއުޅެނީ ކިތައް މީހުންތޯ އާއި، އެމީހުންގެ ތެރެއިން މި ވަގުތު އެމްޑީޕީއަށް ވޯޓެއް ދިނުމަށް ތައްޔާރަށް ތިބީ ކިތައް މީހުންތޯ އާއި އަދި އަޅުގަނޑުމެން ބެލި ބެލުމުގައި ވަކި ގޮތެއް ނުނިންމާ މި ހެންވޭރުގައި ތިބީ ކިތައް މީހުންތޯ އާއި އެމީހުން ތިބީ ކޮންތާކުތޯ އާއި އަދައު ކުރަނީ ކޮން ވަޒީފާއެއްތޯ އާއި ޝަޢުގުވެރިވަނީ ކޮންކޮން ކަންތައްތަކަށްތޯ އާއި އެމީހުންގެ ކަންބޮޑުވުން ގުޅިފައި ހުރީ ކޮން ސިޔާސަތުތަކަކާއިތޯ އާއި މި އެންމެ މަޢުލޫމާތަކީ، އަޅުގަނޑުމެންނަށް ދިވެހި ރައްޔިތުންގެ ޑިމޮކްރެޓިކް ޕާރޓީގެ ކެމްޕެއިން ނެޓްވާރކްއަށް މި ވަގުތު ވަރަށް ސާފުވެފައިވާ މަޢުލޫމާތު.” ރައީސް ނަޝީދު ވިދަޅުވިއެވެ.\nދިވެހިރައްޔިތުންގެ ޝަކުވާތައް އެމްޑީޕީއަށް ސާފުކަމަށާއި ރައްޔިތުންގެ އުންމީދުތައް އެމްޑީޕީން ދެނެގަނެފައިވާކަމުގައި ރައީސް ނަޝީދު ވިދާޅުވިއެވެ.\n” ރާއްޖޭގެ ޒުވާނުންނަށް ދިމާވެފައި ހުރި މައްސަލަތަކާއި، އެކަނިވެރި މައިންނާއި، ޔަތީމް ކުދިންނާއި، ނުކުޅެދޭ ފަރާތްތަކަށާއި އަދި ފަގީރު މީހުންނަށް ދިމާވާ ކަންތައް އެމްޑީޕީއަށް ސާފުވާކަމަށް ރައީސް ނަޝީދު ވިދާޅުވިއެވެ. “އަޅުގަނޑުމެންނަށް އެބަ ސާފުވޭ ގެދޮރުގެ މައްސަލަތައް. އަޅުގަނޑުމެންނަށް އެބަ ސާފުވޭ ދަތުރު ފަތުރު ކުރުމުގެ ކަންކަން އަޅުގަނޑުމެންނަށް ބޭނުންވެފައިވާ މިންވަރު. އަޅުގަނޑުމެންނަށް އެބަ ސާފުވޭ މި ރާއްޖެއަށް ބާރުގަދަ ޑްރަގް އެތެރެވާކަން އަދި މި ބާރުގަދަ ޑްރަގުގެ އަޅުގަނޑުމެންގެ ޒުވާނުންގެ އެތައް ބައެއް އެޑްރަގުގެ އެހީގައި އެމީހުންގެ ޒުވާން ހަޔާތް ނިމިގެން ދާތަން އަޅުގަނޑުމެންނަށް އަބަދުވެސް ފެނޭ. އަޅުގަނޑުމެން މި ތިބީ މިކަން ވަރިހަމަ ކޮށްގެން ތިބޭކަށެއް ނޫން” އެމަނިކުފާން ވިދަޅުވިއެވެ.\nއެމްޑީޕީގެ އަމާޒަކީ ޑިމޮކްރަސީގެ އުސޫލުތައް ރާއްޖޭގައި އަށަގެންނެވުންކަމަށާއި ތަރައްޤީއަށް މަގުފަހި ވާނޭ ސިޔާސަތުތަކައެއް އެކުލަވައިލައި އެ ސިޔާސަތުތައް ރާއްޖޭގައި ތަންފީޒްކުރުން ކަމުގައި ރައީސް ނަޝީދު ވިދާޅުވިއެވެ. “އަޅުގަނޑުމެން މި ނިކުންނަނީ މި އުއްމީދުތައް ހަޤީޤަތަކަށް ހަދައިދިނުމަށް، އަޅުގަނޑުމެންގެ މަޤްސަދަކީ ދިވެހިރާއްޖޭގެ ރައްޔިތުންނަށް ހެޔޮގޮތުގައި ދިރިއުޅެވޭނޭ ވެރިކަމަށް މި ރާއްޖޭގައި ޤާޢިމްކުރުން” ރައީސް ނަޝީދު ވިދާޅުވިއެވެ.\nމުޅި ހެންވޭރުގެ ހުރިހާ، އިންތިޚާބީ ހުރިހާ ބޭފުޅުން މިހާރު އެމްޑީޕީއާއި ގުޅިވަޑައިގެންފިކަމަށާއި އެއީ އެމްޑީޕީއަށާއި އެމަނިކްފާނަށް ލިބޭ ވަރަށް ބޮޑު އުފަލެއްކަމަށް ރައީސް ނަޝީދު ވިދާޅުވިއެވެ. “އަޅުގަނޑުމެންނާއި އާޒިމްވެސް އަދި އޭގެ ކުރީގައި މަޖްލީހުގެ ރައީސް އޮނަރަބަލް އަބްދުﷲ ޝާހިދުވެސް އަދި ރައްޔިތުންގެ މަޖްލީހުގައި އެންމެ ދިވަސްވީ އެއް މެމްބަރު ވެލިދޫ ދާޢިރާގެ އަލި މަނިކުވެސް އަޅުގަނޑުމެންނާއި ގުޅިވަޑައިގެންފާ އެވަނީ އަޅުގަނޑަށް ހަމަ ޔަޤީން ކަށަވަރު އަޅިގަނޑުމެންނަށް ރަގަޅަށް ކޮންމެސް ކަމެއް ކުރެވިގެން” ރައީސް ނަޝީދު ވިދާޅުވިއެވެ. އެމްޑީޕީން ހިންގަމުން ގެންދާ މަސައްކަތްތަކަކީ އެ ބޭފުޅުންވެސް ބަލައިގަންނަ މަސައްކަތްތަކަކަށް ވާތީކަމުގައި ވިދާޅުވިއެވެ.\nމިއަދު އެމްޑީޕީގެ ފައިލަކާއި އެކީގައި ދޮރުން ދޮރަށް ހިނގައި ދިދަތައް ހަރުކޮށް ވޮލަންޓިއަރ ކުރައްވާ ކޮންމެ ބޭފުޅަކުވެސް ކުރައްވަމުން ގެންދަވާ މަސައްކަތަކަކީ މި ރާއްޖެ ބިނާ ކުރުމުގެ މަސައްކަތް ކަމަށާއި ދިވެހިރައްޔިތުން އުންމީދު ކުރާ އަނެއް ދިވެހިރާއްޖެއަށް ދިއުމަށް އެދޭ މިންވަރުގެ ރަމްޒެއް ކަމުގައި ރައީސް ނަޝީދު ވިދާޅުވެ ހުރިހާ ބޭފުޅުންނަށްވެސް ޝުކުރު އަދާކުރެއްވިއެވެ.


އައިފޯން / އެޕަލް\nރާއްޖޭގައި ފުރަތަމަ ފަހަރަށް އެޕަލްގެ ފަހުގެ ސީރީޒް، އައިފޯން 12 އާއި 12 ޕްރޯ ވިއްކަން ފަށައިފި އެވެ.\nއައިފޯން 12ގެ4ފޯނެއް؛ ވައްތަރީ އައިފޯން4އާ\nOctober 03, 2020 4\nއެޕަލް އިން "ސެލްފް ހީލިން" ފަތްޖެހޭ ފޯނެއް ނެރެނީ\nސްކްރީނަށް ލިބޭ ގެއްލުންތައް އަމިއްލަ ޒާތުގައި ރަނގަޅުވާ ގޮތަށް "ސެލްފް-ހީލިން" ފަތްޖެހޭ ފޯނު އުފައްދަން ނިންމައި، އޭގެ މަސައްކަތްތައް އެޕަލް އިން ފަށާފައިވާ ކަމަށް ރިޕޯޓްތައް ބުނެފި އެވެ.\nއެޕެއް ނެތި އައިފޯނުން ކޮންޓެކްޓް ޓްރޭސިން ހެދޭނެ\nއައިފޯން ބޭނުންކުރާ ނަމަ ކޮވިޑް-19 ގެ ކޮންޓެކްޓް ޓްރޭސިން އެޕަކާ ނުލައި ވެސް ޓްރޭސްކުރެވޭ ގޮތަށް ހަދައި، އެ ފީޗާ ބައެއް ހިސާބުތަކުގައި ޓެސްޓްކުރަން ފަށައިފި އެވެ.\nއެޕަލްގެ އޮފީސްތައް އަހަރުގެ ނިޔަލަށް ބަންދު\nއެޕަލް އަށް ލިބޭ އާމްދަނީގެ ދެބައިކުޅަ އެއްބައި ލިބެނީ އައިފޯނު ވިޔަފާރިންނެވެ. އައިފޯން އަދި އައިފޯނާ ގުޅިފައި ހުރި ވަސީލަތްތަކަށް އެ ކުންފުނިން އެހާ ފަރުވާތެރިވާ ސަބަބަކީ މިއީ އެވެ. ނަމަވެސް، މި އަހަރު ނެރޭ އައިފޯން، އައިފޯން 12 އާ އެކު ހެޑްފޯން އަދި ޗާޖަރު ވެސް ނުލިބޭނެ ކަމަށް މަސްރަހު ދިރާސާކުރާ މީހުން އެބަ ބުނެ އެވެ.\nއެޕަލް އިން ވާދަވެރިންނަށް ފުރުސަތުދެނީ\nއައިއޯއެސް 14 އަތުޖެހޭ ފަށަށް އަންނަނީ އެވެ. އެންމެ އުންމީދީ ތާރީޚަކީ ސެޕްޓެމްބަރެވެ. ނަމަވެސް، މިހާރުން މިހާރަށް ވެސް "ޑިވެލޮޕާ ބީޓާ" ޑައުންލޯޑްކުރުމަށް ފުރުސަތު ވަނީ ހުޅުވާލައިފަ އެވެ. އަދި ޖުލައި މަހު ތެރޭގައި "ޕަބްލިކް ބީޓާ" ޑައުންލޯޑްކުރުމަށް ފުރުސަތު ލިބޭނެ ކަމަށް ބެލެވެ އެވެ.


Aharenge ninmun Chelsea ah engeyne: Hazard | Mihaaru\nރޭގެ މެޗަށް ފަހު ހަޒާޑް ޗެލްސީގެ ސަޕޯޓަރުންނަށް ޝުކުރުއަދާކުރަނީ.-- ފޮޓޯ: އޭއެފްޕީ\nއަހަރެންގެ ނިންމުން ޗެލްސީ އަށް އެނގޭނެ: ހަޒާޑް\n13 މެއި 2019 - 11:445comments\nލަންޑަން (މެއި 13) - އޭނާގެ މުސްތަގުބަލާ ބެހޭގޮތުން ނިންމި ނިންމުން ޗެލްސީ އަށް އެނގޭނެ ކަމަށް ރެއާލް މެޑްރިޑުން ހޯދަން މަސައްކަތްކުރަމުން އަންނަ ޗެލްސީގެ ތަރި އެޑެން ހަޒާޑް ބުނެފި އެވެ.\nއިނގިރޭސި ޕްރިމިއާ ލީގުގެ ފަހު މެޗުތަކުގެ ތެރެއިން ރޭ ޗެލްސީ ވަނީ ލަނޑެއް ނުޖެހި ލެސްޓާ ސިޓީއާ އެއްވަރުކޮށް ލީގުގެ ތިން ވަނަ ހޯދައިފަ އެވެ. މި ސީޒަނުގައި އިނގިރޭސި ޕްރިމިއާ ލީގުގެ އެންމެ މޮޅު ޕްލޭމޭކަރުގެ އެވޯޑް ލިބުނީ ހަޒާޑް އަށެވެ. އަދި ޗެލްސީގެ މޮޅު ކުޅުންތެރިޔަކީ ވެސް އޭނާ އެވެ.\nރޭގެ މެޗަށް ފަހު ހަޒާޑް ވަނީ ލެސްޓާ ދަނޑަށް މެޗު ބަަލަންދިޔަ ޗެލްސީގެ ސަޕޯޓަރުންނަށް ޝުކުރު އަދާކޮށްފަ އެވެ. އެއީ ކްލަބް ދޫކޮށްލުމުގެ ގޮތުން ކުރި ކަމެއްތޯ ނޫސްވެރިއަކު ކުރި ސުވާލަށް ދިން ޖަވާބުގައި ހަޒާޑް ބުނީ އޭނާގެ ނިންމުން ކްލަބަށް އެނގޭނެ ކަމަށެވެ.\n"މީގެ ހަފްތާތަކެއްގެ ކުރިން އަހަރެން ގޮތެއް ނިންމައިފިން. އެކަން ކްލަބަށް ވެސް އެނގިން. މިއީ އަމިއްލަ ނިންމުމެއް،" ހަޒާޑް ބުންޏެވެ.\nފްރާންސްގެ ލިއްލޭ އިން 2012 ވަނަ އަހަރު 42 މިލިއަން ޑޮލަަރަށް ޗެލްސީ އަށް ބަދަލުވި ހަޒާޑް، ޗެލްސީއާ އެކު ހަދާފައިވާ އެއްބަސްވުމުގައި ބާކީ އޮތީ އެންމެ އަހަރެކެވެ. ޗެލްސީން ބޮޑު މުސާރައާ އެކު އެއްބަސްވުން އާ ކުރަން ހުށަހެޅި ނަމަވެސް ހަޒާޑް ވަނީ ދެކޮޅު ހަދައިފަ އެވެ.\nހަޒާޑް ބުނީ އޭނާގެ ނިންމުން އާންމުކުރާނީ މި މަހު 29 ވަނަ ދުވަހު އޮންނަ ޔޫރޮޕާ ލީގުގެ ފައިނަލަށް ފަހު ކަމަށެވެ. އަޒަރުބައިޖާނުގެ ބަކޫގައި ކުޅޭ ޔޫރޮޕާ ލީގުގެ ފައިނަލުގައި ޗެލްސީ ބައްދަލުކުރާނީ އާސެނަލްއާ އެވެ.\nފަހަކަށް އައިސް ޗެލްސީން ބައެއް މެޗުތަކުގައި ހަޒާޑަށް ފުރަތަމަ އެގާރައިން ފުރުސަތެއް ނުދެ އެވެ. އެއީ ހަޒާޑް ނުލައި ކުޅެން ޖެހޭތީ އެ ކަމަށް ތައްޔާރުވުމުގެ ގޮތުންތޯ ޗެލްސީގެ ކޯޗު މައުރީޒިއޯ ސާރީއާ ސުވާލުކުރުމުން އޭނާ ބުނީ އެއީ ޓެކްޓިކަލް ނިންމުމެއް ކަމަށެވެ.\n"ހުރިހާ ސަޕޯޓަރުންނެކޭ އެއްގޮތަށް އަހަރެން ވެސް ބޭނުމީ ހަޒާޑް މަޑުކުރަން،" ކުރިން ނަޕޯލީ އަށް ކޯޗުކޮށްދިން ސާރީ ބުންޏެވެ.\nޗެލްސީ އަށް އޮތް އެންމެ ބޮޑު ގެއްލުމަކީ ފީފާ އިން ދީފައިވާ އަދަބަކާ ގުޅިގެން ކުރިއަށް އޮތް ދެ ޓްރާންސްފާ ބާޒާރުގައި ކުޅުންތެރިން ގެނެވޭނެ ގޮތެއް ނެތުމެވެ. އެހެންވެ، ހަޒާޑު އެ ޓީމު ދުކޮށްލިޔަސް އޭނާގެ ބަދަލުގައި ކުޅުންތެރިޔަކު ގެނެވޭނެ މަގެއް ނޯންނާނެ އެވެ. އެކަމަކު ޗެލްސީން އަންނަނީ ކޯޓް އޮފް އާބިޓްރޭޝަން ފޯ ސްޕޯޓްސް (ސީއޭއެސް) އަށް ހުށަހަޅައިގެން އެކަމަށް ލުޔެއް ހޯދުމަށް މަސައްކަތްކުރަމުންނެވެ.\nސްޕެއިނުގެ މީޑިއާތަކުން ރިޕޯޓްކުރާ ގޮތުގައި ރެއާލަށް ބަދަލުވުމަށް ހަޒާޑާ އެކު ބާއްވަން ޖެހޭ ހުރިހާ ބައްދަލުވުންތަކެއް ރެއާލުން ވަނީ ނިންމާފައިކަމަށާއި އަދި ކޮންޓްރެކްޓްގައި ސޮއިކުރަން ހަޒާޑް ވަނީ އެއްބަސްވެފައި ކަމަށެވެ.\nއިތުރު ލިޔުންތައް ޗެލްސީ އެޑެން ހެޒާޑް


Riyaasee Commission ge thuthumathu thah Dr. Shaheem dhogu kuravvaifi! - vNews.mv\nރިޔާސީ ކޮމިޝަނުގެ ތުހުމަތުތައް ޑރ ޝަހީމް ދޮގުކުރައްވައިފި!\nޙައްވާ މިންހާ Male' | 17 November 2019, 12:30\nއަނިޔާވެރި އަމަލުތަކުން އެމަނިކުފާނު ބަރީއަވެގެންވާކަން ﷲ ދެނެވޮޑިގެންވާނެކަމަށް ކުރީގެ އިސްލާމިކް މިނިސްޓަރ ޑރ މުހައްމަދު ޝަހީމް އަލީ ސައީދު ވިދާޅުވެއްޖެއެވެ.\nޑރ އަފްރާޝިމް އަލީ އަވަހާރަކޮށްލި މައްސަލާގައި ރިޔާސީ ކޮމިޝަނުން ތައްޔާރުކޮށްފައިވާ ރިޕޯޓުގައި ޑރ ޝަހީމަށް ވަނީ ބޮޑެތި ތުހުމަތުތަކެއް ކުރައްވާފައެވެ. އެގޮތުން ޑރ ޝަހީމް ތަހުގީގަށް ހާމަކޮށްފައިވަނީ ދޮގު މައުލޫމާތުކަމަށް ރިޕޯޓުގައި ވަނީ ބުނެފައެވެ.\nމި ތުހުމަތުތަކަށް ރައްދު ދެއްވައި ޑރ ޝަހީމް ވިދާޅުވީ ޑރ އަފްރާޝީމްގެ މަރުގެ މައްސަލާގައި ކުށެއްނެތް މައުސޫމް މީހުންގެ ބޮލުގައި އެކަމުގެ ތުހުމަތު އަޅުވަނީ ހަގީގީ ގާތިލުން ފޮރުވުމުގެ ބޭނުމުގައި ކަމަށެވެ. އަދި ޓީވީ މޯލްޑިވްސްގެ ޕްރޮގްރާމާ ބެހޭގޮތުން ކޮމިޝަނާ ހިއްސާ ކުރައްވާފައިވާނީ ތެދު މައުލޫމާތުކަމަށް ޝަހީމް ކުރެއްވި ފޭސްބުކް ޕޯސްޓުގައި ވަނީ ވިދާޅުވެއެވެ.\nމިމައްސަލައިގެ ޚުލާސާ ބަޔާނުގައިވާ ގޮތުން ޑރ. މުހައްމަދު ޝަހީމް އަލީ ސައީދު އެކޮމިޝަނަށް ހާޒިރުކޮށް މިއަހަރުގެ ޖުލައި މަހުގެ 28 ވަނަ ދުވަހު ވަނީ ސުވާލުކޮށްފައެވެ. އަދި އެސުވާލުތަކަށް ޝަހީމް ދެއްވާފައިވަނީ ތެދު ޖަވާބު ނޫންކަން ކޮމިޝަނަށް ހާމަވެފައިވާކަމަށް ބަޔާނުގައިވަނީ ބުނެފައެވެ.\nއަދި 2012 ވަނަ އަހަރުގެ އޮކްޓޫބަރު މަހުގެ އެއްވަނަ ދުވަހު ޑރ. އަފްރާޝީމް އިސްލާމިކް މިނިސްޓްރީއަށް ހާޒިރުވީ ޑރ. ޝަހީމް އެކަމަށް އެދިގެން ނޫންކަމަށް ބުނެފައިވިޔަސް ދެފަރާތުން ކޮށްފައިވާ އެސްއެމްއެސް ތަކުން އެއީ ދޮގެއްކަން ހާމަވާކަމަށް ބަޔާނުގައިވަނީ ފާހަގަކޮށްފައެެވެ.\nޑރ. އަފްރާޝީމް އަވަހާރަކޮށްލިރޭ އެމަނިކުފާނު މެހުމާނެއްގެ ގޮތުން ބައިވެރިވެ ވަޑައިގެންނެވި ޓީވީއެމްގެ ޕްރޮގްރާމަށް އެރުވުމަށް ހުށައެޅުއްވީ ޑރ. ޝަހީމް ކަމާއި އެޕްރޮގްރާމަށް ޑރ. އަފްރާޝީމް އަރުވަން ބޭނުންވީ ކީއްވެކަން ޑރ ޝަހީމަށް އެނގިވަޑައިގަންނަވާ ކަމަށް ބަޔާނުގައި ވަނީ ބުނެފައެވެ. އަދިއެއީ ކުރިން ޑރ. އަފްރާޝީމް ދެއްކެވި ވާހަކަފުޅުތަކަށް ތައުބާވެ މައާފަށް އެދިވަޑައިގަތުމަށް ކަމަށް ޑރ. ޝަހީމަށް އެނގިވަޑައިގެންފައިވާ ކަމާއި އެރޭގެ ޕްރޮގްރާމަށް ނޭރިއްޖެ ކަމުގައިވާނަމަ އެބޭނުމަށްޓަކައި އިސްލާމިކް މިނިސްޓްރީގައި ޕްރެސް ކޮންފެރެންސްއެއް ބާއްވަން ޑރ. ޝަހީމް ހުށައަޅުއްވާފައިވާ ކަންވެސް ދެފަރާތުން ބަދަލުކޮށްފައިވާ މެސެޖުތަކުން އެނގޭ ކަމަށް ބަޔާނުގައި ފާހަގަކޮށްފައިވެއެވެ.\nޑރ. އަފްރާޝިމް އަވަހާރަކޮށްލާފައިވަނީ ޓީވީއެމްގެ ޕްރޮގްރާމް ނިންމަވަލެއްވުމަށްފަހު އެނބުރި ގެއަށް ވަޑައިގެންނެވި ވަގުތު އެމަނިކުފާނު ދިރިއުޅުއްވަމުން ގެންދެވި ހ. ފުންވިލުގެ ސިޑިމަތިންނެވެ. އެމަނިކުފާނު އަވަހާރަކޮށްލާފައި އޮއްވާ ފެނުނީ 2012 ވަނަ އަހަރުގެ އޮކްޓޫބަރު މަހުގެ އެއްވަނަ ދުވަހުގުރޭ ދަންވަރުގެ ވަގުތެއްގައެވެ.\nޑރ. އަފްރާޝީމް ޑރ. މުހައްމަދު ޝަހީމް އަލީ ސައީދު ސިޔާސީ